
PREDGOVOR 


Čudna je to pojava, da svatko hoće imati svoju 
ideologiju i uz bilo koji uvjet hoće sačuvati svoju 
originalnost. Individualizam je obuzeo države, nacije, 
familije i pojedince; rekao bi čovjek da svaka skupina 
hoće imati svoj specijalni nazor na svijet. 

Kad čovjek načelno promatra stvar, tada ne može 
shvatiti, kako bi mogle postojati dvije ili više filozofija, 
koje bi se međusobno razilazile oprečnim rješavanjem 
jednih te istih problema. Ako pod filozofijom razumije¬ 
vamo rješavanje problema, ako se usto sjetimo, da 
svaki problem može imati samo jedno ispravno 
rješenje, tada je zaista teško shvatiti, kako bi mogle 
postojati različne filozofije. 

Istina je, čovjek uz velike napore dolazi do istine 
pa mu se dogodi kojiput, da skrene s pravoga puta i 
neophodno mu je potrebno, da ga neko upozori i 
ispravi. Pa, ako je prirodno čovjeku da pogriješi, 
ništa čudno da se ljudi, u nastojanju oko dohvata 
istine, međusobno razilaze i tako praktički dolaze do 
različnih rješenja i do različnih filozofija. Ova 
činjenica, koliko je žalosna toliko je i shvatljiva. 

Međutim, u svemu tome razilaženju jedna je 
misao, koja vodi ljude različnog mentaliteta, narod¬ 
nosti i karaktera, naime misao da se dođe do općenite 

ideje, koja će u sebi kriti tajnu univerzalnosti i nuž¬ 
nosti, pa će se kao takova moći nametnuti svakom 
čovjeku zdrava razuma, koji iskreno teži za istinom. 
Bilo svijesno, bilo nesvijesno krije se u dubini duše 
svakog nepristranog istraživača misao, da postoji 
samo jedna istina, jedno rješenje problema, jedna 
filozofija. 1 makar da očevidno vidi krvavo razilaženje 
duhova; makar da i sam sudjeluje u žestokom dvoboju 
ideja, u kojem se sukobljuju najoprečnije ideje i naj- 
oprečniji nazori, ipak sve to golemo razilaženje ne 
može u njegovoj duši ugušiti onu tajnu misao o opće¬ 
nitosti i nužnosti istine, za kojom svi težimo, i ako 
nažalost svi ne dolazimo do nje. 

Činjenica da je povijest ljudske misli, pa i u okviru 
katoličke crkve, ispisana krivuljama, može lako da 
dovede čovjeka do krivih zaključaka. One žestoke 
borbe, onaj oštri okršaj duhova u kojem se kristalizi¬ 
rala ljudska misao, zacijelo u sebi je nešto svake 
hvale vrijedno, i mi se možemo samo diviti tom ple¬ 
menitom nastojanju iskrenih duhova, koji su svoj 
život posvetili istini i pravdi. Ali, mi bismo pogriješili, 
kad bismo se dali zavesti i kad bismo se zagrijavali 
više za tu bitku nego za pobjedu koja je tim naporom 
stečena i koja je prešla u baštinu čovječanstva da, 
kao plodno sjeme, oplodi duševni njegov razvitak. 
Dogodi se to, većinom, historiku koji je vičan da s po¬ 
vijesne perspektive promatra vrednote u razvoju 
čovječanstva pa kojiput polaže višu pažnju razvoju 
nego rezultatu. 

Međutim, jedno je stalno, da iznad svega našega 
napora, povrh svega ljudskog razvoja lebdi nepromje¬ 


njiva istina, vječna i nužna, koja ne trpi nikakve pro¬ 
mjene, a koja se nužno nameće svakom čovjeku kao 
stalna norma njegova života i kao cilj njegovih 
duševnih nastojanja. Sav naš napor i sve naše na¬ 
stojanje, sva naša slava i naša pobjeda stoji u tome, 
da se svi, bez iznimke, podložimo toj istini, poklonimo 
se njezinoj kategoričkoj nuždi i žrtvujemo joj svoje 
lične interese, ambicije i težnje. 

Pa ako se zadubimo malo u općenitost istine, 
njezinu neodoljivu nužnost i univerzalnost, kojom se 
suvereno i apsolutno nameće svakome filozofu kao 
jedini objekt njegova istraživanja — ako se malo 
zamislimo u njezinu kategoričku nužnost, onda nam je 
jasno što ćemo odgovoriti na pitanje: mogu li postojati 
dvije filozofije, koje bi se međusobno razilazile, a 
koje bi, uza svu njihovu međusobnu oprečnost, bile 
jedna i druga jednako ispravne, istinite i sigurne? 

Postaviti to pitanje, znači ujedno ga i riješiti, jer 
je po sebi jasno da se istina ne protivi istini, filozofija 
ne može biti oprečna filozofiji, ako hoće da bude 
prava filozofija. 

Međutim, hrvatska javnost se nedavno morala 
naći pred jednom teškom kušnjom kad joj se pred¬ 
stavljala, osim općenite filozofije, jedna partikularna 
i specijalno skotistička, većinom oprečna onoj prvoj 
općenitoj filozofiji sv. Tome. 

Iz onoga, što je do sada publicirano, jasno se vidi, 
da je namjera bar nekih bila ta, da vindicira jednu 
specifičnu franjevačku filozofiju (o 
teologiji sada ne govorim), koja bi se razlikovala od 
općenite filozofije sv. Tome. Ali što je važno, treba 

naglasiti, da se ta partikularnost franjevačke škole 
nije tražila u specijalnom izražaju, ni u specijalnom 
naglašavanju nekih općenitih zasada, već se ta parti¬ 
kularnost tražila i naglašavala u specijalnim 
tezama i specijalnimnaukam a, ukoliko 
se protive nauci sv. T ome. Navest ću zato par 
značajnih citata. Tako se n. pr. izričito veli: »Franje¬ 
vački pokret mora da ima svoju filozofiju « 
(»Hrvatska Straža« br. 224). Na istom mjestu se veli 
malo dalje, da postoje »dvije škole i dva pravca « 

(franjevački i dominikanski) u filozofiji. I ne smijemo 
misliti, da je ta razlika — po spomenutim ideolozima 
— prividna ili sporedna. Radi se o razilaženju u 
svemu onome što Crkva nije definirala, a to znači u 
filozofiji kao takvoj, jer ovu Crkva općenito ne 
definira. Auktor veoma značajnog članka »Franjevačka 
škola « izričito veli: »Uzela je (franjevačka škola) po¬ 
sebni stav u pitanjima, koja nije Crkva definirala«. 
(»Hrvatska Straža« br. 220.). To je precizirano još 
bolje u istom članku malo prije: Franjevci i domini¬ 
kanci »slagali su se u pitanjima, koja je već C r kva 
konačno rješila, tražili su harmoniju između razuma 
i vjere, no ipak k zajedničkom cilju većinom su 
išli različnim put ovim a«. (»Hrv. Straža« 
br. 220.). Ta je oprečnost tako velika, da se može 
govoriti čak i o posebnom nazoru na svijet. Tako n. pr. 
»Hrvatska Straža« veli: »Franjevački pokret je odmah 
u svom početku pokazao, da ima svoj posebni 
nazor na svijet «. (»Hrv. Straža « br. 122.) 

Ne samo to, nego nam je dan i ključ za razumije¬ 
vanje te oprečnosti, jedan ideološki, a drugi histo¬ 

rijski. 1 jedan i drugi je veoma značajan. Prvi je 
formuliran ovako: » .. . dominikanski pokret radi i 
služi Bogu na polju teologije, filozofije i akcije pod 
lozinkom — istine, a franjevački pokret radi, 
žrtvuje se, iscrpljuje se i služi Bogu pod lozinkom — 
ljubavi « (»Hrv. Straža « br. 224). Razumljivo je, 
da se ovdje radi o dijametralnoj oprečnosti i da se 
ova dva pravca ne će nikada sastati, pa će uvijek biti 
ono, što je pisac navedenoga članka »Franjevačka 
škola « ovako definirao: »Nastavio je (Skot) žestoku 
borbu protiv teza, koja je poprimila tomističko-aristo * 
telska škola« (»Hrv. Straža« br. 220). Nadalje se veli: 
»Bonaventura je imao mnogobrojne učenike koji su 
razvili živu borbu pr ot i v tomističko- 
aristotelskog pokreta « (ib.). 

Historijski razlog toga dubokoga razilaženja je 
također naglašen. To je istaknuto ovim riječima.: 
»Principi franjevačkog života su takovi da isključuju 
za franjevca i mogućnost nasljedovanja Aristotela u 
filozofiji« (»Hrv. Straža« br. 224). 

Prema tome franjevački filozofi u dilemi Aristotel- 
Platon, određuju se i danas za ovoga drugoga, jer se 
njihov duh ne može spojiti s principima peripatetizma, 
kojima je prožeta tomistička filozofija. Ako se sada 
sjetimo onoga što veli S. Gil so n, da postoje dvije 
struje u povijesti filozofije, jedna realistička, a druga 
idealistička i to prema tome, kako se tko odredi za 
Aristotela ili za Platona, onda će nam biti jasno, da 
se mi nalazimo pred dvjema filozofijama, koje se 
nikada ne će pomiriti. Ako je istina ono, što svi histo¬ 
rici opažaju, da je idealizam vezan na misao Platona, 

a realizam uz filozofiju Aristotela, tada je sigurno da 
se mi nalazimo pred dvjema filozofijama, koje ne 
mogu imati međusobno ništa zajedničko. 

Da one uistinu ni nemaju, moglo bi se pokazati iz 
par činjenica, koje su povodom toga kongresa na¬ 
pisane. Uzet ću samo jednu, ne zato što bi bila važnija 
nego zato, što joj se pokazuje naročita važnost. Ta je 
misao s pjesničkim zanosom, par puta istaknuta, gdje 
se naglasilo, da je u afirmaciji te temeljne teze jedan 
od važnijih zasluga kongresa. Tako je napisano do¬ 
slovno: »Zagreb je, onaj hrvatski katolički Zagreb, 
progovorio preko zagrebačkog Nadbiskupa i Biskupa, 
preko Rektora Univerze dra Hondla, preko dekana 
teološkog fakulteta dra Bakšića, da mu je mila Sko¬ 
tova filozofija kristocentrizma... (»Hr¬ 
vatska Prosvjeta«, 1934., 10 str. 29). Malo dalje se 
veli također: » .. . koje je odgojila slatka Skotova 
filozofija kristocentrizma « (lb. str. 290). 
Nadalje se veli o metafizici, kojoj je srž i mozak 
Krist-Kralj. Bit se dakle te filozofije označuje time, 
što se kaže, da ima središte Krista. 

Kad bi ovo čitao sv. Toma, on bi se samo zapre¬ 
pastio, pa bi mu uistinu bilo teško vjerovati, da je 
cijeli Zagreb preko svojih kulturnih i religioznih insti¬ 
tucija ovako temeljito porušio svu zgradu njegove 
nauke, za koju je on posvetio cijeli svoj život, pa se 
povratio zastarjelim teorijama, koje je on, po svjedo¬ 
čanstvu Lava XIII. tako sjajno pobio, postavivši jasnu 
distinkciju između naravnoga i nadnaravnoga. Kazati, 
da je Krist-Kralj središte metafizike i tako to uzvišeno 


otajstvo svesti na objekt naravne znanosti, koja ne 
polazi sa principa vjere nego sa principa razuma u 
svom dokazivanju — znači naturalizirati ono otajstvo, 
koje nam je i najdraže i najuzvišenije. Sv. Pavao 
s emfazom ističe veliko milosrđe Božje, koje nam se 
pokazalo, kad nam je otkrilo onu tajnu, koja je bila 
sakrivena prijašnjim pokoljenjima, a koju nam je Bog 
u nedokučivoj premudrosti svojoj objavio i očitovao. 
Međutim, sada bi to divno otajstvo, koje zato jer je 
nedokučivo i uzvišeno, nadilazi svaki dohvat ljudskoga 
uma, bilo objekt metafizike, koja niti je niti smije da 
bude nadnaravna, već uvijek ostaje prirodna znanost, 
kojom su se i pogani služili. Za sv. Tomu gore ozna¬ 
čena tvrdnja uključuje jedno od ovo dvoje: ili se 
mora svesti Krista-Kralja na nešto, što je ljudskom 
umu dohvativo, pa se prema tome ruši nadnaravnost 
otajstva Utjelovljenja, ili se radikalno uništava filozo- 
fija, koja ne može imati za objekt nešto nadnaravno. 
Ne vjerujem da bi se franjevački profesori usudili za¬ 
nijekati veliko otajstvo Krista. Oni su dakle primorani 
poći drugim pravcem i, postavivši nadnaravno otaj¬ 
stvo kao centralni objekt metafizike, uništiti sav duh 
ove kraljiće ljudskih naravnih znanosti, kako je ona 
općenito koncepirana u tradiciji. Ovu svi shvaćaju 
kao naravnu nauku koja izvodi svoje zaključke iz 
naravnih principa razuma. Prema tome općeniti se 
pojam filozofije dijametralno mora razilaziti od pojma 
koji je postavljen po spomenutim izjavama. 

Skotistički dakle kongres nas je upozorio na ove 
činjenice: 

1. Franjevački pokret mora imati ne samo svoju 
specijalnu filozofiju nego i svoj specijalni nazor na 
svijet. 

2. Ova filozofija razvija se, ne kao općenita filo¬ 
zofija, pod lozinkom istine nego pod lozinkom ljubavi. 

3. Osim definiranih istina i osim općenitog na¬ 
stojanja da se nađe harmonija između razuma i vjere 
— ona nema ništa zajedničko s općenitom filozofijom 
sv. Tome i »k zajedničkom cilju većinom polazi raz- 
ličnim putem« i »zauzimlje posebni stav u pitanjima, 
koja Crkva nije definirala«. 

4. Tu svoju partikularnost dobiva historijski time, 
što se je, za razliku od tomizma, odredila ne za Ari¬ 
stotela nego za Platona. 

* 


Bacivši po strani pitanje, da li ovo stanovište od¬ 
govara historiji, mi samo konstatiramo činjenicu, da 
se nalazimo pred dvama filozofskim sistemima, koji 
su u biti svojoj međusobno oprečni. Ako oba sistema 
ne mogu biti ispravna, jer se jedan protivi drugome, 
za nas postoji važno pitanje: gdje je istina? 
Ako većinom ova dva sistema vode »različnim puto¬ 
vima« — kojim da pođemo? Ako se katolički intelek¬ 
tualac, i općenito svaki mislilac, ne može odrediti za 
jedno i drugo, jer mu opredijeljenje za jedno diže 
mogućnost da ide drugim putem — kamo će da se 
uputi? 

Na dugo bismo pošli, kad bismo htjeli riješiti spor 
s nutarnje strane. U stvari bi bilo potrebno, da se 
potanko ispita jedan i drugi sistem, da se opravda 


suvislost jednoga, a pokaže neosnovanost drugoga. 
Posao koliko logičan, toliko i predug. 

Međutim treba naglasiti, da nije od male važnosti 
činjenica, da se jedan od tih dvaju sistema nazivlje 
» općenitim«, dok je drugi specifično »f ran je- 
v a č k i«. Dok se naime neprestano s jedne strane 
naglašava, kako je ovaj drugi sistem isključivo filo¬ 
zofija jednoga reda i jednoga specijalnoga pokreta — 
dotle, s druge strane, vidimo činjenicu, da je prvak 
druge škole okupio oko sebe sve redove, sve slojeve, 
sve nacije i postao općenitim Naučiteljem. činjenica 
da tomizam nije više dominikanska filozofija već da 
su taj sistem usvojili svi katolički učenjaci — svakako 
je veoma presudna u ovom našem pitanju. U filozofiji, 
dakako, ne odlučuju »glasovi«, ali je teško vjerovati 
da je katolička inteligencija, koja je u masama do 
sada slijedila nauku sv. Tome, u tom pitanju po¬ 
griješila, pa bi se sada, poslije skotističkog kongresa, 
morala obratiti i poći putem koji joj se predočuje kao 
»općenito različan « od onoga kojim je do sada hodala. 

Međutim, mi katolici imamo i jedan veći forum, 
gdje se može riješiti problem. Auktoritet Crkve za 
nas je decizivan. Što ona kaže, za nas je istina; što 
ona zapovijedi, za nas je pravilo. Da li je uistinu 
katolička Crkva ikada štogod kazala o ovom pro¬ 
blemu? Da li je ikada izrekla koju riječ, štogod pre¬ 
poručila, savjetovala ili čak naredila? Ako ta riječ 
postoji, problem je riješen. Ako se ona izjavila, da 
treba poći na desno, nije moguće više na lijevo. 

A općenito je poznata stvar, da Crkva nije šutila 
u ovoj stvari. Radi se o veoma presudnom i kritičkom 

problemu, i ona ne može sustegnuti svoga suda u 
stvari, gdje dolazi u obzir čistoća njezine nauke. 

I n e s amo da ona nije šut ii a, već 
ona nije nikada prestala da govori, 
opominje, savjetuje, zaklinje i za- 
povije da. Glas njezin u ovoj stvari sliči glasu za¬ 
brinute majke, koja kojiput i s boli u duši promatra 
neposluh svoje djece, kara ih i opominje, pozivlje ih 
i zaklinje, da usvoje nauku, koju je ona konačno 
usvojila. Od šest vjekova unatrag, od onog naime 
momenta kada je godine 1323. Ivan XXII. proglasio 
svecem brata Tomu i tom prigodom svečano izjavio, 
da je ovaj neusporedivi Naučitelj »više rasvijetlio 
Crkvu nego svi ostali Naučitelji«, od toga svečanoga 
časa pa sve do danas Petrovi nasljednici, ovi Kristovi 
zastupnici, koji bdiju nad čistoćom istine, nisu nikada 
prestali da preporučuju nauku sv. Tome, a još ni jesu 
također nikada ni počeli da ni iz daleka daju koju 
preporuku onoj nauci, onoj filozofiji, zvala se ona 
bilo kojim imenom, opstojala ona u bilo kojoj dobi, 
zastupa li je bilo koja skupina, ukoliko sc ta 
nauka protivila nauci sv. Tome. 

»Na apostolskoj stolici« — veli kardinal Billot S. J• 
— »redaju se pape jedan za drugim, različiti podrije¬ 
tlom, rodom, kulturom i odgojem, ali im je jedno stalno 
uvjerenje, da svi moraju preporučiti Akvinca« (Govor 
od 11. III. 1914.). 

Crkva je katolička nekim dramatskim akcentom, 
sve od vremena njegove pojave, a naročito od Lava 
XIII., pa do danas, preporučivala sistem sv. Tome i 


vjernike zaklinjala neka ga svestrano usvoje, i neka 
paze, da se ne udalje ni najmanje od njega. 

Njezine veoma značajne izjave su sabrane u gole¬ 
mom djelu O. Berthier-a na više od dvijesto stranica 
velikog formata, od kojih g. Maritain u poglavlju 
■»Zajednički Naučitelj« ove studije donosi samo nekoje. 
Iz tih izjava mi vidimo, da Crkva nesamo nije nikada 
prestala preporučivati tomističku nauku, već se 
tijekom povijesti osjeća sve življe njeno zagrijavanje 
za ovoga Naučitelja: njezina opomena postaje sve 
zabrinutija; njezina preporuka sve stroža, dok se, 
konačno, ne pretvori u formalnu zapovijed, kojom 
naređuje svima bez iznimke, i to tonom punim ozbiljne 
strogosti i važnosti, da usvoje sistem sv. Tome. 

To je zalaganje sv. Stolice počelo odmah u onom 
času, kad se sv. Toma pojavio na poprištu znanosti. 

Aleksandar IV. mu se obraća u raznim slučaje¬ 
vima i uzimlje ga za službenog teologa; Urban IV. mu 
nalaže, da piše djelo protiv grčkih raskolnika kao i 
druga djela; Klement IV. se služi s njim da pobije 
djelo Vilima s v. Ljubavi; Grgur X. ga zove na L i- 
o n s k i sabor. Iza smrti su se još više pape natjecale 
da preporuče Tominu nauku: Ivan XXII. izjavljuje, 
da je od Duha Svetoga; Urban V. naređuje da »slijede 
nauku bi. Tome kao ispravnu i katoličku i da je na¬ 
stoje svim silama proširiti«; Nikola V. izjavljuje, da 
se »njegovom naukom rasvjetljuje cijela općenita 
Crkva«; Pio IV. veli, da »svaki zna, koji plod je do- 
našala i još svagdano donosi Crkvi njegova nauka«; 
Pio V. pokazuje, »da se vidi iz Tridentinskog koncila, 

koliko je hereza pobio«; Klement Vili. da je bez po- 
freske; lnocent XI. sastavlja tri breve-a, u kojima 
preporuča ovu »zdravu i tradiciji te dekretima su¬ 
glasnu nauku«; Aleksandar Vili sve te odredbe po¬ 
tvrđuje i potkrepljuje; lnocent XII. naređuje, »da se 
slijedi ona nauka koju slijedi i čuva rimska Crkva«; 
Benedikt XIII. ne zna kojim hvalama da je obaspe; 
Klement XII. ističe, koliko su je preporučivali pape t 
koncili; Benedikt XIV. naređuje, pod prijetnjom izop¬ 
ćenja, da se u kolegiju sv. Dionizija kod Granade na¬ 
učava samo nauka sv. Tome ; Pio VI. izjavljuje, da je 
»Toma sunce nauke i teologa «; Leon XII. ga imenuje 
pokroviteljem papinskih škola; a Pio IX. ga prejioruca 
u više navrata. Nije ni potrebno spominjati, kako su se 
zalagali za nauku sv. Tome pape Leon XIII. Pio A., 
Benedikt XV. i Pio XI. Dovoljno je spomenuti, da 
je sam Lav XIII. u više od sto navrata preporučio 
tomizam. 1 ) Kad čovjek pregledava ove izjave i vidi 
s kojom insistencijom mudri pape naređuju svim 
vjernicima tu nauku, onda tek može vidjeti, kako ne¬ 
razborito postupaju oni koji bi, usprkos svih ovih 
opetovanih očinskih, strogih i ozbiljnih naredaba, 
htjeli suzbiti prodiranje ove crkvene nauke. Međutim, 
ta je preporuka od slijedećih papa bila sve veća i zna- 

> Sve su ove izjave uzete iz spomenutog djela: B ® r Jhier, 
Doctor Communis Ecclesiae, vol. I. Testnmoma 
Ecclesiae, Romae, 1914. U tom velikom djelu od » 
navedene su izjave koncila i biskupa. Iz Jh 
je netočno kad se sv. Tomu nazivlje predstavnikom -d om 
k a n s k e« škole, kao da on ne hi bio ništa vise, i kao da 
tomizam nitko drugi ne zalaže nego dominikanci. 

čajnija, dok je, konačno, nisu poistovjetili sa samom 
naukom katoličke Crkve. 

Ako uzmemo samo par izjava, kojima su pape 
obasute nauku sv. Tome, onda će nam jasno otskočiti 
kakav bi sud dala Crkva o onoj filozofiji, koja se 
nesamo ne slaže s tom preporučenom naukom, već se 
čak potpuno od nje razilazi i potpuno joj se protivi. 
Pape su, među mnogobrojnim, drugim izjavama, iz¬ 
razili se i ovako: »Bila je (Tomina nauka) nadahnuta « 
(Ivan XXII.); »sadrži toliko čudesa, koliko ima čla¬ 
naka« (Isti); »istinita je i eminentno katolička« 
(Urban V.); »pobio je (Toma) i svladao sve hereze « 
(Pio V.); »ona je najsigurnije pravilo kršćanske 
istine« (Isti); »bez ikakve je pogrješke « (Klement 
VIII.); »čini, da Crkva triumfira nad svim navalama 
heretika« (Pavao V.); »njegovi (sv. Tome) su principi 
nepokolebivi, najsigurniji, a nadilaze svaku pohvalu« 
(Aleksandar VII.); »odobrena je od Krista, koji je 
rekao: Dobro si pisao o meni, Toma « (Klement VIII.); 
»više je rasvijetlio crkvu nego svi ostali Naučitelji« 
(Ivan XXII.). Ne ću ni pokušati da nabrojim citate 
Lava XIII., Pija X., Benedikta XV. i Pija XI., jer su 
ti tako brojni, da bismo kasno svršili. Ali ovo je do¬ 
voljno, da se pokaže kakav je stav zauzela Crkva 
prama nauci sv. Tome. što bi Crkva morala kazati 
o onoj filozofiji, koja se definira kao pritivna ovoj 
preporučenoj? Ako Crkva ovako svečano govori o 
tomizmu, tada je jasno da mora osuditi ono, što se 
postavlja kao protivna nauka. Konačno, ako je Crkva 
»nauku sv. Tome proglasila svojom 

naukom« (Benedikt XV.), tada je jasno da mora 
zabaciti sve ono, što se toj nauci protivi. 

Tomizam, kao uostalom svaka jaka ideja, bio je 
od iskona kamen o koji su se mnogi spoticali. Ali 
moramo priznati, da u ovo zadnje vrijeme, poslije 
tomistićke obnove, koju je dubokoumni Leon XIII. 
počeo, a njegovi nasljednici nastavili, rijetko je još do 
danas postojao tako radikalni napadaj kao ovaj. 
Postojala je, kao što i danas postoji, ona lako shvat¬ 
ljiva otpornost čovjeka prama nauci, koja mu se na¬ 
meće odozgo, ali ovakvo njeno ispoljenje, u ovakvoj 
formi, teško je naći. Pa i oni, kojima, radi nekih 
subjektivističkih razloga, nije bio simpatičan sv. 
Toma, ipak su imali obzira prama njemu i kad su za¬ 
stupali koju tezu, za koju se tvrdilo, da je protivna 
nauci Anđeoskog Naučitelja, uvijek su nastojali doka¬ 
zati da se bar izričito ne protivi, ako se i ne slaže s nji¬ 
hovom tezom. Međutim, sada se postavlja sistem protiv 
sistema, filozofija protiv filozofije, štoviše nazor pro¬ 
tiv nazora. 

Nema sumnje, da je i te kako značajan taj po¬ 
kušaj. No drugo je pitanje, da li će on i uspjeti da 
prodre. U tom slučaju Crkva bi morala dementirati 
vjekovno svoje držanje, opozvati najsvečanije svoje 
izjave, povući najstrože svoje naredbe, zabaciti pot¬ 
puno nauku, za koju se tako svečano zalagala, koju je 
tako uporno branila i preporučivala, koju je, konačno 
i usvojila kao svoju, pa onda uzeti sasma oprečnu 

nauku. 

Neki živu u toj nadi... 

* 


Ko i malo pozna povijest sredovječne filozofije 
može lako vidjeti, da ove pojave nisu ništa drugo nego 
obnavljanje onih žestokih borbi, koje su neki teolozi 
u XIII- vijeku vodili protiv sv. Tome Akvinskoga. Te 
se borbe spominju u članku »Bogoslovske Smotre « br. 
4, 1935., u kojem se veli da se»posvuda opaža borba 
između aristotelizma i augustinizma« (str. 418). 

Historijska je istina, da je sv. Toma morao iz¬ 
držati žestoku borbu protiv t. zv. augustinizma, uz 
koji su najviše pristajali franjevački teolozi. Ta je 
borba bila tako žestoka, da su brata Tomu optuživali 
time, što uvodi poganski duh u kršćanstvo , koji se in¬ 
filtrira preko » poganskoga « filozofa Aristotela. Vođa 
tog napadaja bio je famozni Peckham, prvak franjevač¬ 
ke navale, koji je neprestano dovikivao i optuživao, da 
se ostavlja sv. Augustin a uvodi poganska filozofija. 
Zato se naglasuje u spomenutom članku: »Augu¬ 
stin je bio do tada »doctor maxime autenticus « i sada 
se počela uvađati poganska filozofija.« 

Kako se vidi, ovdje se iznose one žalosne stranice 
povijesti, kada je franjevački red na čelu sa Peck- 
hamom oštru borbu razvio protiv onoga Naučitelja, 
koji se imao podići »među skolastičkim Na- 
učiteljima, do neisporedive visine, 
knez i učitelj njihov « (Leon XIII.) Pišu se 
knjige (Vilim de Mara O. F. M. sastavlja famozno 
djelo »C orrupt orium fratris T ho ma e«), 
vode se polemike, u kojima optužuju Tomu da uvađa 
pogansku filozofiju u kršćanstvo, da prekida sa svetim 
očima i iskrivljuje katoličku nauku. Ide se tako da¬ 
leko, da se dvaput cenzuriraju neke njegove teze kao 


22 


protivne kršćanstvu. A godine 1282. generalni kapital 
Male Braće zabranjuje čitanje sume teološke. 

To je historija. No bili bismo slobodni postaviti 
jedno pitanje: Da li je dozvoljeno i da li je shodno i 
danas ponoviti taj žestoki napadaj i zauzeti ono 
stanovište, koje su franjevci zauzimali u času kad se 
pojavio Toma na poprištu znanosti? 

Već sama činjenica, da se ove stvari iznose na 
kongresu, koji je imao biti popularna manifestacija 
franjevačke misli i franjevačke slave, dala bi to na¬ 
slućivati. Jer nije shvatljivo, čemu bi se pred široku 
javnost iznosile stvari, koje ne bi imale služiti na čast. 
Tim više što se na ovom istom mjestu navode razlozi, 
radi kojih bi to bilo moguće. Veli se: »proti n ek im 
njegovim (Tominim) teorijama ustaju 

i sama njegova braća«. 

Osim toga, nastavlja dr. Balić, »u 13. vt 1 e 
niko nije na to p o misi j ao, d a se ne bi 
smjeloTomu napadati ili da bi on bio 
nekako nepogreši v «.* 

i Hoće se dokazati, kako ipak ne stoji, da je sv. Toma 
nepogrešiv. Pustimo po strani za sada to pitanje, a samo anali¬ 
zirajmo tu kratku bilješku. Ona doslovce glasi: »Godine »TO; 
dominikanci su izdali djela sv. Tome prema . 

U predgovoru ističu, kako su izbacili sva ona mjesta, koja 
nijesu odgovarala dekretima koncila tridentinskoga »Curav.mu* 
ltaciue ut quam emendatissime imprimeremtur omma, amotis 
eSm ex eiusdem C o m m e n t a r i i s (ja potcrtao), atque ex- 
nunctis omnibus locis, iuxta nostri Ordinis sanctiones, qui pos 
decreta Trindentinae Synodi, lectorem poterant detmere dubium 
vei suspensum; quos videljcet vel ipsemet Commentator 
(ja potcrtao) vivens emendaverat, et si viveret emendasset, vel. 

Konačno, zaključuje dr. Balić, »ta je misao 
još najudaljenija od samoga And ep- 
sk o g Naučitelj a« (koji je dozvoljavao da ga 
napadaju). 

Pa i daljnji razvoj članka kao n. pr. ove riječi: 
»današnja istraživanja pokazuju, da je ta škola (fra¬ 
njevačka) dobro uređena vojska u obrani one nauke, 
koja je od Augustina došla preko Anselma, Bernarda 
i Viktorinaca u 13. vijeku « (l. c. str. 419) — daju na¬ 
slutiti, da bi netko bio voljan dozvoliti mogućnost 
svakom katoliku, da zauzme onaj neprijateljski stav 
protiv nauke sv. Tome, koji je zauzela bila u 13. vijeku 
franjevačka škola sa Peckhamom na čelu. 

Ako uistinu to stoji, tada bismo bili slobodni upo¬ 
zoriti na par stvari. 

1. Historijska je činjenica, da su dominikanci bili 
»rari nantes«, koji su se pridružili kampanji franje- 

uti diximus, falsariorum et impiorum perfidia temeraverat ...« 
Isp. Divi Thomae Acquinatis; Opera omnia XVIII., 
predgovor, Romae. 1570.« (»Bogoslovska Smotra« 1935, br. 4, 
str. 418—19 bilj. 64). 

Tako glasi ta bilješka. Da bismo mogli shvatiti cilj radi 
kojega je napisana, treba spomenuti, da je postavljena za pot- 
krepu tvrdnje, da u 13. vijeku nitko nije na tp pomišljao da bi 
sv. Toma bio nepogrešiv. Argumenat je i te kako sugestivan: 
Sveti papa Pio V. daje dominikancima upute za izdanje djela 
sv. Tome. Ovi pak »u predgovoru ističu, kako su izbacili sva 
ona mjesta, koja nijesu odgovarala dekretima koncila tridentin¬ 
skoga«. 

O čemu se pak radi? 

Dovoljno je pročitati citat, i svatko može vidjeti — da se 
ne radi o izbacivanju mjesta iz djela sv. Tome nego iz djela 



24 


vaca protiv nauke sv. Tome. Ti pojedinci (mogli bismo 
kazati pojedinac) bili su teška žalost za svu ostalu 
braću, koja su osuđivala taj nedolični postupak, za- 
klinjajući ih da se ne udaljuju od nauke njihova 
brata. To općenito ogorčenje našlo je odjeka, odmah 
četiri godine poslije smrti sv. Tome, u generalnom 
kapitulu Reda održanom god. 1278. u Milanu, na 
kojem su pretstavnici svih provincijo izdali službenu 
naredbu, da se usvoji i brani nauka njihova velikoga 
brata. Uostalom, ako je jedan od dvanaest apostola 
sramotno izdao svoga Meštra, može li to biti oprav¬ 
danje da i mi danas prodamo onoga, za kojega nam 
Crkva na usta svoga prvaka neprestano kroz sest 
vjekova opetuje riječi: Verba vitae aeternae 
hab e s ? 

2. Da li se može ili ne može te da li je oportuno 
obnoviti onu historijsku kampanju protiv nauke sv. 

nekoga Komentatora. Na dva mjesta se u ovom citatu navodi 
taj Komentator i izričito se o njemu veli, a ne o djelima sv. 

T ° m U stvari, tko pozna i malo povijest tomističke nauke, zna, 
da je teološka suma sv. Tome u ovom izdanju izdana sa Ko¬ 
mentarima kardinala Kajetana. Ovaj je pak imao neke speci¬ 
jalne svoje teorije, koje apsolutno nemaju ništa zajedničkoga 
sa naukom sv. Tome. Ovih par mjesta su izdavači izbacili* 
toga izdanja. Dakle sasma drugo nego bi se to dalo zaključiti 
iz stilizacije bilješke. 

Osvrnut ćemo se u posebnom članku o nekim stavkama, 
kojima se sasma netočno navodi misao sv. Tome. Naročito to 
vrijedi za problem motiva Utjelovljenja i svega, sto iz toga 
slijedi. Žalosno je, što se tako neispravno reproducirala misao 
Anđeoskog Naučitelja. 

Tome — besmisleno je pitati sv. Tomu, koji kao po¬ 
nizan redovnik, najjače osjeća krhkost svoga pera, 
preko kojega se prenosi vječna mudrost, pa s bojazni, 
dostojnom sveca, sastavlja svoje traktate, smatrajući 
svakoga drugoga vrijednijim i sposobnijim od sebe. 

3. Još manje nam mogu odgovoriti na to pitanje 
njegovi protivnici, koji su zajedno s njim živjeli, 
radili i borili se pa, jer su ga napadali, dabome da su 
dozvoljavali da ga se može napadati. A mogli su ga 
napadati, jer je tada brat Toma bio u istim kondici¬ 
jama kao i brat Ivan Peckham, ako se isključe nje¬ 
gove umne i moralne vrline. 

4. Ali od vremena fra Rogera Bacona i fra Ivana 
Peckhama do danas prošlo je punih šest vijekova. 
Kroz to vrijeme nepogrešivi autoritet Crkve nije šutio 
već je kazao svoju riječ i riješio pitanje i nije dozvo¬ 
ljeno šutnjom prijeći preko tih izjava. 

5. Kad bi nam bilo dozvoljeno obnoviti žalosne na¬ 
padaje Peckhama i njegove braće, i cijele one »dobro 
uređene vojske«, koja se bila urotila protiv tomističke 
nauke, tada bismo mogli i danas poslije svih tih sve¬ 
čanih izjava: 

a) optuživati sv. Tomu, da se udaljuje od zdrave 
nauke kršćanske tradicije; 

b) optuživati ga zbog »uvađanja poganske filozo¬ 
fije « u kršćansku nauku; 

c) zabraniti, da se njegova Suma čita u školama; 

d) sazvati sabor ili kongres pa osuditi njegovu 
nauku i staviti je na indeks; 

e) uopće nastojati svim sredstvima, da se zaustavi 
prodiranje te nauke. 

6. Ne zaboravimo, radi se o tomističkoj nauci, 
»koju Crkva proglasuje svojom naukom « (Benedikt 
XV.); koja »uz vanrednu superiornost posjeduje na¬ 
ročitu snagu i krepost, da izliječi zla, koja biju naše 
doba « (Lav XIII. 4. VIII. 1880.); o kojoj isti Papa 
izjavljuje: »Opominjemo vas najživlje, i to u ime 
dobrobiti društva, u ime napretka sviju znanosti, da 
opet stavite u djelo te propagirate što većma drago¬ 
cjenu mudrost sv. Tome« (Aeterni Patris); onu nauku 
koju i ovako isti papa prepočuje samim franjevcima: 
»Oni koji zaista žele da budu filozofi (a redovnici to 
naročito moraju željeti), obvezani su, da postave 
principe i temelje svoje nauke na svetoga Tomu 
Akvinskoga« (25. XI. 1898.); onu nauku koja je, veli 
isti papa, »tako široka, da poput mora sadrži svu mu¬ 
drost, koja dolazi od starih. Sve istinito, što je bilo 
izrečeno, sve što su bili mudro pretresali poganski 
filozofi, Oci i Naučitelji Crkve, viši ljudi što su živjeli 
prije njega, nije on (Toma) samo temeljito poznavao, 
već je on sve ovo i umnožio, upotpunio, sredio s tako 
pronicavim pogledom na bitna načela, s tolikim sa¬ 
vršenstvom metode i s tako shodno izabranim termi¬ 
nima, da se čini da onima, koji ga slijediše, nije 
ostavio drugo nego sposobnost da ga oponašaju, odu¬ 
zevši im mogućnost da ga dostignu« (Ibid.). Radi se 
o onoj nauci, o kojoj veli Pio X. (»Doctoris Angelici«) 
i Pio XI. (»Studiorum ducem«): »onamo od blažene 
smrti sv. Naučitelja nije Crkva održala nijednog kon¬ 
cila, na kojem ne bi bio sudjelovao sv. Toma blagom 

svoje nauke«; a Lav XIII. piše isusovcima: »Ako se 
nađu neki Naučitelji u protimbi sa sv. Tomom, ma 
koja inače bila njihova zasluga, nije dozvoljeno 
krzmanje te prvi imadu da se žrtvuju potonjemu « (30. 
XII. 1892.); a Pio X. ima i ovu značajnu izjavu: »De¬ 
silo se, jer smo na ovom mjestu rekli, da pogla¬ 
vito treba slijediti filozofiju Tome Akvinca, a da 
nijesmo rekli, da je treba jedino slijediti, da se 
više njih osvjedočilo da slijede Našu volju, ili bar da 
joj se ne protive, ako bez razlike, u svrhu da se toga 
drže, uzmu ono što je stanoviti drugi skolastički uči¬ 
telj u filozofiji naučavao, ma i bilo ovo u protimbi sa 
načelima sv. Tome. A l i se u tome oni jako 
p r e v a r i š e«. (»Doctoris Angelici«.) 

Dovoljno je bilo spomenuti sv. Stolici da senjski 
teolozi studiraju djela sv. Tome, da im sv. Otac po¬ 
šalje značajno pismo, u kojem se, među ostalima, 
nalazi i ovo: 

»Osim drugoga, što je tvoje pismo sadržavalo, 
jedna je stvar, koju je Vrhovni Svećenik s dubokim 
veseljem doznao i koju drži vrijednom pohvale, a to 
je, da mladići, koji su se posvetili teologiji, revno pro¬ 
učavaju nauku sv. Tome Akvinskoga. Naročita ljubav 
što je prema prvaku teologa nose gojenci, koji se od¬ 
gajaju kao uzdanica Crkve, očit je povod nadi, da će 
oni biti takvi službenici svetišta, kakve traži naše 
vrijeme, eda mogu plodonosno vršiti svete službe, 
bogati milošću, izvrsni u kreposti i u nauci odlučno 
poučeni«. 

»Jer djela sv. Tome tako se nad ostalima odlikuju 
obiljem gradiva, čvrstoćom načela, snagom dokaza, 

rasporedom predmeta, oštroumnošću raspravljanja, 
da se čini, da pojedinac toliko u dogmatskoj znanosti 
napreduje koliko se s njegovim djelima sprijateljio«. 

»Neka zato ljubljeni mladići svagdano, sve rev- 
nijim marom listaju djela svetog bogoslovlja, i to bilo 
ona, koja je sam Anđeoski Naučitelj sastavio, bilo 
ona koja su kasnije iz njih, kao najčišći potoci iz 
bistrog izvora izvedena. Na taj način vježbaju umnu 
sposobnost i snabdjeveni obilnim sredstvima, znat će 
se jednom kao očeličeni vojnici uspješno boriti za 
stvar religije i vjere « (10. III. 1936.). 

Dakle: S v. Toma i ono što je izvedeno 
i z s v. Tome. 

Za kojim će savjetom poći naši teolozi: za onim 
koji im dolazi s nepogrešive Petrove stolice ili za 
kojim drugim koji se tom mudrom i od Boga na- 
dahnutom savjetu protivi? 

Definirati sistem kao oprečan sv. Tomi — znači 
osuditi ga u katoličkim redovima! 

Zato smatramo da danas više nije dozvoljeno po 
uzoru Ivana Peckhama iz 13. vijeka formirati »dobro 
uređenu vojsku «, koja bi imala za zadaću, da » raz¬ 
vije živu borbu« protiv nauke koju je Crkva usvojila i 
proglasila svojom naukom, da zabrani čitanje u škola¬ 
ma one »sume«, koju su pape naredili da se čita u ško¬ 
lama; da spriječe pokret onoga Naučitelja» koji je 
više rasvijetlio Crkvu nego svi ostali Naučitelji« (Ivan 
XXII.) i kojega su Naučitelja nauku svi pape pro¬ 
pagirali; da stave na indeks onu nauku, koja je »sine 
ulio prorsus errore« (Klement Vili.); da pozove 
svoje slušatelje, neka se udalje od onih principa »od 

kojih nije moguće odalečiti se, naročito u metafizič¬ 
kim principima bez znatne štete « (Pascendi). 

* 

Svatko mora sa simpatijom pozdraviti nastojanje 
franjevačkih učenjaka oko proučavanja njihove tra¬ 
dicije; svatko će s veseljem dočekati vijest kada bude 
vođa njihove škole već konačno izašao na javu iz 
sakrivenih manuskripta i kad se bude pokazala nje¬ 
gova zasluga; svatko će se veseliti kad se pokaže koji 
je doprinos postavio Suptilni Naučitelj na izgradnji 
velebne zgrade katoličke nauke. Ali već unaprijed 
možemo kazati da njegova zasluga ne može biti u 
tome, što bi rušio zgradu katoličke filozofije, koju je 
do svoga nedostiživoga vrhunca i sjaja izgradio služ¬ 
beni Naučitelj Crkve. Kao svaki drugi doktor tako će 
i Suptilni zadobiti svoje mjesto, pa će se vidjeti da, 
kao svaki individuum tako i on ima svoju originalnost. 
Ali prava originalnost toga doktora nikako ne može 
biti u tome, što bi rušio bistrim duhom Anđeoskog 
Naučitelja utvrđene teze, nego u tome što bi njegovu 
nauku, tako svečano odobrenu od Crkve, koju ona čak 
uzimlje za svoju nauku — još jače učvrstio, pot¬ 
krijepio i obranio, kako je to kazao Pio X.: »A ako je 
nauka kojega auktora ili kojega sveca ikada bila pre¬ 
poručena od Nas ili od naših pretšasnika sa naročitom 
pohvalom i to upravo na takav način, da se pohvali 
pridružio poziv i nalog, da se ona nauka raširi i obrani, 
lako je razumjeti, da je bila preporučena u mjeri, u 
kojoj se podudarala s načelima sv. Tome Akvinskoga 
ili ako joj se nije nikako protivila « (»Doci. Ang.) 

Crkva katolička dozvoljava razvoj svoje nauke, 
ali taj može biti homogen, a ne heterogen. Ona, kao 
uostalom i zdrav razum, ne dozvoljava da bi se 
tijekom povijesti nauka razvijala iz teze u antitezu; 
iz postavljanja istine u njezino nijekanje. Ako je koja 
istina bilo kada i bilo od koga pa i od poganskog filo¬ 
zofa izrečena, ona se više ne mijenja: ona ostaje 
vječna. I Crkva, koja je stup istine, ne samo da je 
ne če zabaciti, več če je ona usvojiti i svojim vjernicima 
preporučiti, a do potrebe i narediti. Tako Crkva nije ni¬ 
kada prestala upozoravati svoje vjernike na jednu 
neobično sugestivnu i zaista divnu činjenicu, da je 
naime onaj sicilijski vol, koji je živio u XIII. vijeku, 
taj veliki čudotvorac, koji je činio čudesa kad je 
otvarao usta i govorio (»tot miracula fecit quot arti- 
culos scripsit« — Ivan XXII.), taj krupni čovjek glo¬ 
maznog tijela i velike glave koji je, prolazeći ulicama 
Pariza i Rima iz svojih velikih, mirnih i pronicavih 
očiju širio jasnoću i vedrinu, da je taj uistinu An¬ 
đeoski Naučitelj rekao i s ti nu, pa da stoga ni¬ 
kome nije dozvoljeno udaljiti se od nje. Istina, dakle, 
postoji! Crkva je već izrazila svoj sud o toj istini, ona 
je usvojila tu istinu i učinila je svojom naukom. 
»Doctrinam s. T ho ma e Ecclesia c at ho¬ 
li c a propriam e d ixi t e s s e« (Benedikt XV.). 

Znači li to, da se moraju isključiti svi ostali Na- 
učitelji, kao da poslije sv. Tome ne bi više trebalo 
filozofirati? 

Tko bi tako mislio, ne bi shvaćao ni intencije 
Crkve ni duha tomizma. Crkva je uvijek dozvoljavala 
razvoj u katoličkoj misli, pa je neprestano svoje uče¬ 


nike pozivala na novija otkrića. Tomizam opet je 
nadasve » otvoren« sistem, koji nastoji asimilirati 
sve vrednote, dolazile one bilo od kuda. Više nego 
»mrtvo slovo«, tomizam hoće da bude duh, koji se u 
sebi obnavlja i koji također obnavlja neprestano lice 
zemlje. Njemu je svojstveno, da ide za novim otkri¬ 
ćima kao i za originalnim sintezama. Tomizam traži 
i u naše vrijeme originalnost. 

Ali originalnost nije nikada bila u rušenju starih 
zasada i ustaljenih istina, kao niti u donašanju bilo ka¬ 
kvih principa, već, naprotiv, u produbljivanju tih vje¬ 
kovnih zasada. Jedna te ista istina dade se jačom i 
uvjerljivijom formom izraziti. Svaki će mislilac, svaki 
pojedinac utisnuti toj općenitoj istini pečat svoje 
originalnosti, ona će dobiti nov izražaj, ali će idejno 
ostati ista. I Aristotel i sv. Toma rješavaju iste pro¬ 
bleme, dolaze do istog zaključka, a ipak svaki u 
jednoj te istoj istini utisnuje pečat svog individuali¬ 
teta, i postaju obojica originalni. 

Originalnost ćemo steći također, kad tu istu nauku 
jasnije izrazimo, jače opravdamo i uvjerljivije do¬ 
kažemo. 

Postat ćemo originalni, osim toga, ako tu vječnu 
nauku uspijemo da apliciramo na razne probleme koji 
se neprestano nameću našem vremenu. Jer, kao što 
vrijeme neprestano teče, tako iskrsavaju neprestano 
novi problemi, nastaju nove poteškoće, osjeća se po¬ 
treba novih solucija. Posao je filozofa, da principe 
»vječne filozofije « aplicira na te potrebe. Kad to čini, 
on je originalan. 

Tu originalnost ćemo steći i tako, ako sve blago 
istine izraženo i krvavim naporom stečeno u staroj 
mudrosti jačinom duha izrazimo u slivenoj formi, 
davši joj snažniju i jaču sintezu. Tada naime, kada 
svaku zasadu postavimo na svoje mjesto, dademo joj 
njezinu vrijednost, po kojoj ona dobiva život i snagu. 
Od jednog te istog materijala mogu se napraviti raz- 
lični tipovi zgrada, i svaki će graditelj snagom svoga 
duha dati svoje linije, postavivši materijal na 
svoje mjesto, uredivši građu po svojoj zamisli. 
Ne mora on tražiti i stvarati novu građu da bude 
originalan. Ne mora filozof, da stekne originalnost, 
postavljati nove istine, zauzimati svoj novi stav, 
stvarati novu filozofiju, jer je ova vječna. 1 ) 

Konačno, postat ćemo originalni, ako dublje i jače 
zađemo u tajnu istine o kojoj filozofija raspravlja. 
Čim kažemo, da je objekt metafizike biće, naročito 
prvo nestvoreno i neograničeno biće, odmah smo 

1 Mogli bismo bezbroj primjera navesti koji bi pokazali 
originalnost katoličkih teologa i filozofa, makar da su se tijesno 
držali nauke sv. Tome. Iznositi te primjere značilo bi navoditi 
cijelu povijest razvoja katoličke filozofije i teologije od vre¬ 
mena sv. Tome do danas, jer je neosporiva činjenica, da se je 
ta nauka razvijala pod direktivom principa Anđeoskog Na- 
učitelja. Možemo ipak, kao primjer, navesti slučaj nauke inter¬ 
nacionalnoga prava. Danas se smatra osnivačem te nauke 
Franjo Victoria, koji je, u otkriću Amerike, uvidio po¬ 
trebu studiranja te nove discipline. A ipak sam Victoria 
izričito priznaje, da je njegova nauka uzeta iz principa Anđeo¬ 
skog. (Vidi o tome M e s s i n e o, L’a nnessione terri- 
toriale nella tradizione catho-lica, Civilta Ca- 
tholica 1936 n. 1, str. 290 i dalje.) 

ustvrdili mogućnost uvijek novijeg i jačeg produblji¬ 
vanja. Biće je u sebi neiscrpivo. Ono u sebi krije tajne 
koje čovjek ne će nikada svestrano odgonetnuti. U 
njemu je ponor istine, koja ostaje našem pogledu za¬ 
vijena maglom i tajnovitošću. Eto posla kršćanskom 
misliocu: uvijek dublje i jače! I umjesto 
da rušimo i zabacujemo već krvavim naporom stečene 
principe, ne bi li bio pametniji posao da se okoristimo 
s onim, što su drugi postigli, to usvojimo i onda smjelo 
pođemo dalje: vehementius et profundius? 
Kako bi onda naše natjecanje bilo idealno! Tada 
konačna meta našeg istraživanja ne bi bilo međusobno 
čarkanje već bi pogled našega uma bio okrenut prema 
dubini neiscrpljivog bića, u koju bismo zalazili. 

Sv. Toma je stekao svoju slavu, takvu slavu da će 
ga teško tko nadvisiti. Ali njegova slava ni najmanje 
ne priječi razvitak rada kao i postignuće slave drugih. 
Štoviše, on prvi pomaže svakome da do te slave kao 
i do originalnosti dođe. Samo treba naći tajnu te 
originalnosti. A ova nije u rušenju sistema i principa 
već, naprotiv, u sve jačem produbljivanju tajne bića, 
u personalnoj koordinaciji načela i ideja, u aplikaciji 
vječnih zasada potrebama vremena, u jasnijem i 
zornijem izrazu jedne te iste istine, u navođenju novih 
dokaza i novih podataka te personalnih opažanja za 
potkrijepu jedne te iste teze. Ima, dakle, bezbroj 
mogućnosti da se stekne i vindicira originalnost prema 
onoj: v e t e r a no vi s auger e. 

Inače, kamo ćemo doći, ako se ne budemo složili 
niti u istini? Ako »franjevački pokret mora imati 
svoju filozofiju«, zašto ne bi i kapucinski, isusovački i 


3 

karmelićanski pokret imao svoju filozofiju i svoj spe¬ 
cijalni nazor na svijet? I to takovu filozofiju, koja će 
»zauzeti posebni stav u pitanjima, koja Crkva nije 
definirala«, dakle u svemu onome, što ne spada na 
dogmu, pa prema tome u cijeloj filozofiji? 

Onda ćemo imati toliko filozofija koliko obitelji 
toliko nazora na svijet, koliko skupina. Kako ćemo u 
tom slučaju opravdati stanovište, za koje se moramo 
svi založiti, da postoji samo jedna istina? I baš ovo 
jedinstvo istine mora da nas ujedini, nas ljude raz- 
ličnog karaktera, različnog mentaliteta, različne na¬ 
rodnosti. 

Možda nikada tako kao danas nije bilo potrebno 
da se naglasi to jedinstvo i ta goruća potreba, da se 
svi složimo u općenitoj i zajedničkoj istini. Danas, 
velim, kad je zavladao tako grubi individualizam, kad 
se nacije izoliraju ne samo granicama nego i ideologi¬ 
jama, pa ljudi imaju neku bolesnu ambiciju, da svaki 
vindicira pravo na neku svoju filozofiju. Nikad toliko 
kao danas nije bilo potrebno, da se naglasi potreba 
» općenite « nauke, koju nalazimo u sintezi »Općenitog 
Naučitelja«. Bar mi katolici, koji osjećamo svu težinu 
ove krvave razdvojenosti i ovog međusobnog antago¬ 
nizma, moramo naglašavati potrebu univerzalne filo¬ 
zofije, u kojoj će se složiti narodi cijele kugle ze¬ 
maljske. Jedno čovječanstvo, jedna bit 
duše, jedna bit uma — pa zato i jedna 
filozofija, jedan nazor na svijet. Jedna 
u jedinstvu nauke i istine; a mnogostruka i osebujna 
u formi izražaja. 


Budimo velikodušni, poslušajmo glas majke Crkve, 
koja nam neprestano upravlja poziv: Ite ad Thomam! 
i odreknimo se svojeg individualizma i partikularizma 
koji koči zajedničko skladno razvijanje katoličke 
misli i njezino prodiranje u javni život. Otresimo se 
animoznosti, koja je u povijesti višeput smetala da se 
problemi jasno i bistro ne postavljaju i ne rješavaju. 
Povijest je prošla, a sadašnjost nam donosi novih po¬ 
treba i novih vidika. Konačno što smeta, ako je sv. 
Toma nosio bijelo odijelo? 

Besplodan je posao sve počimati na novo. Ako 
smo ljubitelji istine prigrlit ćemo je, dolazila ona bilo 
od koga. A našavši je kod Onoga, kojega nam Crkva 
tako opetovano preporuča, primimo je i pođimo dalje, 
zahvativši nove probleme i nove potrebe, Svakako 
pametniji posao nego da, u težnji za originalnim, po¬ 
slije dugih godina lutanja, budemo morali konstati¬ 
rati da smo na onoj istoj tačci, na kojoj bi nas bio 
doveo Anđeoski Naučitelj već kao studente, da smo 
imali poniznosti posegnuti za njegovim blagom. Čovje¬ 
čanstvo od nas ne traži drugo nego istinu. 

U tako presudnim stvarima kao što je pitanje 
filozofije i teologije treba se naročito čuvati ličnosti 
i animoziteta. Treba velikodušno zaboraviti na stare 
rane i stare nepotrebne borbe, a uočiti se sa samom 
istinom, nju imati u vidu i zagrijavati se samo za 
objektivnost. Sv. Toma više ne spada u dominikance; 
on je, doduše, nekada živio kao dominikanac, provodio 
dane među svojom braćom, s njima molio i radio, ali 
ih je konačno i ostavio. On je prošao, a ostala je 
njegova misao, koja nije ni dominikanska ni franje- 

vačka, već koja je čisto katolička misao. Dominikanci 
niti imaju niti hoće da imadu svoje filozofije. Oni su 
primili, doduše, misiju da odgoje velikog teologa i 
filozofa. Ali kad su ga odgojili i kad je taj genij 
rekao svoju riječ, kad je taj mukli vol zamukao tako 
jako, da ga je čuo cijeli svijet, Crkva je vidjela u 
njemu najautentičniji izraz svoje nauke i uzela ga za 
svoga službenoga Naučitelja, a ovaj ju je »više 
rasvijetlio nego svi ostali Naučitelji« (Ivan XXII.). 
Ona ga je otela dominikancima, i ovi više nemaju ni 
svoje nauke ni svoga Naučitelja. Oni imaju nauku i 
Naučitelja Crkve. 

Kada našoj hrvatskoj inteligenciji pružamo za 
uzor ovoga velikoga veleuma, pozivljujući je da se 
ugleda u ovo sunce što prati tok gibanja čovječan¬ 
stva, pa svojom bistrinom rasvijetljuje svakog do¬ 
šljaka ove zemlje — tada u tome vršimo naredbu, 
koju nam je svečano nepogrešiva Zaručnica Kristova, 
taj čuvar i stup istine, naredila kad nam je svima do- 
viknula: Iditek Tom i! 

Tomizam je jaka pećina, koju nisu mogli skršiti 
do sada nikakve navale, dolazile one sa bilo koje 
strane, pa smo čvrsto uvjereni, da je ne će skršiti ni 
nadalje. On, kao čista istina, ne treba nas da ustajemo 
na njegovu obranu. Ali mi trebamo njega; hrvatska 
inteligencija potrebuje te nadasve čiste i plodne 
nauke. 

»Trebalo je šest vjekova« — veli Maritain — »da 
čovječanstvo uvidi, kako je Bog u sv. Tomi darovao 
svoju Crkvu najvećim darom štogod je postojao od 
vremena apostola «. I čovječanstvo shvaća taj dar 


Božji i prima ga kao izljev Božjeg milosrđa. Pa i 
hrvatska inteligencija počinje da uviđa i da prima dar 
koji mu odozgo dolazi, i ova nebeska nauka sve više 
prodire u našu javnost. 

Da li su svijesni odgovornosti oni, koji postavljaju 
zapreke tom blagotvornom utjecaju s neba? 

Hijacint Bošković. 

Prvo poglavlje 

SVETAC 1 ) 

»Brat Jakov Viterbski, napuljski nad¬ 
biskup, često mi je govorio da po vjeri i 
Duhu Svetome drži da je naš Spasitelj kao 
Učitelja istine da rasvijetli svijet i čitavu 
Crkvu, najprije poslao apostola Pavla, za¬ 
tim Augustina, a konačno, u ovo posljednje 
vrijeme, brata Tomu, iza kojega, kako je 
mislio više nitko ne će doći do konca vje¬ 
kova«. (Iskaz Bartolomeja Kapuanskog na 
procesu za kanonizaciju, 8. kolovoza 1319.) 

U početku godne 1225. (ovo je najvjerojatniji da¬ 
tum) 2 ) rodio se Toma, sedmi i posljednji sin grofa 
Landolfa Akvinskoga i Teodore Teatske u dvorcu 


*) Ovo je djelo izašlo u knjižari »Desclee de Brouwer, Pariš 
pod naslovom »L e D o c t e ur A n g e 1 i q u e«. 

Dužnost nam je da se javno zahvalimo g. prof. dru Ljubomjru 
Marakoviću, koji je savjesno pregledao i ispravio ovaj prijevod. 

2 ) Ovaj je datum utvrdio vlč. O. Manđonnet u svojim 
dragocjenim kritičkim istraživanjima, na koja se vazda valja 
obazirati kad se radi o životu ovoga sveca. Također valja uzeti 
u obzir Saint Thomas d’A q u i n vlč. O. P e t i t o t-a te 
knjigu Msgr. M. Grabmanna, kao što i Pegues-Maquart-ov 
prijevod Vilima de Tocco te svjedočanstva u procesu kanoni¬ 
zacije. 

Roccasecca kraj Napulja. Njegov je otac pripadao 
longobardskorn plemstvu; njegova baka s očeve 
strane, Franciska Svapska, bijaše sestra Fridrika 
Barbarosse; njegova je majka potekla od normanskih 
vojvoda. Plemićke odlike Sjevera i Juga koje se 
međusobno upotpunjavaju prenesene s očeve i maj¬ 
čine strane, sastaše se u ovome djetetu, da izrade u 
njemu divno usklađenu put, koja će biti oruđe neo¬ 
bično visoka uma i mudrosti koja izgrađuje jedinstvo. 
On je došao na svijet početkom stoljeća kad se već 
ugrožena kršćanska civilizacija, koja je bila na rubu 
propasti, stala iznova dizati da dade svoje najveće 
plodove. U doba golemih preokreta kojima, je ipak 
gospodario duh, doba ratova, politike, pjesništva, 
religije, dvoboja između pape i vladara, između feu¬ 
dalnog gospodstva i gospodstva Crkve, u doba po¬ 
nosa jakih, kreposti svetaca, dolazi on u najsnažnijem 
i najoštrijem ljudskom času srednjevjekovnog čovje¬ 
čanstva. Njegova majka, koja će sve poduzeti kako 
bi ga spriječila da ne pođe za voljom Božjom, bijaše 
žena silno kreposna i suzdržljiva. I dok bi ga braća 
radije htjela navratiti na smrtni grijeh nego da ga 
vide kao prosjaka redovnika, njegova će sestra Teo¬ 
dora, kneginja od Sanseverina provesti život u dje¬ 
lima milosrđa i pokore te će nam ostaviti uspomenu 
svetosti. 

Nekoga dana mali Toma, u času kada ga je da¬ 
dilja htjela staviti u kupku, zgrabi komadić perga¬ 
menta te ga ne htjede nikako da ispusti, i toliko je 
plakao da su ga morali okupati stisnutom šačicom. 
Dođe majka; unatoč vici i plaču, silom mu otvara 


ručicu; na komadiću pergamenta bila je napisana 
zdravomarija. 

Kad su ga kao dijete od pet godina smjestili u 
samostan opatije Mdnte Cassino, on ispituje redov¬ 
nike i nema drugog pitanja na ustima do li jednoga 
»Što je B o g?« 

To šutljivo dijete misli samo na nauku i na po- 
božnost; ono hoće da se posveti Bogu. Ima li što 
jednostavnije? Postat će benediktinac. Sama pro¬ 
vidnost potvrđuje mudre odluke što ih stvoriše nje¬ 
govi roditelji. Kada ga je grof Akvinski godine 1230. 
ponudio opatiji, koju je prethodne godine potsijedao 
i opustošio s vojskom Fridrika II., zapečatio je tom 
ponudom mir s redovnicima, te za buduća vremena 
sklopio s njima savez koristan svima, — čak i svojim 
materijalnim probicima, jer je moćni manastir imao 
velikih prihoda: a Toma će biti opat. On to mora 
biti. Taj je benediktinski poziv neka vrst državnič¬ 
kog posla, pri kojemu će i Bog i vladar i obitelj naći 
svoj račun. Ne, reče Toma, bit ću propovjednik. 

Bilo mu je tada petnaest ili šesnaest godina. U 
njegovoj četrnaestoj godini politički događaji prisi- 
liše njegova oca da ga pozove s Monte^Cassina, koji 
je iznova bio porušio Fridrik II. Dijete, dakle, ostavi 
svoje redovničko odijelo, te bude poslano u Napulj, 
da ondje dovrši nauke na umjetničkom 1 ) fakultetu, 


1 ) Umjetničkim fakultetom (»facultas artium«) zvale su se u 
srednjem vijeku one visoke škole koje mi danas svodimo na 
filozofski fakultet, a koji je obuhvatio znanosti: t r i v i u m (re¬ 
toriku, dijalektiku i gramatiku) te quadrivium (aritmetiku, 
geometriju, astronomiju i muziku) (Bilj. prev.) 


gdje će ubrzo sve zadiviti. Dominikanci, osnovavši 
neko dvadesetak godina ranije samostan, podigoše 
godine 1231. u gradu javnu teološku školu, koja je 
pripadala sveučilištu. Tu ih je Toma upoznao. On će 
čitav svoj život zadržati veliku ljubav prema redu 
sv, Benedikta, i žig benediktinske duhovnosti ne će 
se više izbrisati iz njegova srca. No trebalo je poslu¬ 
šati tajni glas koji svakoga zove po imenu, a taj je 
šutljivac osluškivao glas Božji. Neka neukrotiva 
duševna sila na izvoru je njegove svetosti. 

Poziv je natprirodna tajna. Sva ljudska tumačenja 
koja bismo mogli navesti tek su sporedna i veoma 
oskudna prema bitnom razlogu. Zar je Toma želio 
da postane dominikancem zato da dobije nastav¬ 
ničku službu, ili da se razda u aktivnijem životu? 
Ili zato da izbjegne svjetovne brige i težnje za veli¬ 
činom kojom bi ga njegova obitelj bila pokušala da 
optereti, da je primio ruho svetoga Benedikta? Zar 
možda čak za ljubav prema siromaštvu braće — 
prosjaka, ili iz milosrđa za duše kojima riječ Go¬ 
spodnja još nije bila naviještena, ili u prkos zloupo¬ 
trebama koje su među crnim redovnicima nastale 
radi zemaljskog posjeda? Ili iz simpatije prema 
novom Redu koji je osvajalačkom mladošću i vrlo 
smionim idealom (gdje vjerski život upućuje samu 
umnu djelatnost te tako svakoga pretvara u apo¬ 
stolsku ličnost, koja prenosi na druge svoju kontem¬ 
placiju) upravo odgovarao potrebama vremena? Sve 
ovo ostaje u pozadini. Postavio je pitanje: Što je 
Bog? Trebalo je da odgovori, da sabere načela mu¬ 


drosti u jedinstvenu nauku koja je imala rasti uvijek 
i neprestano. 

Neobično povoljan čas povijesti omogućio je ova- 
kovu sintezu. Još' jučer kršćanska misao nije bila 
sazrela, a sjutradan počet će se rastvarati. Prije 
nego što se milost Krista i Križa, težina prirode i 
svijeta za vjekove razdijelila između razdvojenog 
čovjeka, još ima vremena da kršteni um prihvati i 
izmiri sve u svijetlu Onoga koji jest. To divsko djelo 
izvedeno doduše u omeđenom roku od dvadesetitri 
godine, ali koje će dati pravac budućnosti, to će djelo 
izvesti Toma Akvinski. On je pozvan na spas uma: 
radi njega odabire on apostolski život. To je njegova 
misija; teško njemu ako joj se otme. Beskrajna bu¬ 
dućnost sakrivena u volji Božjoj pritište njegovu dušu, 
zahvata je u obliku vrlo jednostavna, no neodoljivo 
djelotvorna poslanja. 

Kasnije ga njegova porodica, teško iskušana nakon 
preloma s Vladarom, kojega je svrgnuo Inocencije 
IV, 1 ), uzalud pozivala da joj pritekne u pomoć. Papa 
mu uzalud nudi opatiju Monte-Cassino (s dopušte¬ 
njem da smije zadržati odijelo svoga Reda), a zatim 
napuljsku biskupiju -—■ on ne popušta. Za sada se radi 
tek o tom da se pređe preko volje očeve i majčine, 

’) Budući da su nekolicina Tomine braće učestvovala u 
ustanku od godine 1246. protiv Fridrika II., morala je njegova 
porodica da pobjegne u papinsku Campagnu. Tom prilikom je 
Rainald Akvinski po nalogu vladarevu mučen i ubijen. Sveti se 
Toma jamačno sjećao tih događaja kad je pisao članak »Sume« 
u kojem prema naučavanju Crkve tvrdi da ova ima pravo svrg¬ 
nuti kneza ili vladara, — izrazit slučaj u kojem se vidi kako 
Crkva zasijeca u politiku kad ima da očuva duhovne probitke. 
(Sum. theol II - II, 12, 2.) 

da se opre gnjevu svojih, koji nisu baš bez energije 
ni lako popustljivi. Kasnije će pisati, »ako roditelji 
nijesu u takovu položaju da im je prijeko potrebna 
usluga njihove djece, ova smiju stupiti u red i bez 
privole svojih roditelja, čak i protiv njihove izričite 
volje, jer kad navrše malodobnost, svi slobodni ljudi 
imaju pravo da raspolažu sobom u pogledu izbora 
staleža, napose kad se radi o službovanju Bogu; 
bolje je da poslušamo Oca duhova, pa da živimo, 
nego li one koji su stvorili naše tijelo 1 )«. 

Vođen i utvrđen u svom zvanju po starom bratu 
Ivanu od svetog Julijana, primi Toma redovničko 
odijelo u proljeću, godine 1244., vjerojatno iz ruku 
Generala Ivana Teutonskoga, koji je bio na prolazu 
kroz Napulj. Bilo mu je kakvih dvadeset godina. 
Njegov je otac bio umro nekoliko mjeseci ranije. Ali 
je grofica Teodora imala da pokaže, kako će zalog 
porodičnog autoriteta, prenesen na njezinu vlada- 
lačku vlast, očuvati bez prezanja. 

Tek što je obaviještena o događaju, šalje zasebnog 
glasnika svojim sinovima koji su se s carem nalazili 
u taboru Aquapendente, u Toskani. Naloži im u ime 
svoga majčinskog blagoslova, da se domognu mla¬ 
đega brata, kojega »propovjednici« hoće da prebace 
iz kraljevstva, te da joj ga povrate pod sigurnom stra¬ 
žom. I doista, Ivan Teutonski, da ga ukloni pred 
ogorčenjem njegovih, a i da omogući teološki uzgoj 
filozofu, koji je već sada znao koliko i njegovi uči¬ 
telji, bio je odlučio da ga smjesta povede na stu- 

*) Sum. theol. II.—II., 189. 6. 

dium generale 1 ) u Pariz, kamo je i sam polazio. 
General, mladi novak, te tri druga brata upu- 
tiše se pješice, te stigoše u Rim, a zatim u Toskanu. 
I upravo, dok su sjedjeli kod nekoga zdenca, zaskoče 
ih oboružani ljudi, i braća istrgnu Tomu iz ruku onih 
koje je sebi bio odabrao za duhovnu braću. 

Toma tako privije k sebi redovničko odijelo, da 
mu ga ne mogu skinuti, a njegova braća ga silom 
strpaju na konja 2 ), te na put u Roccasecca, gdje je 
grofica Teodora čekala svoga sina. 

Jedan od Tomine braće, Rainald, pjesnik, — carev 
štićenik sve do dana kada ga je ovaj dao smaknuti, 
— predvodio je malu četu. Nakon nekoliko dana 
putovanja, zaustaviše se u tvrđavi na Monte San 
Giovanni: to lensko dobro Akvinske obitelji bijaše 
jedno dva tri sata daleko od Roccasecca. Je li se 
tu ili u Roccasecci zbio glasoviti prizor napasto¬ 
vanja kod kojega su Tomu opasali anđeli? Rainald, 
čovjek pravedan i ispravan po nazrijevanju svijeta, 

a ) Studium generale je bila dominikanska visoka škola koju 
su mogle podizati samo neke provincije a na koju su se slali 
redovito nađaritiji đaci da bi se pripravili za budući apostolat 
naučavanja i primili akademske časti. (Bilješka prevodioca). 

2 ) Kako je ustanovio O. Mandonnet, ovaj su događaj, kao 
što i zatočenje u Roccasecca, malo romansirali prvi historici. 
Premda su ovi način kako su Tomu zarobila njegova braća pri¬ 
kazali slikovitije, ipak ostaje nepobitna činjenica oko koje su 
ovili svoju priču, naime da mu je naneseno nasilje, i zaludu bi 
se željelo ovome događaju oteti svako obilježje okrutnosti. Ne 
dvojimo da je Toma, koji je živio u Napulju primjereno sta¬ 
ležu mladoga gospodina svoga doba, znao vrlo dobro jahati. U 
ovoj prilici, a nakon borbe koju je imao da izdrži protiv oti¬ 
manja svoje haljine, veoma je vjerojatno da se otimao do 
skrajnosti, te su ga morali silom staviti na konja, kako to 
spominju stare pripovijetke. 

ali koji je svjetski živio, izmislio je to posljednje 
sredstvo protiv ludosti svoga mlađega brata. 
Stvar je svakomu poznata: »mladu i lijepu djevojku, 
ukrašenu svim ljubavnim čarima«, uvode u sobu u 
kojoj je on spavao; a Toma skoči, ugrabi ražarenu 
glavnju, istjera napasnicu te cjepanicom nacrta znak 
križa na vratima. I od toga časa, po anđeoskoj mi¬ 
losti, on više ne zna za pobude puti, 

Zatočen nešto malo više od godine dana u Rocca- 
secci, gdje unatoč svim navalama i zaklinjanju čuva 
svoje redovničko odijelo te vrši pravila reda, čita 
Sveto Pismo i izreke naučitelja 1 ), podučava svoje 
sestre u Svetom Pismu, i u času, kad se njegova naj¬ 
starija sestra Marota trudi da ga odvrati od svetoga 
Dominika, on je obraća svetom Benediktu. Tako se 
odvažno vladao Toma da ga je konačno, kako kažu, 
sama njegova majka pomagala da prevari straže 
svoje braće, te da pobjegne. Kronici pričaju da je 
utekao kroz prozor, kao što nekoć sveti Pavao. Me¬ 
đutim, čini se vjerojatno da je njegova obitelj bila 
odlučila da ga pusti na slobodu, jer joj se politička 
sreća počela preokretati i jer je protiv nje General 
Ivan Teutonski bio podnio tužbu kod Inocencija IV. 

Iz Napulja ga iznova pošalju u Pariz, u samostan 
svetog Jakova, gdje u novicijatu ostaje gotovo tri 
godine. Albert Veliki je onda tamo naučao. Kad 
pošalju Alberta u Koln, pratit će ga brat Toma; 
ondje pod vodstvom toga dalekosežnoga genija ma- 


l ) Tom je prilikom sastavio za svoje bivše saučenike na 
umjetničkom fakultetu dva djelca »De propositonibus 
modalibus« i »De Fallaciis«. 


" 

gnus Siculae mutus bos dokončava svoj studij te po¬ 
staje teologom. 

Nakon četiri godine napušta Koln, jer je po prije¬ 
dlogu Učitelja Alberta bio određen za samostan Sve¬ 
toga Jakova, da ondje naučava kao biblijski baka- 
laureus 1 ) (1252.—1254.), te sentencijarni bakalaureus 
(1254.—1256.). Komentar »Sentencija« Petra Lombar- 
da napisao je u to doba, jednako kao što i djelo »De- 
ente ei essentia«, a vjerojatno i komentar o» Božan¬ 
skim Imenima Dionizij evim« 2 ). Navršivši trideseti- 
jednu godinu, dakle tri godine ranije nego što su 
propisivali sveučilišni zakoni, a po naročitom dopu¬ 
štenju papinu, bude promoviran za Učitelja teolo¬ 
gije, istodobno sa svojim prijateljem bratom Bona- 
venturom. 

Moderni je svijet otupljen, sve su mu vrednote 
izjednačene jer su upotrebom izlizane. Naslov »uči¬ 
telja teologije« za nas takoreći više ne pretstavlja 

*) »Bakalaureus« je prvi akademski stepen koji bi primio 
student na pariškom sveučilištu. Prije toga se morao podvrći 
strogom ispitu pred trojicom, a kasnije četvoricom profesora. 
Zatim je morao, pod upravom učitelja, voditi disputu preko 
cijele korizme i konačno na kraju, za uskrsno vrijeme donijeti 
»determinatio«, to jest konačno rješenje svih obrađivanih 
pitanja. Tada je mogao naučavati (legere — predavati). Ako je 
bio osposobljen da predaje Sveto Pismo, zvao se biblijski ba¬ 
kalaureus, a ako za Sentencije Petra Lombarđa, zvao se senten¬ 
cijarni bakalaureus. To djelo Petra Lombarđa služilo je kao 
priručnik u kršćanskim školama čak nekoliko vremena i kas¬ 
nije, kada je već bila napisana tomistička teološka suma. (Bilj. 
prev.). 

2 ) Po Mandonnetu bio bi komentar »O Božanskim 
Imenima« sastavljen kasnije (oko 1261.). Prema značajnim 
argumentima koje nam je ljubezno saopćio vlč. O. Thery, čini 
se da ovo djelo datira iz mladosti svetoga Tome te da je pisano 
prije 1256. godine, možda još u samom Kolnu oko 1248.-1250. 



48 

nikakve osobite časti: pod njime zamišljamo jedino 
prosječnu sliku lica koja su nosila doktorski šešir 
s više ili manje sreće. Krivnjom doktora, civilizacija 
koja ih je i predobro upoznala, nažalost omalovažava 
doktorat, a možda i samu doktrinu. Vrlo pametna 
naivnost 13 . vijeka gledala je u naučiteljstvu sve ono 
što je takova služba značila de jure i po svojoj 
biti. Pogled svetog Tome temeljito je bio prodro u 
duhovnu stvarnost naučiteljstva. Kao učitelj teolo¬ 
gije primio je od Crkve zadaću da svetu mudrost 
zasadi u um onih koji ga slušaju; od sada im je posve 
na službu, da surađuje s njima na životnom djelu 
koje nastaje u njima. On ima moć nad istinom u du¬ 
šama, strašnu moć o kojoj će polagati račun, jer 
»probuditi sumnju, a ne razrješiti je, isto je kao i 
pripustiti je; to znači otkriti čatrnju, a ne pokriti je 
opet 1 }. 

Kad ne bi bilo milosti Božje, on bi morao klonuti 
od bojazni. Brat Toma plačući moli Gospodina, da 

Na ovo djelo da je aludirao Tocco kad je rekao da je Toma, 
taj »bos mutus«, počeo čitati dok je još bio u Kolnu. Nepro¬ 
cjenjivo je važna ta činjenica za razvoj tomističke misli. Kako 
je to već O. Thery utvrdio u svojim dragocjenim studijama, 
kad je sv. Albert primio u Parizu brata Tomu među svoje 
studente, tumačio je ovo eminentno platonističko djelo. Kasnije, 
pošavši zajedno sa svojim učenikom u Koln god. 1248.. nastavio 
je također tumačenjem toga djela. Tako je prvo obrazovanje 
sv. Tome, koje on više nikada neće zabaciti, bilo čisto platon¬ 
sko. To više što su i Albert i Toma smatrali da su djela Pseudo- 
dionizija nadahnuta. Toma se smatrao primoranim da usvoji 
tu neoplatonsku nauku. Tu se vidi kako nekritički postupaju 
svi oni koji stavljaju u opreku tomizam s kršćanskim neopla- 
tonizmom. (Vidi T h e r y. Predgovor izdanju djela Ulrika Stras- 
burškog »Summa de Bono«, izd. J. Daguillon, Pariš 1930., str. 
V.—VII.). Bilj. prev. 

i) Propovijed »D e v e t u 1 a«. 

mu dade darove potrebite za izvršenje učiteljske 
službe. »Gospodine«, govori on, »izbavi me, jer isti¬ 
ne iščezavaju među ljudskom djecom.« On dugo 
moli i plače; konačno zaspe. — »Brate Toma, a čemu 
te molitve i ove suze?« »Jer me sile da primim du¬ 
žnost učitelja, a ne dostaje mi potrebito znanje. A 
ne znam ni koju ću tezu razviti za svoj nastup«. 
»Primi s mirom dužnost učitelja, Gospodin je s to¬ 
bom. A za svoje nastupno predavanje razvij samo 
ove riječi: »Sa svoje visine on natapa planine: ze¬ 
mlju zasićuje plod tvojih djela 1 )«. 

Pronašli su tekst ovoga predavanja svetoga Tome; 
u njem opisuje veličinu doktrinarnog naučiteljstva i 
uređenje kako se saopćuje mudrost. Bog je priop¬ 
ćuje svojom vlastitom snagom; on sam natapa pla¬ 
nine. A učitelj je saopćuje samo snagom svoje službe. 
Radi toga plod planina ne valja pripisivati njima sa¬ 
mima, već djelatnosti Božjoj. 

Brat Toma podučava dnevno na brdu svete Geno- 
veve, u samostanu Svetog Jakova, 2 ) na jednoj od 
dviju katedara teologije koje su bile određene za 
red Propovjednika, a pripojene pariškom sveučilištu. 
Pred njim sjede nastavnici i slušaju njegova predava¬ 
nja svi redovnici što ih ima u samostanu, slušaju ■ 


!) Ps. 103. 13. 

2 ) Kako je poznato, na tom brdu je bila starodrevna zgrada 
glasovitog pariškog sveučilišta, tik do koje je bio dominikanski 
samostan sv. Jakova. Taj glasoviti samostan primao je među 
svoje zidove slavne redovnike dominikanskih prvih godina među 
kojima i bi. Augustina Kažotića, zagrebačkog biskupa, za kojega 
vele da je bio među učenicima sv. Tome Akvinskoga. (Bilj. 
prev.). 

jer nitko nije bio oslobođen od predavanja teologije 
— te veliko mnoštvo vanjskih đaka: ljudi izvježbani 
u dijalektici, kojih je dobar dio već i predavao na 
umjetničkom fakultetu. U danima svečanih rasprava 
pribivaju natjecanju dostojanstvenici sveučilišta i 
sam biskup. 

Odmah postaje glasovit, svi dolaze na njegova 
predavanja. Upada, uostalom, usred kreševa, jer po¬ 
svuda vrvi od zabluda. Treba se boriti na sve strane, 
a ponajprije protiv napadaja Vilima Svete Ljubavi i 
svjetovnjaka, koji braći redovnicima osporavaju pra¬ 
vo naučavanja, prikazujući te »lažne apostole« kao 
lutaoce po drumovima, kao pustolove bez ovlasti, 
kao preteče Antikrista. Prva rasprava o slobodi na- 
učanja vanredno je teška, ona ugrožava sam opsta¬ 
nak dvaju novih redova, propovjednika i male braće, 
i u njoj se već pokazuje nadutost onog pariškog sve¬ 
učilišta koje će se doskora izdati za luč svijeta, prije 
nego što se obeščasti osudom Ivane Arske. Čas se 
činilo kao da Rim prianja uz svjetovnjake, on ukida 
povlastice redovnika, ali onda opet opoziva svoju 
odluku. Vilim Svete Ljubavi i svjetovni učitelji, bi¬ 
jesni zbog toga obrata, pišu svoj zajednički pamflet 
»O opasnostima posljednjih vremena «. Brat ih Toma 
pobija traktatom »Contra impugnantes « (1257). Knjiga 
je Vilimova osuđena i spaljena na rimskom sudištu, 
a njega samoga protjera sv. Ljudevit iz Francuske. 

Nakon tri godine teološkog naučanja u Parizu 
(za kojih napisa komentare traktatima »De Trinitate « 
i »De Hebdomadibus« od Boecija, te komentare Izaije 
i sv. Mateja, zatim prve » Kvodlibete « i najveći dio 


»Sume protiv pogana«), brat se Toma kao učitelj vraća 
i Italiju godine 1259. na ljetne praznike (29. lipnja). 
Ovdje će ostati devet godina, najprije kod pape u Ana- 
gniju i Orvietu, zatim u Rimu u samostanu svete Sabi- 
ne, potom opet u Kuriji u Viterbu, Pape ga neprestano 
sokole. Aleksandar je IV odmah osjetio njegov genij. 
Urban IV i Klement IV. iskazat će mu svoju osobitu 
ljubav. Sjajno, jasnoćom vanredne povlastice predo- 
dređenja, zadatak koji mu povjerava vidljivo stvar, 
daje sankciju nevidljivo primljenom duhu — a 
duh je na visini zadatka. Toma Akvinski vrši svoje 
djelo kao misiju Crkve, i od samoga začetka djela 
Crkva ga usvaja. 

Naučitelj radi bez odmora, razvijajući divsku snagu 
umovanja, upornu i mirnu djelatnost (svjedoci pripo¬ 
vijedaju da nije samo diktirao trojici ili četvorici taj¬ 
nika u isti mah o različitim predmetima, već da mu 
se i dogodilo da je nastavio diktiranje spavajući, kad 
bi se malo ispružio, da se odmori). On sebe ne štedi; 
dobro zna da, iako je kontemplacija nad vremenom 
ipak je djelatnost, koja se zbiva u vremenu, pa mora 
da brzo napreduje i da se otima zlobnom trenutku. To 
djelo koje gospoduje tijekom vjekova kao golema 
mirna pećina, bilo je stvoreno u žurbi, ali na njemu 
nije bilo ni traga žurbi, jer je izviralo čisto iz kontem¬ 
plativne dubine srca koje je bilo vezano o vječnost. 

Osnovni radovi, poduzeti na pobudu papa, pa ko¬ 
mentari Aristotelovih djela, koji će očistiti filozofa 
od poganskih i averoističkih zabluda i dati mu mo¬ 
gućnost da se spoji s katoličkom mišlju, uglavnom su 

bili sastavljeni za vrijeme boravka u Italiji 1 ) (komen¬ 
tar Fizici, Metafizici, Nikomaškoj Etici, pa »De Sensu 
et sensato «, zatim »De Memoria et reminiscentia«, 
druga analitika, četiri prve knjige Politike). Dokon- 
čanje » Sume protiv pogana «, prvi komentar poslanice 
svetoga Pavla, komentari pjesme nad pjesmama, Jere- 
mije, zatim Zlatni lanac, traktat o Kraljevskoj vlada¬ 
vini, pa jedan dio » Quaestiones Disputatae « (napose 
»De Potentia «, De Malo«) padaju u te godine. Teo¬ 
loška Suma se započinje. 

U studenom 1268. šalju brata Tomu nenadano u 
Pariz, gdje položaj postaje ozbiljan i gdje Sižer Bra- 
bantski, taj smioni i zavodnički um, na Fakultetu 
umjetnosti želi da Averoesa pod plastom Aristotela 
dovede do pobjede i tako poništi sav kršćanski peri- 
patetički pokret. Bit će još četiri godine najnapetije 
borbe i nečuvene djelatnosti, za vrijeme kojih su sa¬ 
stavljeni traktati o savršenstvu duhovnog života, pro¬ 
tiv neprijatelja redovničkog staleža, o jedinstvu uma 
protiv averoista, o vječnosti svijeta protiv neprijatelja 
Aristotela, zatim komentari »De Causis«, pa o Mete¬ 
orima, onda »Perihermeneias«, te komentar o Duši, o 
Jobu i sv, Ivanu, pa drugi dio kolekcije » Quaestiones 
disputatae« i drugi dio Teološke Sume; konačno naj 
veći dio » Quaestiones quodlibetales « koji je način 
diskusije neobično bio razvijen, a kojega je možda 
stvorio sam sveti Toma za svojih dvaju boravaka 
u Parizu prigodom svoga spora sa svjetovnim na- 

') Po Grabmannu (Mittelalterliches Geistesle- 
b e n, 1926, gl, VIII.), bili bi komentari Fizici, Metafizici, Etici 
i Politici sastavljeni posije godine 1268. 

učiteljima. Ovi su govorili da redovnici kao vječite 
skitnice ne mogu da budu ozbiljni, ni stručno izo- 
braženi nastavnici. Na to brat Toma u svojim ve¬ 
likim diskusijama održanim dvaput na godinu, na 
Božić i na Uskrs, o kojima su » Quaestiones quodlibe- 
tales« književni oblik, pokazuje da na bilo koje pitanje 
što ga bilo tko postavi redovnik zna odgovoriti.. , 

Poslije Uskrsa 1272. zovu ga njegovi starješine na¬ 
trag u Italiju, da ondje osnuje opći studij (studium 
generale) teologije. Bilo mu je prepušteno na volju da 
sam izabere mjesto, i on se odluči za Napulj. Ondje 
će raditi na trećem dijelu » Teološke Sume«, ondje će 
Sastaviti dragocjeni »Compendium iheologiae« 1 ), ko¬ 
mentirati Psalme, pa poslanicu Rimljanima, te 
Aristotelove traktate o Nebu i Svijetu i o Stvaranju 
i Raspadanju. 

Kad bi prolazio poljima sa svojim drugovima, okre¬ 
tali bi se seljaci začuđeni njegovom stasitošću. Bio 
je visok, smeđe kose, jaka tijela, uspravna stasa. Put 
mu je bila žuta kao žito, a glava velika i nešto malo 
ćelava. Više manje dobro precrtan i popravljen por¬ 
tret iz Viterba pokazuje lice puno divne mirotvorne 
i čiste snage; ispod visokih i iskrenih lukova vjeđa 
gledaju mirne oči djeteta; pravilni potezi lica, nešto 
oteščani krupnošću, no očvršćeni inteligencijom; du- 

*) Prema posljednjim radovima O. Mandonneta (cf. R e v u e 
t h o m i s t e, 1927, str. 157, te Uvod u posljednje izdanje Opus- 
cula (Lethielleux), »Compendium« je bio sastavljen u go¬ 
dinama 1272.—1273. »Propovijedi« studentima također su iz 
toga razdoblja. 

hovna usta s lijepim, točno odmjerenim krivuljama, 
nikad ne izustiše laži. Imao je, kaže nam Vilim de 
Tocco, onu finu i nježnu put koja je, po Aristotelu, 
svojstvena velikim intelektualcima. Velika mu je 
osjetljivost činila vrlo bolnom svaku ozljedu tijela. 
No ako se trebalo podvrći puštanju krvi (ovo se če¬ 
sto činilo u ono krepko doba, štaviše to su propi¬ 
sivale same konstitucije Reda) ili ispaljivanju rudilom 
on se samo prenio u kontemplaciju, i doskora mu se 
duh toliko uznio, da se s njim moglo činiti takoreći 
sve: nije ništa osjećao, U refektoriju je imao vazda 
oči okrenute prema višim stvarima te bi mu mogli 
više puta oduzeti ili vratiti tanjur, a da on toga ne bi 
ni zamijetio. Njegov »socius«, Reginald od Pi- 
perna, morao je preuzeti dužnost brata hranitelja te 
je morao da preda nj stavlja posude iz kojih je imao 
jesti, a da makne ono što bi mu moglo naškoditi. 

Ta, u njega vanredno razvijena sposobnost da 
bude duhom nenazočan, znala ga je katkada dovesti 
u nepriliku. Kod stola sv. Ljudevita (kojem se po¬ 
zivu morao odazvati po nalogu svoga priora, otrg- 
nuvši se od »Teološke Sume«, koju je onda dikti¬ 
rao), nenadano udari šakom po stolu i poviče: 
»Eto odlučna dokaza protiv manihejske hereze!« 
»Učitelju«, reče mu prior, »pripazi malo, u ovaj si 
čas za stolom kralja Francuske«, te ga snažno po¬ 
vuče za mantiju, da bi ga trgnuo iz njegova stanja 
nenazočnosti. Kralj brzo naloži da se dovede sekre¬ 
tar i da se donese pisaći pribor. Drugom zgodom za¬ 
želi u Italiji neki kardinal da ga vidi. Brat Toma 
ostavi svoj rad, ne vidi nikoga te nastavlja razmiš¬ 


55 


ljati; nato poviče sav radostan: »Sada nađoh što 
sam tražio!« I opet ga je valjalo povući za mantiju da 
zamijeti gospodina kardinala, koji, ne primivši nika- 
kova znaka poštivanja, poče da ga nemilo gleda. 

Živio je povučeno u svom duhu, napredovao pod 
plaštem šutnje, okružen jedino zujem molitve i svoje 
misli, idući pravcem koji nikada nije skretao. Tokom 
svojih nauka i godina priprave bio je usredotočio 
svu svoju energiju oko nečuvena napora sabranosti, 
nagomilavajući u svojem neobično jakom pamćenju 
sve znanje svojih učitelja i njihovih knjiga. Sve je to 
duboko prožeo svojom umnošću, i njom pretvorio u 
život. I uvijek je zadržao onu intelektualnu stegu, ne 
ostavivši nikada sumnje koju ne bi razriješio, ni isti¬ 
nita navoda, ma od koga on dolazio, a da se s njime 
ne bi okoristio; ukratko, razvijao je maximum bud¬ 
nosti, ne mareći ni za što drugo. A sada kad je na- 
došlo vrijeme da govori, — in medio Ecclesiae aperu- 
it os ejus, skupi on svu svoju energiju da ostane neraz- 
rješivo vezan uz svoj jedini predmet: vidjeti i poka¬ 
zati Prvu Istinu. 

Sva su spoljašnja dobra bila bez sumnje neznatna 
prema svemiru u kojem je on živio. Poznat je dija¬ 
log Naučitelja s njegovim učenicima, kad se zajedno 
vraćahu s pohoda crkve sv. Dionizija »Učitelju, kako 
je lijep grad Pariz! — Da, doista je lijep. — Ah, kad 
bi Bog dao da je vaš! — A što bih ja s njim učinio? 
— Vi biste ga prodali kralju Francuske, a s utrškom 
gradili biste same samostane za braću propovjed¬ 
nike, — Ako ćemo pravo, volio bih radije u ovaj 
čas da imam homilije Krizostomove o sv. Mateju«. 

Ali promotrite malo kako upotrebljuje svoje darove 
i svoj genij koji može da izbaci iz kolotečine i naj¬ 
snažniju dušu; tu je herojska volja koja, usidrena u 
bezuvjetnoj ljubavi, u svemu čuva mjeru, te obezbje- 
đuje savršenu ispravnost moralnoga života usred 
žestine i raznolikosti intelektualnih sklonosti. Čitavo 
njegovo znanje služi bližnjemu. Njegovo veliko djelo 
ne vodi njegov izbor, već zapovijedi Providnosti. On 
je plijenom i ovima i onima, koji ga bez sustezanja 
zatrpavaju pitanjima i konzultacijama; u Parizu kralj 
Francuske dolazi da traži savjeta kod njega, navečer 
mu saopćuje teškoće koje ga zaokupljaju a sjutradan 
dobiva odgovore. I u tome brat Toma stalno vrši slu¬ 
žbu teologa, jer je ta sveta nauka ujedno spekulativ¬ 
na i praktična. 1 ) A druge službe ne će nikada ni 
vršiti. Ima da radi samo jedno, a to radi dobro. On 
odbija od sebe svu više ili manje parazitsku rado¬ 
znalost u kojoj bi se njegov razum mogao proslaviti, 
te bi mu obećavala različna otkrića. Napast, da 
ostavi intelektualni život radi praktične djelatnosti 
napast koju dobro poznaju svi intelektualci pa čak 
i učitelji teologije, on ne pozna, jer on pije na izvje¬ 
snom tajnom izvoru koji je daleko iznad samog inte¬ 
lektualnog života, te ga oslobađa od svega, oslobađa 
njegova »Ja« i njegova znanja. I tako je on, ma koliko 
obilovao duhovnim bogatstvom, u istinu siromašan 

!) Spekulativna nauka je ona koju promatramo radi same 
istine; ona postaje praktična, kada tu istinu promatramo radi 
nekoga djela ili čina koje namjeravamo poduzeti. Teologija je 
spekulativna jer se bavi istinama koje se ne mogu podrediti 
nekome cilju (Bog!); a i praktična je, jer nam daje direktive 
života (moralka). X. P. Q. 1. a. IV. (Bilj. prev.). 

duhom. Tražite li Tomu, sina Landolfa i Teodore, 
gdje je? Nestalo ga je, izgubljen je u svijetlu. On je 
tako čist znak, da iščezava pred onim šio drugima 
pokazuje, — i kad ga gledate ne vidite drugo do 
predmeta koji pokazuje, i jasnoću lica Božjega. 

Bez dvojbe primio je i odviše milosti prosvjetljenja 
pa je i predobro znao što je stvorenje, a da bi sebe 
smatrao nečim pred Bogom. Ali što bi bio primio da 
nije imao te svoje poniznosti? Priznao je svojim učeni¬ 
cima da nikada nije osjetio u sebi želju za taštom 
slavom, na koju bi bio privolio. Jednoga dana u Bo- 
lonji neki strani brat iz drugoga samostana, koji ga 
nije poznavao, a kojemu je prior bio dopustio da 
pođe u grad u pratnji prvoga brata kojega susretne, 
namjeri se baš na Tomu u času kad je ovaj razmi¬ 
šljao u samostanskom trijemu: »Dragi brate, prior je 
rekao da pođete sa mnom«. Učitelj Toma Akvinski 
smjesta pođe s tim bratom, da ga otprati. Uz put mo¬ 
rao je slušati prijekore što ne hoda dosta brzo, jer 
je bio sporiji u hodu nego li u poslušnosti, »u kojoj 
se«, govoraše on, usredotočuje religiozni život; njom 
se čovjek pokorava čovjeku radi Boga, kao što je 
Bog radi čovjeka bio poslušan čovjeku«. 

Dok je bio inače nepopustljiv u obrani istine, če¬ 
sto se njegovi učenici čuđahu kako mirno podnosi 
lične napadaje. Zbog njegove snažne velikodušnosti 
mnoge mu se stvari činile sitnima. Kako je bio ži¬ 
vahnih osjećaja, njegova bi ga priroda bila navela na 
ironiju; ovu je svladavao blagošću. Nikada se nije 
upletao u poslove drugih, mrzio je presmion sud, a 
volio je više pričinjati se naivnim, nego li da olako 



58 


59 


1 


povjeruje zlo; — savršenstvo spekulativnog uma ni¬ 
je povrh toga nikada povrijedila nikoja zabluda u spo¬ 
rednim stvarima. Jednoga dana neki brat vesele ćudi 
poviče: »Brate Toma, hodi da vidiš vola gdje leti!« 
Brat Toma prilazi prozoru. Nato onaj drugi udari u 
smijeh. »Bolje je«, reče mu svetac, »vjerovati da 
može vol letjeti, nego li misliti da redovnik može 
lagati«. 

Tocco i svjedoci na procesu za kanonizaciju pri¬ 
kazuju ga kao »mirne ćudi, vrlo pristupačna, vesela 
i blaga lica; u duši dobra, darežljiva u svojim djeli¬ 
ma; vrlo strpljiva, vrlo mudra; sva obasjana žarom 
ljubavi i nježne pobožnosti; divno milosrdna prema 
siromasima, puna ljubavi prema oltarskom sakra¬ 
mentu, pobožna prema svecima, BI. Djevici Ma¬ 
riji, apostolu Pavlu i blaženom Dominiku. Nosio je 
na sebi moći sv, Agneze, kojima je nekoga dana izli¬ 
ječio Reginalda od groznice; nakon čega obeća da će 
svake godine platiti dobar ručak braći i studen¬ 
tima Napuljskog samostana na svetičin blagdan. Ali 
jer je i sam već blizu smrti, nije mogao ispuniti svo¬ 
ga zavjeta nego samo jedamput. 

Obično se držalo, govorili su isti svjedoci, da je 
ostao čist upravo kako je izašao iz krila majčina. Či¬ 
tav je njegov život prolazio u molitvi, u studiju, u pi¬ 
sanju ili diktovanju, u poduči ili propovijedi, tako da 
nijedan čas nije ostao neispunjen. Propovijedao je 
bilo latinski pred rimskom kurijom ili sveučilištem, 
ili u Parizu, bilo napoletanski u svom rodnom kraju, 
— nikada nije imao vremena da nauči drugi pučki 
govor; za jedne korizmene propovijedi u Napulju ta¬ 


ko je duboko dirnuo srca da je morao prekinuti i 
pustiti narod da se isplače. Uvijek se prvi dizao noću 
na molitvu, a tek što bi čuo da druga braća prido¬ 
laze na znak zvona, povlačio se u svoju sobu. Nakon 
svoje mise, koju je misio rano u zoru, slušao bi iz 
pobožnosti drugu misu, zatim bi se popeo na kate¬ 
dru da drži svoja predavanja. Nakon toga bi pisao i 
diktirao. Zatim bi ručao, te vrativši se u svoju sobu, 
bavio bi se božanskim stvarima do sata počinka. 
Nakon što bi otpočinuo, počeo bi pisati. Kad bi ga 
braća povela u vrt da ga razonode, brzo se povla¬ 
čio u samoću svoje sobe. Kada je želio da se osvježi, 
hodao bi sam po trijemu uzdignute glave. 

Bio je pun jednostavnosti i priprostote, a imao je 
za svoju braću veliko izobilje ljubavi. Oplakivao je 
pogreške bližnjega kao da su bile njegove vlastite. 
Bio je tako čista srca, da je, po svjedočanstvu Regi- 
naldovu, kome se ispovijedao, njegova opća ispo¬ 
vijed uoči smrti bila kao ispovijed petogodišnjeg 
djeteta. 

Prvoga dana njegova naučavanja, onamo od vre¬ 
mena kada je u Parizu komentirao »Sentencije« od 
Petra Lombarda, vidjeli su ga gdje se diže poput 
znaka na nebu. Nekoji se uzbuniše, a većina se di¬ 
vila tolikoj svježini i mladosti, »Novom metodom 
novim razlozima, novim naučnim zasadama i novim 
redom pitanja i novim svijetlom«, postao je veliki 
obnovitelj, jer nije tražio novo, već samo i jedino 
istinu; on je očistio skolastiku od rđe. 

Naročita novost, koju su pripravljali neki njegovi 
preteče, naročito sv. Albert Veliki, ali ju je on imao 


* 

da nadogradi, bila je unašanje Aristotela u katoličku 
misao. Aristotel, dolazeći malo pomalo i u odlom¬ 
cima na Zapad, izaziva u kršćanskom svijetu već 
pola stoljeća golemu uzbunu. Dolazio je nesamo is¬ 
krivljen u pratnji Zidova i Arapa, s njihovim opasnim 
komentarima: već je i sam, uza sve svoje najpleme¬ 
nitije blago prirodne mudrosti, sadržavao u sebi po¬ 
ganskih otrova; pa i sam bljesak koji je obećavao 
čisti razum mogao je poremetiti ravnotežu svijeta 
koji je bio bezazlen i radoznao. Mudro je Crkva is¬ 
prva postupala s filozofom kao sumnjivim, dopu¬ 
štajući samo naučiteljima da ga privatno proučavaju. 
No dnevno se dalje širio. Zar su bogovi starine došli 
da svladaju kršćansko srce? Što je 15. i 16. stoljeće 
promašilo u pogledu umjetnosti i sjetilnih nagona, 
to je 13. stoljeće postiglo s pomoću Tome Akvin- 
skoga u pogledu metafizike i teologije. Nije izopćilo 
Arstotela ni svako nastojanje razuma; nije ni popu¬ 
stilo niti se odmetnulo pred njima, već ih je obratilo. 
Sveti je Toma preobrazio Aristotela a da ga nije 
izobličio, ne zadovoljavajući se da uspostavi samo 
njegov pravi smisao protiv izobličenja komentara, 
niti da ga upotpuni i popravi ondje gdje je pogriješio 
ili oklijevao, već je učinio ono veliko čudo da je iz 
historijskog Aristotela,— iz onoga kakova ga samog 
konačno teologija mijenja, — izveo čistu aristotelsku 
formu, mnogo više aristotelsku nego što ju je pozna¬ 
vao i sam Aristotel. Zato je Aristotel za nj prije 
svega čuvar blaga prirodnog razuma; s Aristotelom 
on preuzima svu starinu, prihvativši također sve ono 
dobro što su Židovi i Arapi bili rekli. On sakuplja 

i sva svjedočanstva Sv. Pisma i Otaca, cjelokupnu kr¬ 
šćansku misao, tako da je, »poštivajući svoje pretšas- 
nike, baštinio na neki način dio umnosti sviju njih 1 )«. 
Njegova je novost, potom, novost koja ne razara, nego 
dopunja. Njegova izvornost stoji u tome što se od 
sviju daje poučiti. Nije samo učenik nestvorene Mu¬ 
drosti, mudrosti svetaca i mudrosti filozofa. Zar nije 
nekoć, u Kolnu, dao da ga pouči neki neuki drug? 
— On je također učenik ljudskog roda. 

Opća baština, preuzeta potpuno i čitava iznova 
izgrađena, te iznova preporođena u umu: to je nje¬ 
govo djelo; u sebi potpuna opreka svakomu eklek¬ 
ticizmu i mozaiku različnih mišljenja. Nematerijalna 
riječ, vanredno komplikovana u svom sastavu, a 
potpuno jedinstvena u svojoj bitnosti, dobila je život 
u krilu duha. Nema ništa više od takove sinteze, 
ništa što bi iziskivalo veću neovisnost i čišću ličnu 
snagu misli. Ali nema ni u sebi manje ličnoga djela. 
Nauka sv. Tome nije blago njegovo, već je zajedni¬ 
čko blago Crkve i čovječanstva. Jedina između sviju 
nauka ima tu vlastitu karakteristiku da je razvla- 
štena, posvema bezlična, apsolutno universalna. 
»Opća istina«, reče već Jakov Viterpski Bortolomeju 
Kapuanskom, »opća jasnoća, opće prosvjetljenje, opći 
poredak, te nauka koja brzo vodi savršenoj umno¬ 
sti.« Upravo zato »nije katolicizam tomističan, već 
je tomizam katolički; a katolički je zato, jer je uni- 
verzalističan 2 )«. Stoga se sva realnost nalazi u nje- 

0 Izreka Kajetana, kojom se opet služi Lav XIII. i Pio XI. 

2 ) H. Woroniecki. 

mu. Premda je brat Toma živio povučen u svoju 
misao, ova je imala širom otvorene oči za stvarnost. 
Ali s kakvom prostodušnoću! Nikad joj ne nanosi 
silu, nikada je ne prikriva velom, nikada nema u 
njega onih zasebnih osvjetljenja, onih reljefnih pre¬ 
tjerivanja kojima se osim Aristotela kriomice poda- 
vaju svi filozofi. Svojom se velikom umjetničkom 
nadarenošću isključivo služi da bude što točniji u 
sudu i u izražavanju. Ne pozna prilagođivanja istini, 
on je iznosi u svoj njenoj veličini. Neka govore ljudi: 
Teške li nauke! to ne znači ništa. Ova miroljubiva 
mudrost unosi istraživački rad razuma — sasvim 
čovječja u filozofiji, u teologiji uzdignuta vjerom — 
na čitava područja svega što je stvoreno i što je ne- 
stvoreno, no svagdje ona mjeri duh onim što jest, 
tražeći da ona uvaži i sumrak koji dolazi odozdo 
radi toga što je materija nejasna, kao i noć koja dolazi 
odozgo radi odviše čiste prozračnosti onoga što je 
božansko. Temeljito oprečna i agnosticizmu i racio¬ 
nalizmu, dva žrvnja koji mrve i inteligenciju i mi¬ 
sterij, tomistički realizam u srcu bivstva povezuje 
jednu s drugim. 

Teologija se služi filozofijom i prosvjetljuje ju pro¬ 
suđujući je u svom svijetlu. Tako je sv. Toma pre¬ 
sadio aristotelsko shvatanje u novo podneblje, — u 
podneblje natprirodno, — gdje ga vjera sili da u naš 
duh unese neko poimanje otajstva Božjih. Postoji 
tomistička filozofja koja se naslanja jedino na oči¬ 
gledne razumske dokaze. Sv. je Toma stvorio velika 
filozofska djela, imao je vanredan metafizički genij. 
Ali on nije samo i prije svega filozof, on je bitno 

teolog, I kao teolog, s tog uzvišenog vrhunca arhi- 
tektonike znanja, on definitivno zajamčuje harmo¬ 
niju kršćanske ekonomije. 

Protiv stare skolastike, koja u njemu ne može da 
prepozna pravoga baštinika Augustinova, on brani 
prava istine prirodnoga reda, te vrijednost razuma; 
protiv averoista, koji ne umiju prepoznati u njemu 
pravog tumača Aristotela, on brani prava obja¬ 
vljene istine, te vrijednost vjere. Time što je posvuda 
afirmirao da je metafizika bitno prirodna, da su 
ulivene krijeposti bitno natprirodne, te da je pri¬ 
rodno po svojoj biti podređeno natprirodnom, time 
što je naučavao posvuda da milost usavršuje, 
a ne uništava prirodu, te da upravo božanski život 
koji ona unosi u nas, jedini može da izliječi prirodu, 
te mora da njom zavlada u njenoj jezgri; njegovo 
naročito djelo bilo je u tom da je sve umne kreposti 
priveo u službu Kristovu. S njim se nameće čitav 
problem kulture i humanizma. A njegov je odgovor: 
svetost. Čovjek nalazi svoje savršenstvo tek u nat¬ 
prirodnom, on se razvija tek s pomoću križa. 
Humanizam je moguć, no uz uvjet da mu je svrha 
sjedinjenje s Bogom preko čovještva Posrednika, 
te da svoja sredstva podredi bitno natprirodnom 
cilju; — a to je humanizam Utjelovljenja: uz uvjet 
da ga potpuno uskladimo s ljubavlju i kontempla¬ 
cijom; da posvema podredimo, — po primjeru duše 
sv. Tome — znanost mudrosti, a metafizičku mu¬ 
drost teološkoj mudrosti, teološku pak mudrost mu¬ 
drosti svetaca; da shvatimo da forma razuma ne 
može svladati svijet ako sama nije podložna nad- 

razumskom i nadljudskom redu Duha Svetoga, te 
Njegovim darovima. Inače će se humanizam, pa bio 
on i kršćanski, kobno srozati do uništenja čovjeka, 
i upropaštenja svega. 

Priča nam Tocco, da je brat Toma bio čovjek na 
divan način kontemplativan, vir miro modo con- 
templativus. Ako je njegova svetost bila svetost 
uma, to je bilo zato što je u njega umni život 
bio potkrijepljen i sav osvijetljen vatrom ulivene 
kontemplacije i darova Duha Svetoga. Živio je u 
nekoj vrsti ushićenja i trajne ekstaze. Molio je bez 
prestanka, plakao, postio, čeznuo. Svaki je njegov 
silogizam kao neka konkretizacija njegove molitve i 
njegovih suza. Ona vrst milosti jasne smirenosti koju 
nam pruža njegova riječ, nedvojbeno dolazi od toga 
što je svaka njegova riječ nevidljivo prožeta svetim 
pregnućem, te čistom snagom najžarče ljubavi. Pa i 
za života njegov spoljašnji izgled nije isto tako, po 
pričanju suvremenika, ulijevao milost duhovne utje¬ 
he? Remek-djelo točne i rigorozne intelektualnosti, 
te neustrašive logike poteklo je dakle iz srca pro¬ 
žeta ljubavlju. Na povratku iz Napulja, nakon smrti 
Tomine izjavio je Reginald: »Dok je živio priječio 
me je moj učitelj da razotkrijem čudesa koja sam 
vidio. Manje je imao da zahvali svoje znanje naporu 
duha nego li snazi svoje molitve. Kadgod je želio 
učiti, raspravljati, podučavati, pisati ili diktirati, 
najprije bi se utekao tajni molitve, plačući pred Bo¬ 
gom kako bi u istini našao božanske tajne, a kad bi 
se pomolio, vraćao bi se s pouzdanim znanjem, dok 
je prije toga bio u neizvjesnosti.« Ako je u pogledu 


nekih pitanja bio u sumnji, priča također Bortolomej 
Kapuanski, prilazio bi oltaru, gdje bi stajao obliven 
suzama i jecajući, a zatim bi se vratio u svoju sobu 
te nastavio pisanjem, 

»Njegov je dar molitve«, piše Tocco, »nadilazio 
svaku mjeru; on se dizao Bogu tako slobodno kao 
da ga nikakova težina tijela nije sputavala. Nije go¬ 
tovo bilo dana da ne bi bio ushićen iznad svojih 
sjetila.« Obilovao je suzama u svojim molitvama. 
Kako se nikada nije bavio svjetovnim poslom, te 
kako se od svoje mladosti običavao ostaviti svakoga 
razgovora koji se nije ticao božanskih stvari, čim 
god bi se bavio, ništa nije mijenjalo čuvstva njegova 
srca«, te ga nije odvraćalo od molitve, u koju se 
lako vraćao tek što bi svršio svoj posao s ljudima. 
Vrlo bi često plakao pod misom. Ljudi su to kadkada 
opažali. Nekoga dana, na nedjelju pred Uskrs, kada 
je u Napuljskom samostanu služio sv. misu pred 
brojnim vojnicima, vidjeli su kako je bio toliko us¬ 
hićen u duhu i lijevao toliko suza, da se činilo kao 
da je nazočan na Kalvariji i da se savija pod teretom 
patnja Kristovih. Braća su se morala približiti i tak¬ 
nuti ga da nastavi misu. Često je plakao također za 
večernje kada se za vrijeme korizmeno pjevalo: »Ne 
zabaci nas, Gospodine, u doba naše starosti, kad će 
nam malaksati snaga«. U noći, nakon kratka sna, 
ostajao bi prostrt ničice u molitvi u svojoj sobi ili u 
crkvi. 

Njegov vanredno visoki i neprekidni mistički život 
bio je popraćen čudnovatim milostima koje je više 

puta primao. Nekoga mu se dana prikaza BI. Dje¬ 
vica Marija te mu zajamči potpunu stalnost u po¬ 
gledu njegova života i njegove nauke i otkrije mu 
da se njegovo stanje — što je on toliko želio — ne 
će nikada promijeniti (to jest da nikada ne će biti 
uzdignut na mjesto bilo kakova prelata). Drugi put 
dolaze sveci da ga pomognu u njegovu komentaru 
Izaiji proroku. Neko mu nejasno mjesto zadavalo 
poteškoća; dugo je već postio i molio da stekne svi¬ 
jetlo spoznaje. I gle, jedne noći čuje Reginald kako 
se razgovara s nekim u svojoj sobi. Kad je prestao 
razgovor, dozove ga brat Toma i rekne mu neka 
upali svijeću, te neka uzme bilježnicu o Izaiji. 
Onda počne diktirati čitav jedan sat. Nakon toga 
pošalje ga spavati. Ali Reginald padne na koljena: 
»Ne ću se dići odavde dok mi ne rekneš ime onoga 
odnosno onih s kojima si noćas tako dugo razgo¬ 
varao«. Konačno brat Toma proplače, te zabranivši 
mu Bogom da ne otkrije stvar za njegova života, 
prizna mu da su ga apostoli Petar i Pavao došli po¬ 
dučiti. Više bi puta za svoje molitve bio uzdignut 
iznad zemlje. Dobiva objavljenje da je neki brat 
opsjednut; dva puta ima viđenje svoje sestre Marote, 
časne majke opatice benediktinki, koja ga najprije 
moli za mise da se izbavi iz čistilišta, a zatim mu 
najavljuje svoje oslobođenje, te mu saopćuje da je 
Rainald, kojega je nepravedno ubio Fridrik II., u 
nebu. Anđeo mu pokazuje knjigu pisanu plavim i 
zlatnim slovima, gdje je ime njegova brata uneseno 
među mučenike, jer je bio ubijen zbog svoje vjer¬ 
nosti papi. Drugog dana opazi da mu se pojavljuje 

neki njegov prijatelj učitelj teologije, brat Roman, 
koji se poslije smrti zabavlja s njim o pitanjima koja 
su pretresali još za života. Kada ga u Parizu učitelji 
pitaju kako da se nauča o euharistijskom otajstvu, 
on ide najprije do oltara i tu, pred Propetim, položi 
svoj odgovor. Braća koja ga promatraju odjednom 
ugledaju Krista gdje stoji pred njim na bilježnici te 
čuju ove riječi: »Dobro si pisao o otajstvu mojega 
Tijela, i dobro si i ispravno riješio pitanje koje su ti 
stavili, koliko ga može um shvatiti i čovječanski 
objasniti.« A svetac se snagom ushićenja diže u vis 
za jedan lakat. Slično se događa u Napulju, Brat je 
Toma pisao treći dio Sume; obrađivao je Muku i 
Uskrsnuće Kristovo. Nekoga dana, pred jutrenju, 
sakristan ugleda kako za gotovo dva lakta lebdi nad 
zemljom. Dugo ga je promatrao. Odjedared čuje 
kako neki glas izlazi iz slike Raspetoga, prema ko¬ 
jemu je Naučitelj bio okrenut moleći u suzama; 
»Dobro si pisao o meni, Toma, Koju nagradu želiš 
od mene za svoj rad?« — »Ništa drugo do li Tebe, 
Gospodine«. 

O mističkom životu svetog Tome obavijestili su 
nas dakle njegova braća kao i vanjski znakovi. A i 
u njegovim djelima, naročito u njegovoj nauci o uli¬ 
venoj mudrosti, nalazimo također nedvojbenih izraza 
koji nam, i protiv njegove volje, pokazuju da je do¬ 
življavao božanske pojave. Njegovo je djelo, kona¬ 
čno, najbolji dokaz natprirodnih rasvjetljenja iz kojih 
je i samo proizašlo. Ali on sam ništa o tome ne go¬ 
vori; on je i odviše dobro oživotvorio onu izreku 
svetog Antuna pustinjaka, koju je mogao čitati kod 

Kasijana, (dnevno je dao da mu čitaju po koju stra¬ 
nicu iz Kasijana), da »nema savršene molitve ako 
redovnik sam opazi da moli«. Zato nije bila njegova 
zadaća, da poput svetoga Ivana od Križa ili poput 
svete Terezije, praktički razloži pitanja kontem¬ 
placije, s obzirom na introspekciju i na eksperimen¬ 
talno iskustvo. Tajna ovog mističkog života, o ko¬ 
jemu znamo samo po spoljašnjim znakovima da je 
bio jedan od najviših što se mogu zamisliti, ostaje 
n am tako skrivena. Sve što možemo naslućivati jest 
to, da je služba naučavanja koju je primio na korist 
Crkve i na korist čitavog svijeta, morala privući u 
neobično svijetlu zonu obilje tajnih kontemplativnih 
darova. Možda možemo kazati da je mističko pa¬ 
sivno čišćenje kod njega bilo nadomješteno nekom 
vrsti trajnog i neprekidnog trpljenja, kojim je 
njegov um, privezan uz svoju zadaću, neprestano 
dobivao rasvjetljenje. Tako se izmjenjivala u njemu 
tama negativne teologije i afektivne mudrosti — 
u kojima se rastapalo od miline srce ^Učiteljevo — 
s jasnoćom proročkog dara (pronicanje božanskih 
pojava) i govorom mudrosti (sermo sapientiae). 

Molitve što ih je sastavio sv. Toma nijesu ispovi¬ 
jesti, nego i opet djela njegova dubokog života. Ali, 
ma kako lijepe bile, one nam ne razotkrivaju veli¬ 
činu toga života: djela bistra poput neba, koja uvijek 
uzvišenom priprostotom pokazuju predmet. Nema či¬ 
stije pjesme, gdje bi više ljubavi bilo sadržano u to¬ 
liko svijetla, nego li oficij Presvetom Otajstvu. Nije 
bilo bez posluha namjeri providencijalnog sklada 
kada je 1264. godine, devet godina nakon smrti bla¬ 



žene Julijane du Mont-Cornillon 1 ), papa Urban za¬ 
molio sveca da sastavi oficij za ovu novu svetkovinu, 
koju je Gospodin bio zahtijevao već više od trideset 
godina. U nauci i u Otajstvu jedna te ista istina sin¬ 
tetizira jedinstvo Crkve, Tomi Akvinskom, koji ima 
zadatak da naučava nauku o Presv, Otajstvu nalo- 
ženo je da ga i opjeva. 

* 

Ima li težeg iskušenja za takova Naučitelja nego 
li kad njegovo naučavanje padne pod sumnju u 
Crkvi? Kroz četiri godine herojskih borbi za njegova 
boravka u Parizu, prešla je preko njega sjena te kuš¬ 
nje. 

Filozofi averoisti, slijepi poklonici Aristotela, tako¬ 
zvani augustinovski 2 ) teolozi koji se straše uma, — 
grupa ljudi uska pogleda, diže se protiv njega, trudi 
se da razdere nešivanu haljinu njegove prečiste 
nauke. On protiv jednih brani pravoga Aristotela, a 
protiv drugih napada Aristotela kojega je Averoes 
bio »iskvario«. Bez sumnje ima u samome Parizu 


J ) Po dom Bauđot-u (Dict. đ’Hagiographie, str. 387), Juli- 
jana du Mont-Cornillon umrla je 5. aprila 1255. 

2 ) Danas je svakome jasno, pogotovu poslije dubokih kritič¬ 
kih studija Stjepana Gilsona, da nauka ovih augustinovaca 
nema svoga izvora u velikom crkvenom ocu sv. Augustinu, ko¬ 
jega je sv. Toma dobro poznavao a i posvema usvojio, nego u 
arapsko-židovskoj tradiciji, koja je naročito preko Avicenne 
i Avicebrona, nastojanjem kršćanskog filozofa Gundis- 
salinija, ušla u kršćanske škole. Genijalnost se sv. Tome vidi 
i utome što je kritičkim duhom uočio i pobio ovaj poganski 
import u kršćanskoj teologiji. (Vidi naročito njegove studije u 
»Archives d’histoire doctrinale et litteraire 
du Moyen-age Pariš 1926. i si.) Bilj. prev. 



mnogo zagrijanih učenika, poglavito na filozofskom 
fakultetu, koji nisu pristali uz Sižera iz Brabanta i 
Boecija iz Dacije, te koji se tako oduševljavaju nje¬ 
govim tumačenjem Aristotela, da će nakon njegove 
smrti od dominikanaca tražiti njegovo tijelo i nje¬ 
gova djela. Nedvojbeno ima za sobom autoritet pape 
i kurije, koje je on teolog; on uvijek, ako ustreba, 
može da se pozove na rimsku Crkvu. Ali gotovo svi 
se nastavnici teologije na sveučilištu bore protiv nje¬ 
ga, svjetovnjaci i franjevci (jer su se već onda za- 
čule te svađe sebeljublja) žele da svrše s njime. A 
pariški ih biskup hrabri. I, po njihovom tvrđenju, oni 
ga pobijaju u ime interesa vjere. 

Godine 1270. održava svoju veliku raspru sa Si- 
žerom, koji publicira traktat »De Anima intellectiva«. 
Toma mu odgovara 1 ) sa traktatom »De Unitate 
intellectus«. Te iste godine mora da ujedno odgo¬ 
vara na mrmljanja svojih drugih suparnika, tako¬ 
zvanih pseudo-augustinovaca teološkog fakulteta, pro- 
tivu kojih piše »De Aeternitate mundi«. Uoči Uskrsa, 
povodom neke svečane rasprave o najspornijem 
i najglavnijem pitanju njegove nauke (o teoriji 
duše, kao jedinstvene supstancijalne forme u čo¬ 
vjeku), brat ga Ivan Peckham, regens Male Braće, 
izaziva nadutim i žestokim riječima; njegova ga 
vlastita braća ostavljaju, neki pače argumentiraju 


i) Takovo je bar mišljenje O. Mndonneta u njegovu 
djelu o Sigeru de Brabantu. Po O. Chossat uRevue 
de Philosophie, 1914. XXIV 1 XXV), bio bi »D e Anima 
intel lectiva« Sižerov odgovor na»De Unitate intel- 
lectusi svetoga Tome, koji bi bio napisao protiv nekog dru¬ 
gog Sižerova djela. S u p e r III. D e Anima. 



protiv njega, Biskup i Naučitelji iščekuju njegov 
poraz, te poduzimlju sve da do toga dođe. No nje¬ 
gova riječ, spokojna prolazi sredinom i sve se 
razbija o njenu blagost. Pariški biskup, Stjepan Tem- 
pier koji je htio i ovu tezu (kao i još jednu drugu te¬ 
zu Tome Akvinskoga o nesastavljenosti spiritualnih 
supstancija) pridružiti Sižerovim propozicijama koje 
su imale biti osuđene. Ali je bio primoran da se 
okani svoje namisli, i morao se zadovoljiti da udari 
anatemom samo averoističke propozicije (10. pro¬ 
sinca 1270.). No 7. ožujka 1277. točno tri godine na¬ 
kon smrti Naučitelja, kada će da obnovi osudu ave- 
roizma, dodaje Tempier tezama Sižera Brabantskog 
i Boecija Dacijskog, što ih je cenzurirao, jedno dva¬ 
deset tomističkih propozicija. Nekoliko dana kasnije 
dominikanac Roberto Kilwardby, nadbiskup kanter- 
buryski, primas Engleske, osuđuje isto tako nauku 
sv. Tome, napose glasovitu tezu o supstancijalnom 
jedinstvu forme, koja je u ono vrijeme po školama 
Engleske bila »gotovo beskrajna sablazan«. Godine 
1284. njegov nasljednik, Ivan Peckham, zaoštri cen¬ 
zuru. 1 ) Eto širokog polja suptilnostima Skota i no¬ 
minalističkim disputama koji će potamniti 14. vijek! 


•) Čudnovato da se mogu još i danas naći katolici koji se 
usuđuju obnavljati deplasirane objede ovog famoznog protivni¬ 
ka sv. Tome. Slavni historik Stjepan G i 1 s o n daje) ovakav 
sud o tim ljudima: »Viđjiti u novosti tomizma samo neko besvi- 
jesno opoganjenje kršćanstva preko grčkog poganstva — kako 
su to gledali Ivan Peckham i Roger Bacon, ne znači samo po¬ 
brkati povijest s polemikom, već to znači zanijekati sve ono 
što je karakteristično u sv. Tomi Akvinskom«. (Pourquoi saint 
Thomas a critiquć saint Augustin, Archives đ’histoire doctrinale 
et littećraire du Moyen-age. Annee 1926-7. str. 6). Bilj. prev. 

Srednji vijek na svom sutonu nije znao da posluša 
Rim, ni da se posluži darom Božjim. 

Kad se po Uskrsu 1272. vratio u Italiju, brat je 
Toma učestvovao u Firenzi u glavnom kapitulu 
Reda, iza koga je pošao u Napulj da ondje nastavi 
svoja predavanja. Jednoga dana, 6. prosinca 1273., 
dok je slušao sv, misu u kapeli sv, Nikole, nastane u 
njemu neka velika neobična promjena. Od onoga 
časa prestade pisati i diktirati. 1 ) 

No zar će S u m a sa svojih tridesetiosam traktata, 
sa svojih tri hiljade članaka i deset hiljada objekcija 
ostati nedovršena? Kad se Reginald potužio nato, 
odgovara mu učitelj: »Ne mogu više«. A kad je onaj 
navaljivao, Toma će: »Reginalde, ne mogu više; take 
su mi stvari bile objavljene da mi se sve ono što sam 
pisao pričinja pustom slamom. Sada, kad sam dovr¬ 
šio svoje radove, očekujem svršetak svoga života«. 

Pod dodirom Božjim duša se dijelila od tijela. Ne¬ 
koliko dana kasnije želio je da vidi svoju sestru, gro¬ 
ficu od Sanseverina, koju je nježno ljubio, te se uz 
velik umor žurio da dođe do nje. Ali kad joj je pri¬ 
lazio, a ona pohitila njemu u susret, jedva joj je što 
rekao. Prestrašena zapita ona Reginalda: »A što je 
mome bratu? On je kao zapanjen pa mi čak i ne 


1 ) Božanski je dodir bio odviše dubok a da bi mu dopuštao 
da se više bavi običnim radom. Ipak se prisili, na putu za Ly- 
onski Koncil, te sastavi svoje kratke »Responsio ad Ber- 
nardum abbatem«; a na svojoj samrtnoj postelji načini 
za redovnike iz Fosse-Nove svoj drugi komentar (koji se izgu¬ 
bio) k »Pjesmi nad Pjesmama«. (Kažemo drugi ko¬ 
mentar, ne treći, jer od ostalih dvaju komentara koji se 
pripisuju sv. Tomi, samo je jedan autentičan.). 


odgovara više«. — »Od blagdana sv. Nikole, on je 
takav«, reče Reginald, »i nije napisao više ništa«. 

U siječnju ga Grgur X. šalje na koncil što ga je 
sazvao u Lyonu. Toma se uputi s Reginaldom uz- 
jahavši na mazge. Reginald mu reče po koju riječ, da 
bi ga malo rastresao: »Vi i brat Bonaventura bit ćete 
imenovani kardinalima, čime će se proslaviti vaši 
Redovi«. — »Nikada ne ću biti ništa ni u redu ni u 
Crkvi«, odgovara brat Toma. »Ni u kojem drugom 
položaju ne mogu da bolje služim Redu nego li u po¬ 
ložaju u kojem se sada nalazim«. 

Na prolazu zadrži se kod svoje nećakinje, grofice 
Franciske, na dvorcu Maenzi u Kampanji. Ali jedva 
što je stigao, klone od umora, i obuze ga boljetica. 
Tom prilikom ga providnost obdari s nešto malo 
ribe. Bio je izgubio tek, te je mogao da okusi samo 
one svježe sleđeve koje je jeo u Francuskoj. To je 
rastužilo Reginalda, jer se ta riba sa Sjevera ne može 
naći u Italiji. Ali gle, kad otvori košaru nekog trgovca 
koji je prolazio noseći sardine, vidje da je, čudom, 
puna svježih sleđeva, koje su nato svi na dvorcu 
jeli. 

Toma ostade samo četiri dana u Maenzi. Osjetivši 
da je teško bolestan, zamoli s velikom pobožnošću 
da ga odnesu u manastir Svete Marije u Fossa Nova. 
Ulazeći podupre se rukom o zid i reče: »Evo moga 
počinka za vječnost; tu ću da stanujem, jer sam to 
mjesto odabrao«. 1 ) Bio je to cistercitski samostan; 
vratio se sv. Benediktu da kod njega umre. Poboli- 


!) Ps. 131, 14. 

jevao je mjesec dana, u velikoj strpljivosti i ponizno¬ 
sti. Monasi su mu vlastitom rukom donosili drva iz 
šume da mu naprave vatru, jer nijesu smatrali shod- 
nim da životinje nose drvo koje će poslužiti tako ve¬ 
liku čovjeku. 

A on, kad god bi ih vidio gdje ulaze u sobu u ko¬ 
joj je ležao, podigao bi se smjerno i s velikim pošto¬ 
vanjem govorio: »Odakle meni to da mi sveti muževi 
donose drva?« Na molbu nekih monaha, on kratko 
protumači Pjesmu nad Pjesmama; zatim zamoli 
zadnju popudbinu. Opat, okružen svojim mona¬ 
sima, donese mu Tijelo Gospodinovo. Kad ga Toma 
ugleda, baci se na zemlju i plačući pozdravi ga rije¬ 
čima divna i duboka poklonstva: »Primam Te, cijeno 
moga otkupa, popudbino moga putovanja, za ljubav 
kojega sam učio i bdio, radio propovijedao, naučavao. 
Nikada nijesam ništa rekao protiv Tebe; ali ako je¬ 
sam, onda sam to učinio iz neznanja, i ne ostajem 
pri tom tvrdokoran, — a ako sam što krivo učinio, 
sve ostavljam Rimskoj Crkvi da popravi. U posluhu 
prema njoj odlazim iz ovoga života«. Tri je dana ka¬ 
snije, 7. ožujka 1274, umro. Bilo mu je četrdeseti- 
devet godina. 

Potprioru manastira, koji gotovo ništa više nije 
vidio, vrati se vid kada je svoje lice položio uz nje¬ 
govo. Mnogo se drugih čudesa dogodilo kasnije; a 
mnoga su čudesa, po svjedočanstvu Bartolomeja Ka- 
puanskog, skrivali monasi, jer su se bojali da im ne 
bi oduzeli sveto tijelo. Kada su tijelo iskopali nakon 
sedam mjeseci, našli su ga nepovrijeđeno, a širilo je 
toliko mirisa kao da si pred dućanom mirisavih tvari, 

i miris je napunjao čitav samostan. Drugi je iskop 
uslijedio četrnaest godina kasnije, i isto se ponovi. 

Priča se da je Učitelj Albert u Regensburgu, svojoj 
biskupiji, objavom doznao za smrt svoga velikog uče¬ 
nika. Mnogo je onda prolio suza. I kad god bi čuo 
spominjati njegovo ime zaplakao bi govoreći: »Bio 
je cvijet i slava čitavog svijeta«. Kada se proširi vi¬ 
jest da su u Parizu napali nauku brata Tome, stari 
učitelj bez oklijevanja smjesta otputuje onamo da je 
obrani. Na svom povratku sazove svečani zbor, na 
kojemu izjavi da nakon djela što ga je izveo Toma, 
svi otsada rade uzalud. 

Napadaji teologa iz Pariza i Oksforda nijesu pre¬ 
stajali; a ni franjevački učitelji nisu mirovali: go¬ 
dine 1282. generalni kapitul male braće zabrani či¬ 
tanje Sume po franjevačkim školama 1 ). Svakome 
svoja milost, rekao je sveti Pavao. Svi redovi ne¬ 
maju teološke misije. Dominikanci su, međutim, brzo 
shvatili da im je Bog time što im je dao sv. Tomu, 
otkrio smisao njihova opstanka. Onamo od godine 
1278., na generalnom milanskom kapitulu, već su 
odlučili da odlučno brane njegovu nauku, koja je 
doskora imala da postane nauka Reda, a papa 
Klement VI. naložit će im godine 1346. da se od nje 
nikada ne udalje. 


1 ) Nije ni potrebno spominjati da se takve žalosne pojave 
danas ne mogu ponoviti, jer je već sv. Stolica rješila spor. Pošto 
je Crkva nauku sv. Tome proglasila svojom, te pošto je u 
Kodeksu kn. prava svima naredila, da je moraju slijediti, te 
konačno poslije toliko opetovanih naredaba Crkve u tom po¬ 
gledu, nije moguće ustati protiv službene nauke crkve. Zato i 
franjevačke konstitucije donose naredbu da se mora ta neuspo¬ 
rediva nauka svakako slijediti. (Bilj. prev.). 

Ali za opće dobro Crkve i svijeta treba da bdiju 
nad čistoćom svoje nauke. Ona je baština sviju nas. 
Sve od početka općenita je Crkva, u osobi papinoj, 
upoznala u Tomi Akvinskome svoga Naučitelja. 
Papinstvo je vidjelo u njemu zajednički duh čitave 
ljudske i božanske predaje, upoznalo je u njemu 
veću i najvrliju snagu za čuvanje svega onoga što u 
prošlosti nadživljuje vrijeme. Ali je vidjela također i 
pokret života, te najaktivniju asimilatornu snagu koja 
spasava u budućnosti sve ono što se uzdiže nad trenu¬ 
tačnim. Papinstvo je predviđalo kako ima da dođe noć 
koja razdvaja i, u želji da ovoj suprotstavi veliku du¬ 
hovnu sintezu stvaranja u svijetlu razuma i vjere, 
opredijelilo se za Tomu Akvinskoga protiv uobi¬ 
čajene tjesnogrudnosti škola, te protiv ograničenog 
Aonservatizma koji se već bio počeo raspadati. No 
otpor je ovog partikularizma ipak bio jak. Trebalo 
je pedeset godina žestoke polemike da se dođe 
kraju ovim objedama protiv ortodoksnosti tomizma. 
Kanonizacija Tome, kojega Ivan XXII. 18. srpnja 
1323. u Avinjonu proglasi svecem, posljednji je čin 
te bitke. »Sam Toma je više rasvijetlio Crkvu nego 
li svi ostali naučitelji«, izjavio je Papa. »Njegova je 
nauka mogla da proizađe samo iz čudotvornog djelo¬ 
vanja Božjeg.« Ova nauka mogla je od onda da 
svijetli potpuno slobodno, a 14. veljače 1324., na 
zahtjev Rima, pariški biskup Stjepan de Borreto 
opozivlje osudu što ju je godine 1277. protiv tomi- 
stičkih teza bio proglasio njegov pretšasnik Stjepan 
Tempier. No, iako je slava Tome Akvinskoga neiz¬ 
mjerna, ipak kršćanski svijet na sutonu, nema srča- 

nosti da od njega traži ozdravljenje, a skolastika će 
da se iscrpe u pustom takmičenju, te u sistemima 
njezina propadanja. 

Ali nova povijest počinje za svetoga Tomu. Njemu 
se sada utječe Crkva u svojoj borbi protiv svih za¬ 
bluda i svih hereza. Njegova nauka raste do neba, 
njim se Crkva Kristova služi u svom vlastitom jedin¬ 
stvenom i općem intelektualnom životu. Pape mu 
iskazuju bezbrojna priznanja, koji svojom sugla¬ 
snošću i ponavljanjem tijekom stoljeća imaju naročito 
znamenovanje. I Lav XIII, u svojoj enciklici 
»Aeterni Patris« (4 kolovoza 1879.), a u vazda no¬ 
vim dokumentima Pije X., Benedikt XV., Pije XI., 
makar da očito ovu nauku ne nameću kao članak 
vjere (to ne bi moglo da bude u pogledu nijednog 
teološkog ili filozofskog sistema), nalažu katoličkim 
nastavnicima da ga naučaju, te zaklinju svijet tra¬ 
gičnom upornošću da se vrati njemu kao spasu 
umnosti i civilizacije. 

Onaj koga su punim pravom zvali Anđeoskim Na- 
učiteljem Euharistije, također je, i prije svega Zajed¬ 
nički Naučitelj Crkve, jer jedino on savršeno odgovara 
universalnoj širini katoličke misli. Značajno je da je 
i u samoj bizantskoj teologiji na koncu srednjega vi¬ 
jeka uživao veliko poštivanje. 

Izvatke i grčke prijevode njegovih glavnih djela, 
obiju Suma, Komentara Aristotelova traktata o duši 
i o fizici, pa više manjih djelca, napisao je davno 
Demetrios Kydones, ministar cara Ivana VI. Kanta- 
kuzena, prevodilac Sume protiv Pogana i protiv¬ 
nik Kabilasov, te Đuro Skolarios Gennadios, čari- 

gradski patrijarha. A sada će na arapskom, ki¬ 
neskom i sanskritu, kao što na latinskom, grčkom i 
ruskom naučavati veličinu Gospodina. Kao pravi 
apostol modernoga doba, ima dovoljno uzvišena i 
dovoljno međusobno povezana načela da zahvati u 
višoj, istinskoj, a ne eklektičkoj sintezi, — koja rasu¬ 
đuje, sređuje, spasava, a ne pobrkava ni ne uništuje, 
— golemu raznolikost rasa, kultura i duhovnosti, 
koja dijeli svijet Istoka i Zapada 1 ). Pod latinskom 
sređenošću forme, bit onoga što donosi ljudima nadi¬ 
lazi svaku podijeljenost vremena i mjesta. On jedini 
može čovječanstvu donijeti božansko dobro duhov¬ 
nog jedinstva, i to ondje gdje je jedino moguće da 
se ono ostvari: u svijetlu utjelovljene Riječi. 


*) Koliko tomizam u ovim zadnjim danima prodire u javnost 
pa postoji jaki čimbenik stvaranja nove kršćanske kulture, vidi 
se i po toj činjenici da svi veći narodi, neki čak ponovno, pre¬ 
vode na živi jezik »sumu teološku«. Nijemci, Francuzi, Špa¬ 
njolci, Englezi i Cesi u mnogo primjeraka izdaju sumu na ži¬ 
vom jeziku. Do sada su i Talijani preveli »Summa contra Gen- 
tiles«. (Bilj. prev.). 

Drugo poglavlje 

MUDRI GRADITELJ 

I. 

»Sicut enim novae domus architecto de uni- 
versa structura curandum est«. 

II. Macab., II, 30. 

»Secundum Gratiam Dei quae data est 
mihi ut sapiens architectus fundamentum 
posui«. 

Sv. Pavao, I. Kor., III. 10. 

1. Već je Leibniz žalio što se izgubilo jedinstvo 
kršćanske kulture. 

Evo već četiri stoljeća kako se kida to jedinstvo. 
Višeputa je zapaženo, da je u velike tri duhovne krize, 
u humanističkoj renesansi, u protestantskoj reformi, u 
racionalističkom »prosvjetiteljstvu« čovjek izveo hi¬ 
storijsku revoluciju doista sasvim besprimjerne za- 
mašitosti. Na kraju te revolucije čovjek je učinio 
samog sebe središtem svoje historije i svrhom svoje 
zemaljske djelatnosti te pridao svojoj misli upravo 
božanski privilegij apsolutne neovisnosti ili potpune 
dostatnosti, koju teolozi nazivaju »aseifas« 1 ). Van- 

!) »A s e i t a s« jest svojstvo koje znači «bitl od sebe«, a pri- 
daje se samome Bogu, koji je jedini od sebe, a sve je drugo 
od njega. Filozofi koji priđavaju ljudskom umu ovo svojstvo 
upravo uzurpiraju nešto što spada isključivo Bogu te hoće da 
bude kao Bog. (Bilj. prev.). 

redni razvitak brutalne sile na površini zemlje, 
kao i industrijsko podjarmljivanje materije, kojemu 
se podaje Evropa u XIX. vijeku, nije drugo nego iz¬ 
ražaj te duhovne uzurpacije u sjetilnom smislu. Tada 
je pod optimističkim velom pozitivističke nadri- 
znanosti uskrslo neko prividno jedinstvo ljudskog 
duha kao pusta obmama, te se smatralo da čovjek 
dolazi do krajnjih granica, da postaje gospodarom 
samoga sebe, čitave prirode i historije: a stvarno se 
približavao ponoru, i kada je materija, samo prividno 
svladana, nametala ljudskom životu svoj ritam i svoje 
mnogostruke zahtjeve, čovjek se našao više rastrgan 
nego ikada, otuđen od ostalih ljudi, a otuđen i od 
samoga sebe: materija, taj princip diobe, ne može 
drugo nego razdvajati. 1 ) Narod protiv naroda, klasa 
protiv klase, strast protiv strasti, i konačno sama se 
ljudska ličnost razdvaja, a čovjek badava traži sebe 
u razdvojenim komadićima (s kakvom oštroum- 
nošću!) svoje nesvjesne težnje i nepostojane iskre¬ 
nosti — neki grozničavi očaj zahvaća svijet. 

Kako bi se moglo to izgubljeno jedinstvo — ne 
kažem vratiti u svom prvotnom obliku, jer se vri¬ 
jeme ne ponavlja, — ali barem preporoditi u novom 

i) Interesantno je promatrati općenitu pojavu u razvoju po¬ 
vijesti, da je naime čovječanstvo neminovno pošlo prama atomi- 
ziranju društvenosti što se jače pokazala u društvu materija¬ 
listička nauka. Upravo materija, koju Aristotel definira kao 
svojstvo koje čini da dijelovi budu izvan dijelova, nije mogla 
imati drugoga učinka nego da razdvaja društvenu zajednicu na 
odijeljene dijelove. Prema tome je jasno da čovječanstvo može 
naći svoje jedinstvo u onome što je najviše oprečno materiji, 
uzima u Bogu, koji jedini može u sebi ujediniti sve, kao što je 
On jedini koji je i dao sve.(Bilj.prev.). 



obliku? Čitava stvar ovdje zavisi o jednoj istini: 
čovjek ne nalazi svoga jedinstva u sebi samome. On 
ga nalazi izvan sebe, nad samim sobom. Kad je htio 
da sam sebi bude dovoljan, izgubio se. A naći će se, ako 
se priljubi svom principu i natprirodnom redu koji je 
iznad njega. Jednako kao čista materijalnost, raz¬ 
dvaja čovjeka i čista subjektivnost. Zato što je njihov 
pogled bio okrenut prema bitku i prema Bogu spon¬ 
tanom i pobožnom objektivnošću, objektivnošću za¬ 
dojenom ljubavlju, imala su kršćanska stoljeća tako 
čist i tako točan osjećaj za ljudska i ćudoredna 
pitanja, pa zato i za jedinstvo. Najveća je zabluda 
kad se od imanentizma traži, da se čovjek izmiri 
sa sobom. Čovjek se izmiruje sa samim sobom jedino 
na križu koji je za nj težak: koji je izvan njega: on 
je uza nj pribijen. Objektivnost je prvi uvjet je¬ 
dinstva. 

To znači da za jedinstvo kršćanske kulture imaju 
samo dva istinski bitna sredstva i dostojna čovjeka: 
ta su dva sredstva inteligencija, koliko se drži pred¬ 
meta a s tim i prvoga Bića, i ljubav koja nas veže 
s našim prvim početkom i s onim što je za nas zaista 
Sve, 

Uskrsnuće metafizike i nova ekspanzija ljubavi, 
eto to su dva velika prvotna uvjeta za povratak ljud¬ 
skom jedinstvu, onome jedinstvu koje je bilo savr¬ 
šeno ostvareno samo u zemaljskom raju, i u Getse- 
manu, u srcu Kristovu, a za tim jedinstvom neka tužna 
nostalgija ne će nikad prestati da u nama plamti. 

2. U raznim časovima historije, a naročito u časo¬ 
vima većih preokreta, nalazimo u ljudskim tvore- 

6 

vinama, ako kroz njihovo tkivo načinimo tako reći 
presjek, dva posvema različita elementa. U jednu 
ruku nalazimo u pogledu materije i obujma veoma 
značajan elemenat koji prikazuje masivni rezultat 
te je kao učinak dovršenoga rada — elemenat koji 
bismo mogli nazvati statičkim faktorom ili faktorom 
otpora, a koji označuje naročito nešto učinjeno, 
nešto dovršeno. Drugi elemenat nema ništa od 
obujma i prividnosti, ali je zato znatno značajniji u 
pogledu energije, elemenat koji bismo mogli nazvati 
dinamičkim faktorom ili faktorom žive sile te znači 
prije svega nešto što se čini ili što će se učiniti, 
nešto što se aktivno pripravlja te ima formalnu 
ulogu pri stvaranju budućnosti. 

S obzirom na prvi elemenat, na statički faktor, 
zapinje nam za oči u suvremenom svijetu, u svijetu 
kapitalističkog i pozitivističkog razaranja, u svijetu 
protuteološke i protu-metafizičke civilizacije, onaj 
tužni proizvod koji se zove moderni čovjek, ono biće 
koje je otkinuto od sviju svojih ontoloških korena i 
od sviju svojih transcendentnih objekata, biće koje 
je žudilo da nađe svoje središte u samom sebi, a 
sada nije drugo, prema izreci Hermanna Hessea — 
nego vuk koji zavija od očaja za vječnošću. Ali baš 
po tome vidimo da je svijet izveo i dovršio eksperi- 
menat s pozitivizmom, sa nadriznanstvenim skepti¬ 
cizmom sa subjektvističkim idealizmom, i da je taj 
pokus dovoljno očit. Sve su to stvari mrtve: mogu 
nam, doduše, još dugo smetati kao lešine, ali one su 
mrtve. 

Ako razmotrimo drugi historijski elemenat, to jest 
dinamički faktor sadašnjice, opazit ćemo, naprotiv, 
neku duboku, neizmjernu potrebu za metafizikom, 
neku čežnju prema metafizici, prema obnovi onto¬ 
loških vrednota. Svijet koji hoće da opstoji, koji 
hoće da uskrsne u budućnosti, nije svijet poziti- 
vizma, već je svijet metafizike. 

No da li je dovoljno kazati: uskrsnuće metafizike? 
Treba usto da ta metafizika bude doista metafizika. 
Ne ću da potcijenim ono što je stvarno učinio u 
Francuskoj Bergsonov pokret, u Engleskoj neohege- 
lijanski i pluralistički, a u Njemačkoj fenomenologi- 
stički pokret. Ali treba ipak kazati da metafizika 
koja konačno dovodi bilo do čistog trajanja 1 ) bilo 
do više manje monističkog evolucionizma, bilo da 
politeističkog moralizma, ili do neke ateističke onto¬ 
logije, ne može da donese lijeka čovječanstvu. Uskr¬ 
snuće metafizike znači poglavito da mi sada ulazimo 
u eru velikih metafizičkih sukoba i velikih duhovnih 
borbi, gdje će stupiti na poprište nesamo sistemi 
proizašli iz evropske spekulacije, već također i oni 
sistemi iz daleke Azije što ih pomladiše vrlo bistri i 
vrlo značajni mislioci poput onih koje nalazimo u 
Japanu i u Indiji. 

Koga ćemo uzeti za vođu u toj borbi? Toma 
Akvinac nas uči da na umnom području razlučimo 
dobro od lošega, ispravno od pogrešnoga; on nas uči 

1 ) Bergsonov sistem, uza sve zasluge stečene u pobijanju, 
pozitivizma, uvijek ostaje nedovoljan za čovječanstvo zato što 
svodi realnost na »čisto trajanje«, koje je, kako znamo, dija¬ 
metralno oprečno najvećoj realnosti, t. j. Bogu, (Bilj. prev.). 

da spasemo sve ulomke istine sadržane u različnim 
sistemima, te, ispravivši pogrešno, u jedinstvenoj 
sintezi izgradimo sistem na objektivnosti i stvar¬ 
nosti. Već je često puta bilo spomenuto da je vlastita 
oznaka njegove misli, ne neki mekani beznačajni 
eklekticizam, već, naprotiv, takva superiornost i 
takva čvrstoća principa da u svojoj uzvišenosti nad¬ 
visuje, izmiruje i sintetizira nauke međusobno 
oprečne, koje se tada čine kao suprotni obronci 
jedne te iste uzvisine. 

Produbavši nutarnju bit umne spoznaje i umnog 
života, sv. Toma osniva bolje od bilo kojeg drugog 
mislioca nauku o objektivnosti spoznaje, usposta¬ 
vljajući prava i vrijednost znanosti bića. On to čini 
protiv pozitivizma, ali daje iskustvu sav njegov udio; 
protiv idealizma, ali daje imanentnoj i konstruktivnoj 
djelatnosti duha sav njezin udio. 1 ) No on također 
stavlja i zdravu nauku usuprot pogubnim i pogrešnim 
metafizikama. Protiv panteističkog imanentizma što 
bi nam ga neki htjeli nametnuti u ime Istoka, protiv 
pragmatizma skrajnjeg Zapada, protiv ateističkog 
intelektualizma koji se pomalja u našim stranama, 
— on stavlja transcendentnost Onoga kojega spozna- 

*) U problemu spoznaje, tom centralnom pitanju cijele filo¬ 
zofije, može se jasno vidjeti kako se ni jedna druga teorija 
osim tomizma ne oslobađa partikularizma u presuđivanju biti 
ljudske spoznaje. Dok sensitivizam previše naglasuje udio sje¬ 
tila i dosljedno »aposteriomost« spoznaje te njezinu zavisnost 
od predmeta, niječe universalnost. A dok idealizam naglašava 
universalnost, niječe ovisnost o predmetima. Tomizam, premda 
priznaje da je izvor spoznaje u iskustvu, ipak uspijeva da dođe 
do intelektualnosti koja nipošto ne osporava objektivnost 
spoznaje. (Bilj. prev.). 

jemo po njegovim stvorovima. No On nema zaje¬ 
dničke mjere s njima, On je bivstvo, um, dobrota, 
život, blaženstvo; On nadmašuje i beskonačno nadi¬ 
lazi sve naše misli o bivstvu, o umu, o dobroti i o 
svim ostalim savršenostima; ukratko, Njega naši poj¬ 
movi dostižu samo analogički, ali ga ne mogu nikako 
obuhvatiti. 

Tako se metafizika pod njegovim rukama izdiže 
nad agnosticizam i nad racionalizam; dižući se od 
iskustva do nestvorenoga Bića, ona uspostavlja opet 
u ljudskom duhu pravu hijerarhiju spekulativnih 
vrednota, ona nam vraća božansku blagodat intelek¬ 
tualnog jedinstva. 

3. Radi li se zatim o etičkim vrednotama i o 
načinu moralnog života, onda je i odviše lako usta¬ 
noviti u kojem je stupnju suvremeni svijet zadojen 
egoizmom, sitničavošću i hladnoćom. A kako se i 
ne bi sve u čovjeku trgalo i sušilo u beznadnoj kon¬ 
tradikciji od onoga časa kada je počeo da samome 
sebi dostaje? To se bar pokazuje s obzirom na sta¬ 
tički faktor, sa polazne točke padanja nedavne pro¬ 
šlosti o kojoj smo malo prije govorili. Doista, ljubav 
živi samo od Boga ili od onoga što ona učini bogom, 
a kada opazi da je učinila bogom nešto što je tek 
malo ništavila, ona se pretvara u prezir i mržnju. 
Zato je ljubav čovječanstva bez Boga morala doći 
do takova stanja u kojemu svaki pojedinac ima za 
konačni cilj obožavanje samoga sebe ili samo- 
ubijstvo. 

Što se tiče drugog historijskog elementa, o kojemu 
je bilo gore govora, dinamičkog, suvremeni nam 

svijet upravo zbog toga što je antropocentrički ego¬ 
izam takoreći onemogućio život, otkriva potrebu i 
predosjećaj nekog velikog izljeva ljubavi. No i tu se 
čuvajmo patvorina! Kao što se valja čuvati krivih 
metafizika, tako se valja čuvati i lažnih oblika lju¬ 
bavi. 

Krivi humanitarni, pa pseudo-budistički, teozofski 
ili antropozofski misticizam, lažna vladavina srca 
Roja bi željela da se širi na štetu razuma, prezrevši 
Riječ koja stvara i oblikuje, i njezine zakone, neka 
kvijetistička hereza koja bi nam oduzela naše ljud¬ 
sko obilježje, jer bismo izgubili i sam pojam istine, te 
bi nas reducirala na neku nejasnu pjesničku sjetilnost 
nedostojnu da se zove ljubavlju, — eto, to su neka 
od zala što nam prijete u tom pogledu. Daleko smo 
od materijalizma 19. vijeka: našem vremenu prijeti 
najviše opasnost zastranjivanja sa strane neke nadri- 
duhovnosti i nekog nadrimisticizma. 

Anđeoski nam Naučitelj pokazuje ravnu stazu. 
On nas potsjeća, da se neki red nalazi u srcu svete 
ljubavi; pa ako u Bogu bitna Ljubav proizlazi od 
nestvorenog Oca i od nestvorene Riječi, onda i u 
nama treba da ljubav poteče iz istine, da prođe 
jezerom Riječi; inače će se razliti da sve poruši. 

On nam također doziva u pamet da ima samo 
jedna prava i djelotvorna ljubav kojom prije svega 
i nada sve ljubimo Gospodina. Onda — po onom 
divnom redu ljubavi opisanom u drugom dijelu 
Sume, koji obuhvaća sve, a da ne vrijeđa ničija 
prirođena prava, — ljubav koja nas privezuje iznad 


bivstva s početkom bivstva, silazi božanskom sna¬ 
gom na stvorenja, razbija sve zapreke i zagrijava 
sve što je studeno, otvara novi svijet koji nam razot¬ 
kriva božanske atribute na dublji, neočekivani način, 
i ondje se bića nesamo upoznavaju već i prepo- 
znavaju, ona čini da želimo dobro i svojim neprija¬ 
teljima. Zato valja razvodnjenoj sentimentalnosti i 
naturalističkom kultu ljudskoga roda staviti usuprot 
pravu bit božanske ljubavi. 

A protiv okorelosti koja je potekla od obožavanja 
snage, naturalističkoga kulta individua, klase, rase 
ili nacije, treba utvrditi primat te iste ljubavi. Ca- 
ritas major omnium. Treba li ovdje napomenuti da 
je sva etika sv. Tome sazdana na nauci što ga je 
primio od Evanđelja i od sv. Pavla? On je nad 
evanđeoskim naučavanjem izgradio neoborivu teo¬ 
lošku sintezu kojom pokazuje kako ljubav, koja 
u nama budi izravnu težnju za našom svrhom, ima 
apsolutni praktički primat nad čitavim našim indivi¬ 
dualnim i socijalnim životom te sadrži i izrazuje 
samo savršenstvo. On dokazuje zato kako je bolje 
po nas, da Boga ljubimo, nego li da ga spoznamo te 
kako bez te ljubavi nijedna krepost nije prava 
krepost, ne dosiže svoj savršeni oblik, pa ni samu 
pravednost. 1 ) I sv. Toma zna da ta ljubav ne može 
postati pravim gospodarom ljudskog života i da ne 


*) Sv Toma je kao nitko drugi naglasio prvenstvo ljubavi 
kad je kazao da je ova kraljica kreposti »forma vrtutu m«. 
No zato nije zapao u pretjeranost pa kazao da je ljubav »forma« 
znanosti. Mudri graditelj stavlja sve na svoje mjesto; i ljubav 
ništa ne gubi ako kažemo da je vođena vjerom, koja joj daje 
direktive. (Op. prev.) 

može ljubiti Boga nada sve, a bližnjega kao sebe 
samoga, ako nije ljubav natprirodna, usidrena u vjeri, 
ako ne proizlazi iz milosti Kristove koja nas na sliku 
i priliku Raspetoga čini sinovima i baštinicima Boga 
Ljubavi. Slijedimo Anđeoskog Naučitelja pa ćemo 
razumjeti da mir (to izravno djelo ljubavi, opus 
caritatis, »jer je ljubav sila koja ujedinjuje i 
tvorni uzrok jedinstva«) silazi na čovjeka i na ljude 
s onog prabitnog Mira i s one vječne Ljubavi što 
kraljuje u samom srcu presv. Trojstva, 

4. Zlo je modernoga doba, kako spomenusmo na 
početku ovoga eseja, poteklo odatle što je kultura, 
koja je stanovito savršenstvo čovjekovo, počela sma¬ 
trati samu sebe za posljednji cilj. Tako je ona, u 
svojoj Dekartovoj i filozofskoj fazi, nijekala sve što 
nadilazi razinu razuma, da na kraju zaniječe i sam 
razum i padne u isti mah od zakona tijela i od 
duhovne vrtoglavice što ih iracionalnost neminovno 
nosi sa sobom za čovjeka, »Zabluda je modernoga 
svijeta što misli sazdati carstvo razuma na prirodi, 
a otklanja prevlast natprirodnoga nad razumom«. 1 ) 
Stoga metafizika ne može da izliječi pa ni sami 
spoznajni red. Ali druga, uzvišenija mudrost rađa 
se od same ljubavi s pomoću darova Duha Svetoga. 
I u prvom redu za ovom mističkom mudrošću žeđa 
i gladuje naša bijeda, jer ona jedina kao iskustveno 
sjedinjenje s božanskim stvarima i neki početak 
blaženstva može zasititi i žeđu utažiti. A ipak nas 

x ) J a q u e s Maritain, Primaute du Spirituel, 
strana 8. 

ona još uvijek ostavlja žedne i gladne, jer nas jedino 
gledanje Boga može Njime posvema zasititi. 

Sv, Ivan od Križa je veliki iskustveni Naučitelj te 
mudrosti; sv. Toma Akvinac je njen veliki teolog. 
I budući da je potonji bolje od ijednog drugog 'Nauči¬ 
telja uglavio centralnu istinu, koja se ne može poreći 
a da se znatno ne iskrivi pojam kontemplacije i 
samog kršćanstva, — istinu, velim, o tom da se pri¬ 
roda i milost između sebe razlikuju i međusobno 
živahno prožimaju u čitavom organizmu ulivenih 
darova, — on zato tumači bolje od ikoga drugoga 
pravu narav mističke mudrosti i brani je bolje od 
ikoga drugoga od svih njezinih patvorina. 

U tom upravo leži najveće dobro što ga možemo 
očekivati od sv. Tome u pogledu obnove kršćanske 
kulture. Konačno, sav kršćanski život ovdje na 
zemlji sazdan je na toj mudrosti i na toj kontem¬ 
placiji. 

II. 

5. Jedinstvo kulture prije svega i nada sve iziskuje 
jednu stanovitu zajedničku strukturu, jedan stanoviti 
metafizički i moralni stav, jednu stanovitu zajedničku 
ljestvicu vrednota, ukratko, jednu stanovitu zaje¬ 
dničku ideju o svemiru, o čovjeku i o životu, a rekao 
bih, utjelovljenje je te ideje društvena, jezična i 
pravna struktura. 

Ovo je metafizičko jedinstvo već odavna raski¬ 
nuto, — dakako ne posvema uništeno, ali svakako 
podrmano i gotovo izbrisano na Zapadu, Tragedija 

je zapadne kulture što je njezina zajednička meta¬ 
fizička osnova svedena na skroz nedovoljan mini¬ 
mum, tako da se ona još drži jedino uz svoju mate¬ 
riju, koja je, međutim, nemoćna da išta uzdrži. Ta 
je tragedija za nas to teža, što sada valja sve obno¬ 
viti i staviti na svoje mjesto u našem evropskom 
domu. Pretpostavite da jednoj zajedničkoj filozofiji 
uspije nametnuti se evropskoj eliti; to bi značilo po¬ 
četak ozdravljenja za zapadni svijet. 

Kao što je Toma Akvinski u svojoj divnoj umje¬ 
renoj prirodi spajao darove sjevernjaka i južnjaka, 
Normana i Lombarda, kao što je u svojoj nauči- 
teljskoj misiji upotpunio Italiju papa, Njemačku Al- 
berta Velikoga, Francusku Svetog Ljudevita i pa¬ 
riškog sveučilišta, kao što je baštini crkvenih otaca 
i kršćanskoj mudrosti pripojio blago Grka i Rimljana, 
Arapa i Židova, ukratko doprinos čitavoga u nje¬ 
govo doba poznatoga svijeta; — tako i njegova divno 
sintetička i organska, svim oblicima realnosti pri¬ 
lazna teologija nuđa intelektualnim tendencijama 
različnih naroda uspješno sredstvo za slobodnu su¬ 
radnju ne putem međusobnog uništavanja, već putem 
uzajamnog nadopunjanja i jačanja. 1 ) 


!) Kako se vidi, ovdje je »obrana Zapada« zamišljena na 
sasma drugi način nego je zamišljaju danas neki intelektualci, 
koji strahuju pred invazijom Istoka. Duhovnu tečevinu Zapada 
ne može nam nitko oduzeti, jer je ta vječna, samo je možemo 
mi u svojim dušama izgubiti. Ali naša bojazan Istoka ne dolazi 
iz bojazni pred rušenjem općenite duhovnosti već iz bojazni da 
ne izgubimo vremenito političko gospodstvo uz koje smo se 
priljubili više nego uz duhovno. Kršćanstva izgubiti tečevinu 
koju joj je Krst zaslužio na Križu a koju je svojoj Crkvi po¬ 
klonio na čuvanje za spas cijeloga čovječanstva. Dvoboj nije 


Svetome je Tomi uspjelo stvoriti filozofsku i teo¬ 
lošku mudrost toliko uzvišenu u svojoj nematerijal- 
nosti, da je doista oslobođena svakog partikularizma 
rase ili milieua. Nažalost, tijekom posljednjih sto¬ 
ljeća opažamo sasma oprečnu pojavu i svjedoci smo 
neke rasne materijalizacije u filozofiji. Descartes je 
slava Francuske, ali on hipostazira neke nedostatke, 
neke nastrane osebujnosti francuskog intelektuali¬ 
stičkog temperamenta. Jednako tako Hegel u Nje¬ 
mačkoj, a James, pragmatisti i pluralisti u anglo¬ 
saksonskim zemljama. Vrijeme je da se obratimo 
samoj istini, koja ne pripada ni jednom narodu na¬ 
pose, vrijeme je da se obratimo universalnosti 
ljudskog uma i natprirodne mudrosti. Ovo je to preče 
što je, čini se, novo filozofsko razdoblje na pomolu. 

Zamislimo na čas da katolici među različnim naro¬ 
dima shvate svu svoju dužnost. Zamislimo da shvate 
vanrednu važnost intelektualnih pitanja, pa meta¬ 
fizike i teologije, te da se odreknu neispravnih 
predrasuda o skolastici, da u njoj ne vide srednjo¬ 
vjekovnu mumiju za arheološki studij, već živ oklop 
umnosti koji bi im omogućio da osvoje svemir; zami¬ 
slimo da oživotvore u sebi želju Crkve kojoj nije do 
osvajanja pristaša, kao da bi katolicizam bio neki 
ljudski pothvat, već da svagdje služi božanskoj Istini 
u dušama i u svijetu; zamislimo da se odreknu unu¬ 
trašnje nesloge i samoljublja škola što posvuda koči 
njihovu djelatnost, napokon da upoznaju potrebu 

između Istoka i Zapada, nego između materije i duha. (Bilj. 
prev.). 

ozbiljne neprekidne intelektualne suradnje među 
katolicima svih narodnosti. 1 ) Onda bi zajednički 
Naučitelj postao doista njihov zajednički učitelj; pod 
njegovim bi vodstvom oni mogli djelotvorno da rade 
na obnovi Zapada i njegova jedinstva. Onda bi bilo 
radenika na žetvi. Onda bi na spekulativnom po¬ 
dručju tomistička metafizika mogla privesti pravoj 
intelektualnosti ono golemo tijelo pojedinačnih 
nauka koje su sada izručene haosu, a kojima se ipak 
uspješno služe zastranjele filozofije. Na moralnom 
području pak mogle bi tomistička metafizika i teo¬ 
logija da arhitektonski upravljaju radom oko uspo¬ 
stave onoga novoga društvenoga reda, one kršćanske 
sociologije, one kršćanske politike što ih sadašnje 
stanje svijeta tako hitno traži. A najzad, da se vra¬ 
timo velikim uzrocima koji su nam donijeli ovaj 
razdor, onda bi zablude humanizma, protestantizma 
i racionalizma, prišavši kraju svoga historijskoga 
razvoja na kojem su imale dovoljno vremena pro¬ 
živjeti proces svoga duhovnog razaranja i osjetiti 
vrijednost mnogih nepromišljeno zabačenih istina — 
onda bi te zablude s čuđenjem ugledale kako se baš 
kod Anđeoskog Naučitelja nalaze one istine za ko- 

s ) Žalosna je pojava da svaka klasa, svaka porodica hoće da 
ima svoju specijalnu filozofiju. Taj se partikularizam osjeća 
i kod katolika, koji bi barem morali shvatiti da po svojim prin- 
cipima moraju težiti k općenitošću kako nam samo ime ozna¬ 
čuje. Koliko bi katolička znanost bolje napredovala kad bi se 
sve porodice kao i svi narodi odrekli svojih partikulariteta te 
usvojili principe onoga Naučitelja koji je sa službenog mjesta 
viseputa bio proglašen »općenitim« Doktorom. Nažalost, lični 
egoizam, često je jači od interesa za zajedničko dobro, pa pri¬ 
jeći nas te ne vidimo da je spas svakog, pa i najmanjeg organi¬ 
zma u asimilaciji općenitih vređnosta. (Bilj. prev.). 


jima su često neprimjetljivo težili a koje su višeput 
k nemilosrdno iskrivili. 

Nadodajem da je grčka i ruska pobožnost, koja 
se, čini se, stvarno razlikuje od katoličke pobožnosti 
> više nekim spiritualnim osebujnostima nego li dog¬ 

matskom podlogom, bliža tomističkoj misli nego što 
bi se činilo u prvi mah. Ona prilazi problemima 
s drugoga kraja, pa je obično skolastičko prika¬ 
zivanje vrijeđa i uzbuđuje. Ali to su samo pitanja 
forme, a ja sam osvjedočen da tomistička nauka 
može raščistiti bezbroj nesporazumaka i stvoriti 
neočekivana izmirenja. Također sam uvjeren da će 
naša rastavljena braća, kada budu pod pritiskom 
svjetovnih zabluda primorana svoju teologiju braniti 
na više sistematičan i suvremeniji način, morati po¬ 
tražiti u principima sv. Tome sigurnije oružje protiv 
isprazne filozofije. 

|U svemu tome pokazuje nam se sveti Toma kao 
veliki intelektualni obnovitelj Zapada. 

Treba li spomenuti da bismo slabo poznavali 
ljudsku prirodu kad bismo vjerovali u svoje utopije? 
Međutim, ne učini li se snažan korak u označenom 
smjeru, moglo bi se kazati da je zapadna kultura 
osuđena na propast. Možemo se ipak nadati, da će 
, taj korak biti učinjen. 

6. Govorio sam o Zapadu. A gdje se počinje 
Zapad? Ne smijemo o njemu imati odviše uzak 
pojam: sjetimo se da je svatko prema nekome 
istočnjak. 

Na Golgoti počinje Zapad. Kalvarija, to središte 
svijeta, dijeli Istok od Zapada, a Krist ondje širi 

svoje ruke za spas kako Istoka tako i Zapada. Ako 
hoćemo da stvorimo dovoljan kulturni pojam zapa¬ 
dnoga svijeta, reći ćemo da osovina svijeta ide od 
Jeruzolima do Atene i Rima, da se razastire od egi¬ 
patskih pustinja i berberskih zemalja do obala 
Atlantika i sjevernih mora, obuhvaćajući u istoj 
zajednici vanredno bogatstvo narodnih predaja, insti¬ 
tucija i kultura. 

Iako je grčko-bizantinska kultura istočna, ipak je 
ona dopuna zapadnoj kulturi, baštini Zapadnog 
Carstva, kako ju je u užem smislu omeđila povijest. 

Raskol između Carigrada i Rima imao je za poslje¬ 
dicu da se istočna kultura zatvorila u samu sebe; 
(ali ni izdaleka tako potpuno kako se obično misli), 
ali je nije iščupao iz istočne kulture. 1 ) Iako eurazisti 
imaju pravo što gledaju u Rusiji neki kontinent u 
kojemu se ujedinjuju Evropa i Azija, te iako danas 
revolucija povlači ovaj kontinent na stranu Azije, on 
po svojoj kulturnoj prošlosti ipak ostaje unutar du¬ 
hovne zajednice Zapada. 

A sada pitam: Imamo li pravo da bilo s kojega 
razloga poistovjetimo zapadni svijet s kršćanskom 
religijom? Ne — to bi bila smrtna pogreška, bezob- 

i) Upravo radi te zatvorenosti i ograđenosti ruska je kultura 
izgubila pojam universalizma i općenitosti, što je najljepše obi¬ 
lježje kršćanske misli. Zato proroci ruske misli neprestano sa¬ 
njaju (a te se pojave i kod nas vide!) o prodiranju ruske kulture 
na Zapad, pri čemu će da uništi sve ono što je krvavim napo¬ 
rom stekla kršćanska duša. Dok tako katolicizam, premda je 
najuzvišenija ekspresija života, ipak nikada ne uništava poje¬ 
dinačnih kultura a uvijek osvaja nove duhove i nove narode te 
ima u sebi asimilatornu moć koja je znak života — svaka druga 
misao prodire i osvaja rušenjem. (Bilj. prev.). 

zirno ohola, koju katkada možemo naslutiti iz načina 
izražavanja nekih nesmotrenih apologetičara, ali se 
ona bitno protivi vrhovnom obilježju Kristove reli¬ 
gije t. j. katolicitetu ili universalnosti. 

Zar je tim rečeno da Zapad nema neku naročitu 
misiju u pogledu te religije? Ovo bi bila druga za¬ 
bluda. Papa je Lav XIII. izrazio svu zamašitost te 
misije. Ako je Zapad, koji toliko duguje Crkvi, tako 
dugo služio kršćanskoj kulturi kao svjetovno tijelo, 
bilo je to zato što je upravo on bio izabran da navi- 
ješta Evanđelje ostalom svjetu, — ne zato da pod¬ 
jarmi zemlju svojim vojničkim i trgovačkim inte¬ 
resima, već da joj služi noseći joj vijest otkupljenja. 

Ma koliki je bio, i još je vazda, herojski napon 
njenih svetaca, njenih misionara i njenih mučenika, 
zapadna je civilizacija odviše dugo bila odnemarila 
tu svoju dužnost. Sada joj je ona naložena pod pri¬ 
jetnjom smrti, i ona ne može više da spasi samu 
sebe drukčije osim ako bude radila za čitavi svijet. 

Prionuti uz partikularizam nekoga kraja, uz nje¬ 
gov jezik, njegove običaje, njegove sloboštine, pro¬ 
duljivati tako nešto više ljepotu propadljivih stvari, 
radove i dane prožete obilježjem i prednostima 
mjesta — to je posao pjesnika 1 ). Pa i političar je na 
neki način partikularist: njemu je povjereno zaje¬ 
dničko dobro zemlje, koje mora prije svega da ima 
u vidu. Ali on mora ljubiti svoju domovinu više od 

’) Ne želimo time reći da regionalni i jezični partikularizam 
ne bi odgovarao okolnostima o kojima je političar dužan da 
vodi računa. Kažemo samo da ovaj partikularizam ne smije biti 
politička svrha, ni posljednji cilj političara. 

drugih tako da nikada ne prestaje ljubiti druge 
domovine želeći im dobro i nastojeći da ne povrijedi 
prava ljudske ličnosti ni interese ljudskoga roda. 

No u pogledu inteligencije, misli i kulture mora da 
budemo odlični universaliste. Svršilo je doba svih 
brana intelektualnoga protekcionizma. Svaka knji¬ 
ga, svaki novinski članak (a katolički bi pisci na¬ 
ročito morali to imati pred očima) čita se na oba¬ 
lama Gangesa i Žute rijeke kao i na obalama Rajne 
i Temze. Svi se proizvodi duha ukrštavaju i miješaju 
od jednoga do drugoga kraja svijeta. Treba birati 
ili odvratnu zbrku pojmova ili duhovno jedinstvo 
kršćanske kulture, sa svim onim što to jedinstvo 
donosi svojom strogošću odgoja, jasnoćom razabi- 
ranja i hijerarhijom. Prema obnovi toga duhovnoga 
jedinstva kršćanstva usmjerene su sve želje Crkve 
Kristove, jer je spasonosna poruka upravljena svim 
ljudima i jer im svima mora biti predana. 

Ma štogod mislili filolozi kao g. Levy-Bruhl, koji 
je danas izdašno pobijan, 1 ) čovjek je posvuda bitno 
isti, njegovu umnu i osjećajnu prirodu nalazimo pod 
svim podnebljima bitno jednaku. U tome se podu¬ 
daraju svjedočanstva misionara, radilo se o naro¬ 
dima bilo primitivnim bilo najcivilizovanijima, kao 
što su na pr. Kitajci. Upravo se s ugodnošću sjećam, 
s obzirom na to, izreke jednoga od naših najboljih 
naučnih teoretičara g. Meyersona, koji je rekao da 
je razum katolički, t. j, universalan. 

*) Vidi djelo M. Olivier Leroy-a: La Raison pri¬ 
mi t i v e (Pariš, Geuthner, 1927.). 

A iznad razuma Crkva još više ujedinjuje sve ljude 
u transcedentnom i božanskom jedinstvu, u zajednici 
kraljevstva nebeskoga, u ljepoti Božjega života pri¬ 
općena ljudima na zemlji, i, ako smijem tako reći, u 
jedinstvu vasione Utjelovljenja. I jedino, ako bude 
podržano odozgo jedinstvom natprirodnog života 
milosti, moći će naravno jedinstvo razuma da dade 
svoje obilne plodove. 

Ponovimo: »Crkva je općenita, jer je rođena od 
Boga, svi se narodi nalaze u njoj, raskriljene ruke 
njezina Gospodara razastrte su nad svim rasama i 
nad svim civilizacijama. Ona ne donosi narodima 
dobročinstva civilizacije, nego Krv Kristovu i nat¬ 
prirodno Blaženstvo ... Zato nas ona opominje da 
se njezini misionari moraju odreći svakog zemalj¬ 
skog interesa, svake skrbi oko nacionalne propa¬ 
gande, da ne smiju ni za što drugo znati nego za 
Krista, a da je njihovo poslanje da osnivaju 
crkve koje sa svojim potpunim svećenstvom dostaje. 
Iako ne govori da sve rase i svi narodi imaju isti 
historijski poziv i isti ljudski razvitak, ona ipak 
tvrdi najupornije da su svi narodi od Boga pozvani, 
da su svi jednako prekriljeni njegovim milosrđem, 
da svaki ima svoje zakonito mjesto u duhovnoj zaje¬ 
dnici kršćanstva te može davati pastire stadu Kri¬ 
stovu« 1 ). 

7. To dvostruko jedinstvo, taj dvostruki katoli¬ 
cizam razuma i milosti, ljudskoga duha i Crkve treba 

1 ) Vidi Jacques Maritain: Primaute du Špiri¬ 
tu e 1, str. 145—147. 

neki intelektualni organ koji će ga objaviti, učvr¬ 
stiti i raširiti. 

U času kad Istok i Zapad izmjenjuju sve svoje 
sanje i sve svoje zablude te kada se prvi bičevi od 
kojih je Evropa gotovo umrla kao: scientizam, ate¬ 
izam, modernizam, vjera u nužni Napredak i u obo- 
žanstvenje čovjeka, — spuštaju na Afriku i Aziju 
kuda ih je ona donijela kao evanđelje razaranja, 
kada se po svim zemljama inteligencija bori s naj- 
učenijim opsjenama filozofa ovoga svijeta, zar u tom 
kobnom času nije pozvana kršćanska kultura da se 
posluži dobro oboružanim razumom, posvema pro¬ 
kušanom naukom? A najdotjeraniji i najsavršeniji 
oblik kršćanske misli, vrhovna mudrost stavljena 
pod znak zajedničkog Naučitelja Crkve pruža joj 
to neophodno potrebno sredstvo. »Iz te mudrosti 
treba prikladnim načinom, produbavši svaki problem 
prema autentičnim njegovim zahtjevima, izvaditi 
umne vrednote što ih trebaju sva podneblja zemlje. 
Jedino ova mudrost, što u sebi čuva formu univer¬ 
zalnoga i neprolaznoga, može da obnovi Zapad, da 
mu vrati slobodan i životni užitak njegova duhovnog 
bogatstva, njegove tradicije i njegove kulture. Šta- 
više, jedino ona može da spase baštinu Istoka te 
izmiri obe pole svijeta« 1 ). 

Đit ću slobodan da ovdje iznesem jedan primjer. 
G, Louis de la Vallee Poussin, istaknuti historik 
budizma, zabilježio je nedavno djelo što su ga u 
Indiji dovršili o. Dandoy i njegovi prijatelji. 


»Oni izdaju u Bengaliji mali, veoma dobro uređeni 
dnevnik: Krist, svijetlo svijeta 1 ), u kojemu poka¬ 
zuju kako se može, i kako se logički mora preći 
od Vedante, tradicionalne filozofije Indije, na krš¬ 
ćanstvo. Kao dobri sanskritisti ispituju u jasnim 
člancima ono pet ili šest oblika te filozofije koja, u 
prijelazima što ih indijanisti nikada nijesu mogli 
razumjeti, oscilira između nekog regbi apsolutnog 
monizma i nekog teizma koji je odviše dualističan 
a da bismo ga mogli nazvati pravovjernim, 

»Ta su istraživanja, sa stanovišta indijanista, više 
nego skupocjena; iznose, naime, na svijetlo vjersko 
i mistično obilježje indijske spekulacije, one iste 
spekulacije koja hini neki previše racionalistički 
izgled. 

»■Sa praktičkog stanovišta čini mi se da ova istra¬ 
živanja polučuju pravu svrhu. Sveti Toma je u pravu 
spram Qankare, Ramanuje i ostalih: on postavlja 
jedino rješenje koje čvrsto drži sve krajeve sviju 
lanaca; on izmiruje, nadmašivši sve oprečne teze 
vedantskih škola; on je, jednom riječju, pravi Na-, 
učitelj Vedante ,,. 

»Poznato je da su učeni Indijci zabacili kao ne¬ 
objektivnu knjigu njemačkog majstora Pavla Deus- 
sena: Das System des Vedanta. Oni su našli da je to 
umjetno sastavljeni Vedanta, u kojem Deussen nije 
dovoljno shvatio Cankaru, već ga je pobrkao sa 
Schopenhauerom, pomiješanim s Hegelom ... 

x ) Tačni je naslov »The Light of the East« (Calcutta, 
30. Park Str.). 


*) Ibid, str. 164. 

Naprotiv panditi (indijski učitelji Veda) očito uzi¬ 
maju veoma ozbiljno istraživanje mojih bengalskih 
prijatelja. Ti su se potrudili da pročitaju izvorne 
tekstove i komentare; vidi se da ono o čemu govore 
poznaju do u tančine, a to je vrlo važno. Nema kod 
njih polemike, nema zapadnjačkih argumenata: 
s udivljenja vrijednom teološkom sigurnošću na naj- 
sklizavitijem tlu, osjećaš u njihovim djelima auten¬ 
tičan indijski govor koji te savršeno obavještava o 
njihovoj mudrosti i darovitosti, nov uvjerljiv komen¬ 
tar Brahma-sutra. Ne prihvatajući, poput Roberta de 
Nobili, drahmansko ruho, ti su apologeti stvorili van- 
redno suptilnu, sasvim tomističku, a ipak bengalsku 
psihologiju 1 )«. 

Ovaj nam primjer pokazuje kako je sv. Toma 
Akvinski pripravio predodžbeno i pojmovno te meta¬ 
fizičko umno oruđe koje je potrebno kršćanskoj kul¬ 
turi, s pomoću kojega se možemo nadati da će se 
ostvariti njezino jedinstvo u širokom svijetu. 

*) Bulletlns de la Classe des Lettres et des 
Sciences morales et politiques de l’Academie 
Royale de Belgique. (Indianisme, Discours de M. Louis 
de la Vallee-Poussin, 9. maja 1928.) Poznato je da je o. de Nobili, 
u svojim različnim spisima na tamulskom odnosno na sanskrit- 
skom jeziku, također iznašao kršćansku mudrost — a i argu¬ 
mente sv. Tome — pod oblicima indijske misli. Primjerice, kri- 
tikujući u svom traktatu o duši, Attumanirunayam, nau¬ 
ku o seljenju duše, »on savršenom lakoćom suprotstavlja pojam 
Aristotelove forme, principium vitae, bramanskoj ideji 
duše zatvorene u tijelu poput ptice u krletki: »Kad čovjek sta¬ 
nuje u kući, zar onda kuća raste zajedno s njim? Kada nije kod 
kuće, zar se onda kuća ruši?« Diljem čitavoga djela nalazimo 
bramanske apologije i legende posijane u tkivo argumentacije. 
(Pierre Darmen, Un jesuite brahme, Robert de No¬ 
bili, Bruges, 1925). 


I u tome upravo leži uzvišena prednost zapadne 
kulture, što je čini tako skupocjenom među svima: 
ona je naime u biti svojoj universalna. 

Čudom Providnosti ona je ocrtana u onoj snazi i 
pijetetu prema razumu kojim se odlikovala stara Grč¬ 
ka i stari Rim, a kasnije ju je Kristova Crkva savrše¬ 
no oblikovala. Zapadna kultura dati će najprije jed- 
noga Platona, sv. Pavla, jednog sv. Augustina, jednog 
sv. Tomu. O, kad bi se s tako divno pripravljenim inte¬ 
lektualnim oruđem htjeli poslužiti nesamo apostoli 
bijele rase, već također elita ostalih plemena zemlje, 
shvativši pouku svetoga Tome jednako kao što smo 
mi Gali, Kelti, Germani i Slaveni bili razumjeli Ari¬ 
stotelovu pouku! Tu je više nego ikada potrebna ona 
intelektualna saradnja između katolika svih narod¬ 
nosti o kojoj smo malo prije govorili. 

Ali treba dobro razumjeti: Ništa temeljito, ništa 
trajno ne ćemo učiniti ako se ne uteknemo mudrosti 
sv. Tome. Bila bi velika obmana misliti da je potrebno 
riješiti se čitave baštine krvavo stečenih istina na oba¬ 
lama Zapada, samo da se što prije izvede ujedinjenje. 
Upravo ta baština potrebna je svijetu; njezino će raz- 
nošenje po svijetu ujediniti svijet. Mjesto da je se 
lišimo, mi je moramo mobilizirati. Dakako, nije to la¬ 
gan posao. Ne smijemo misliti da se u nauci sv. Tome 
već nalazi rješenje svih problema koji nam se nepre¬ 
stano pojavljuju. Da bismo mogli izvesti ovo rješenje, 
zahtijeva se novi, originalni napor koji će biti isto tako 
smion u istraživanju realnoga, koliko i vjeran u čuva¬ 
nju najneznatnijih načela Učitelja. 

Ne može se prekrstiti bilo koja filozofija onakva 
kakva je. Treba je najprije popraviti, a vrlo često i 
preudesiti. A često ne ostaje drugo nego da je razbi¬ 
jemo. Ako je sv. Toma mogao prekrstiti Aristotela, 
bilo je to stoga što su se principi grčkog mislioca te¬ 
meljili na objektivnoj realnosti, A ako velike meta¬ 
fizike antiknih civilizacija, za razliku od modernih 
sistema, ostaju okrenute prema bivstvu, a prema tome 
i sposobne za universalnost, baš time one na neki način 
teže za aristotelskim i tomističkim korekturama. Ko¬ 
liko bi lako bilo našoj ljenosti i našem pustolovnom 
duhu, koliko bi olakšanje bilo da pobjegnemo iz škole 
kao da nas se ne tiče nauka vječne filozofije! Ali 
kultura ne može da bude bez tih zasada, ona se više 
ne može odreći grčkog Aristotela 1 } preobražena po 
Anđeoskom Naučitelju. 

Ne kažem da tomističku mudrost treba nametnuti 
kao dogmu! Evanđelje nije vezano o tu mudrost. Ne 
kažem ni to da treba pridržati od istočnog duhovnoga 
blaga samo ono što je slovom izrečeno u sistemu koji 
tobože smatramo dovršenim. Baš naprotiv! Kažem 
da iz ljubavi i iz poštivanja za to blago, te iz želje da 

*) Kako se vidi, auktor pridaje Aristotelu veliku zaslugu 
oplođenja zapadne kršćanske civilizacije, smatrajući kao stvar 
sigurnu da je srednji vijek došao do svoje intelektualne visine 
u prvom redu pod utjecajem ovoga velikoga mislioca. Uistinu, 
ko pozna sve zasluge koje je grčki filozof učinio Zapadu taj se 
samo čudi kako može još postojati ljudi koji osporavaju vrijed¬ 
nost velike tečevine kulturnog srednjeg vijeka. Okolnost da je 
prvi susret s ovim poganskim filozofom u XIII vijeku zabrinuo 
neke duhove pa su se zato neprijateljski držali prema monu¬ 
mentalnom djelu sv. Tome i sv. Alberta osporavajući ga, danas 
nikoga ne opravdava kad ponavlja te polemike, o kojima je 
povijest već davno rekla svoju riječ. (Bilj. prev.). 



ovaj zauzme što veće dimenzije, te da lojalno sura¬ 
đuje s nama na suzbijanju razornih sila, moraju biti 
snabdjeveni jakom i besprijekornom doktrinarnom 
opremom svi oni koji žele upotpuniti to istočno blago 
i izdići ga do kulturnog djela trajne vrijednosti, 

A tome će se i sama tomistička filozofija okoristiti. 
Ona će izaći iz vječitih školskih raspra, udarit će ši¬ 
rokim drumovima i prozračit će se. Što sv. Dominik 
govori o ljudima, to vrijedi i za ideje: Žito gnjije ako 
ga gomilaš, a nosi ploda ako ga posiješ. Po sebi je to¬ 
mistička filozofija progresivna i asimilatorna filozo¬ 
fija, pravoj Istini uvijek sklona. A sveti Toma nije 
srednjevjekovna relikvija s kojim bi se imale baviti 
jedino povijest i naučen jaci. On je u potpunom smislu 
riječi apostol modernoga vremena. 

III. 

8. Prema tome da li im je metafizički stupanj viši 
ili niži, sve su druge religije, osim katoličke, više ili 
manje servilni integralni dijelovi nekih kultura, odre¬ 
đenih i partikulariziranih stanovitim etničkim pod¬ 
nebljem i stanovitom historijskom formacijom. Samo 
katolička vjera, jer je natprirodno djelo probodenoga 
Božanskog Srca Onoga koji je umro na križu — jest 
apsolutno trascendentna, natkulturna, nadrasna i nad¬ 
nacionalna. 1 ) 

To je jedan od znakova njenog božanskog podrije¬ 
tla. A to je i jedan od znakova protivljenja koji će do 


*) Vidi Jacques Maritain, Religija i kultura, 
izdao »Zbor duhovne mladeži u Senju 1925 str. 38. 

konca vjekova donositi mnogo patnja Crkvi izdignutoj 
poput njezina Učitelja između neba i zemlje. U tom 
pogledu vjerojatno naše stoljeće ulazi u razdoblje 
naročito teških sukoba, koji će možda naličiti onima 
apostolskih vremena, pod carskim Rimom. S jedne 
strane nekršćanski narodi ne znaju odijeliti zablude i 
sujevjerje svojih autohtonih religija i svoje kulture 
od svih ljudskih vrednota dostojnih svakog poštivanja 
i djetinjega pijeteta, A zadaća je kršćanskog universa- 
lizma da im dokaže kako se mora sprovesti to lučenje, 
i kako Evanđelje poštuje i nadvisuje — te preobražava 
malo pomalo — te partikularne vrednote. To se doka¬ 
zivanje obično vrši na krvav način. A glupa dogma 
pozitivističkog sociologizma koja, raširena po svim 
zemljama u ime evropske nauke, uči da je svaka vjera 
samo specifički produkt nekog društvenog kruga 
(dakle kršćanstvo produkt evropskih rasa), — ne će 
nikako olakšati takovo dokazivanje. 

S druge strane, dok u širokim slojevima masa kod 
kršćanskih naroda slabi vjera i ljubav, mnogi misle da 
je kršćanstvo bitno povezano s ovom ili onom histo¬ 
rijskom kulturom te da joj je posvema podložno zato 
što je u povijesti bilo njezin životvorni princip. Zar 
neki apostoli latinskoga svijeta (kojima ne želimo 
nikakovo zlo, neka nam to vjeruju!) nijesu uvjereni 
— to smo nedavno čuli —- da je naša vjera neka grčko- 
latinska vjera? Značajne li zablude! Svakako, ovi ne 
znaju kojega su duha te zaboravljuju božansku tran- 
scendenciju onoga što sačinja život njihova života. 
Zato oni praktički dolaze do toga da pravoga Boga 
obožavaju na isti način kao što su Efežani obožavali 


Dijanu te kao što su primitivni narodi obožavali ku¬ 
mire svojih plemena. Kršćanski će universalizam mo¬ 
rati potsjetiti te ljude na to da Evanđelje i Crkva, 
premda ne nanose štete ni kulturi ni državi a ni na¬ 
rodu, ipak vladaju nad njima u čistoj i netaknutoj ne¬ 
ovisnosti te ih podređuju vječnim interesima ljudskoga 
bića, zakonu Božjemu i ljubavi Kristovoj, A ni to se 
dokazivanje ne vrši bez otpora. 

9. Ovdje treba nešto naročito istaknuti. Ako kra¬ 
ljevstvo Božje, na proširenju kojega smo pozvani da 
bez prekida radimo, pripada duhovnome redu 1 ), to će 
reći vječnome i natprirodnom, već ovdje na zemlji za¬ 
početom životu, onda ono što nazivljemo civilizacijom 
ili kulturom pripada vremenitome redu. Ono se, dakle, 
izravno odnosi na zajedničko dobro, koje doduše nije 
isključivo materijalno, već također, i prije svega, 
intelektualno i moralno, ali je samo po sebi prirodno¬ 
ga i zemaljskoga reda. Pa tako je kultura podređena 
kraljevstvu Božjem, koje je izdiže i oplemenjuje u nje¬ 
nu vlastitom redu, i od kojega prima svoju normu i 
svoju vrhovnu mjeru, ipak se kultura, civilizacija 
upravo odnosi na ovaj prolazni život i na razvoj ljud¬ 
ske prirode na zemlji. 

Zato i jesu kulture i civilizacije prirodno u među¬ 
sobnoj opreci i boju u svijetu koji je opustošen gri¬ 
jehom. 

Kada, dakle, govorimo o kršćanskoj kulturi i o njenu 
jedinstvu, govorimo stvarno o uzdizanju kojim kr- 

9 Duhovnom redu par excellence, a to je natprirodna 
duhovnost. 

šćanstvo oplemenjuje različne pojedinačne etničke i 
historijske kulture te im utiskuje lik natkulturnog je¬ 
dinstva mističnoga tijela Kristova, a da tim ne uni- 
štuje njihovu različnost i osebujnost. 

Kako veli Ch. Journet, »civilizacija je razvoj ulju¬ 
đenog života u društvu. Ona po sebi pripada prirod¬ 
nom redu: umjetnost, metafizika, znanost, politika, to 
su prava građanska umijeća ... Ali civilizacija može 
da se razvije u svoj punoći samo pod natprirodnim 
nebom Crkve .., Kršćanska je civilizacija nadodatak 
kraljevstvu Božjem«. 

Zaključak je očit. Filozofija, pa čak i teologija sa¬ 
stavni su dio kulture 1 ); ali da one dođu do čiste uni- 
versalnosti koju zahtijeva sam prirodni razum kao i 
razum vjerom prosvijetljen, bezuvjetno je potrebno 
ovo dvoje: Prije svega utjecaj milosti mora uzdignuti 
i filozofiju i teologiju; a drugo, mističko tijelo Kristovo 
mora i jednu i drugu disciplinu k sebi uzeti. Tako se 
vraćamo istini koja nam se čini bitna, te smo već imali 
priliku da na nju upozorimo: 

Prednost tomizma stoji u tome što je sv. Toma za¬ 
ista zajednički naučitelj Crkve, što je ta nauka, (iako 
je Crkva nikada ne nalaže kao dogmu vjere, jer je 


*) Poznato je da su u rječniku francuskih filozofa te dvije 
riječi gotovo sinonimne, dok mnogi njemački i ruski mislioci 
suprotstavljaju civilizaciju kulturi te prvom rječju 
shvaćaju kulturu u pogoršanom smislu, označujući prije svega 
materijalni razvoj socijalnoga života. U smislu u kojem je 
mi razumijemo, civilizacija zavređuje to ime samo ako je ona 
kultura, doista ljudsko razvijanje, dakle poglavito intelektualno, 
moralno i duhovno, uzevši posljednju riječ u njenu najširem 
značenju. 

ono ljudska sinteza) shodan instrumenat intelektual¬ 
noga života Crkve. To je ono što ga uzdržava u nekoj 
čistoći koje čovjek sam ne bi smogao, to je, što mu 
osigurava onaj suvereni stupanj duhovnosti i univer- 
salnosti koji ga doista čini katoličkim te ne dopušta da 
ga skuče ili rasparčaju sredstva kojima se služi. 

Metafizika i teologija sv. Tome se izražava siste¬ 
mom znakova, govorom latinskim, i rasporedom latin¬ 
skim; — a ipak nije ta mudrost nipošto vezana o la- 
tinstvo kao što nije vezana o astronomiju Aristotelovu 
ili Ptolomejevu. Nije vezana ni o kakovu osebujnost 
podneblja, rase ili tradicije, zato ona jedina može da 
među duhovima, pod višim svijetlom Evanđelja, ob¬ 
novi pravo kulturno jedinstvo čovječanstva te uspo¬ 
stavi duhovno kršćanstvo. Šest ju je stoljeća proku¬ 
šalo u njezinim principima te pročistilo i lišilo nepo¬ 
trebnog tereta u njezinu pojmovnom području. Ona se 
danas pomlađuje. Mora se čuvati kako reče Anaksa- 
gora o vovg — da ostane odijeljena da bi mogla zapo- 
vjedati i čuvati se od partikulariziranja bilo pod utje¬ 
cajem mjesta, tradicije i kulture, bilo čak pod ovim ili 
onim utjecajem samih njenih pristaša. Zato treba da 
se ljubomorno drži povezana uz više vrednote o koji¬ 
ma ovisi njezina cjelovitost u dušama, te uz ulogu 
službenice što je zaprema s obzirom na Evanđelje i na 
svetu kotemplaciju Crkve Isusa Krista, 1 ). 

>) Iz ovoga se vidi do kojih ćemo zabluda doći ako jasno ne 
razlučimo prirodni i natprirodni red, filozofiju od teologije, 
religiju od kulture. Ovdje se vidi kako je za njihovo što dublje 
i svestranije prožimanje neophodno potrebna njihova distinkcija; 
inače će jedno ugušiti drugo; nastat će zbrka mjesto harmonije. 
(Bilj. prev.). 

Ako je ispravno sve ono što smo rekli, onda je 
shvatljivo da, iako nam tomistička sinteza pruža sred¬ 
stvo za jedinstvo kršćanske kulture, ona ipak ne do¬ 
staje za to jedinstvo, a to baš zato što je ona samo 
sredstvo, samo oruđe. Velika je zabluda misliti da 
filozofska ili teološka znanost, uzeta takoreći kao 
glavni čimbenik, obrazuje i pripravlja razvoj kulture. 

Kristom treba započeti. Ne stvara kršćansku kulturu 
sveti Toma, već Krist: Krist po Crkvi i po svetom 
Tomi — po kontemplaciji svetih i ljubavi koja ih zdru¬ 
žuje s agonijom Sina čovječjeg — po radu teologa i 
filozofa — privodi službi Sina čovječjeg sve vrline uma 
i sve rasijano blago, 1 ) 

Iz toga slijedi da će Naučiteljeva misao rasvjetlji¬ 
vati kulturu samo istovremeno s Evanđeljem i s kato¬ 
ličkom vjerom, budući da se ova žarenja, jedno bo- 
žansko, a drugo ljudsko, potpomažu i umnažaju jedno 
drugim, prema velikom zakonu uzajamnosti uzroka: 
causae ad invicem sunt causae. 

10. Pred nekoliko mjeseci razgovarahu zajedno tri 
filozofa: jedan pravoslavac, a dva katolika; Rus, Ni¬ 
jemac i Francuz: Nikola Berdjajev, Petar Wust i pisac 
ovih redaka. Pitasmo se kako da se izmire dvije na 
oko protuslovne činjenice: činjenica da — kako se čini 
— moderna historija, po riječima Berdjajeva, ulazi u 
novi srednji vijek gdje će se obnoviti jedinstvo i uni- 
versalnost kršćanske kulture te će se ona proširiti ovo¬ 
ga puta na čitav svijet, — s činjenicom da se općeniti 

*) Poredi Revue de Philosophie, mart-april 1928. Le 
Tomisme et la civilisation, str. 138—139. 


tok civilizacije nekako razvija većma prema univer- 
salizmu Antikristovu te prema njegovoj željeznoj po¬ 
lici nego li prema universalizmu Kristovu i njegovu 
slobodnom zakonu, te tako civilizacija ništi nadu da 
će se svijet ujediniti pod općim kršćanskim »car¬ 
stvom«. 

Moj je odgovor ovaj. Mislim da se dva imanentna 
pokreta ukrštavaju u svako doba svjetske historije; 
svaki od njih djeluje svojom časovitom težinom: jedan 
pokret privlači gore sve ono što u ovom svijetu su¬ 
djeluje na božanskom životu Crkve,koja je u svijetu, 
a nije od svijeta, slijedeći poziv Krista glave ljudskoga 
roda. 

Drugi pokret povlači dolje sve ono što u svijetu pri¬ 
pada knezu ovoga svijeta, poglavice svih grešnika. 
Pod utjecajem Ovih dvaju unutrašnjih pokreta giba se 
historija naprijed u vremenu. Tako ljudske stvari pot¬ 
padaju sve jačem rastezanju, dok tvar konačno ne po¬ 
puca. Tako kukolj raste uz pšenicu; kapital grijeha 
raste sve većma tijekom povijesti, a i kapital milosti 
raste, i protječe u izobilju. Što se historija više pri- 
bližuje Antikristu te doživljuje u čitavom svome sa¬ 
stavu preobrazbe koje pripravljaju njegov dolazak, 
to ona sve više nagoviješta Krista koji pod tim istim 
lancem svjetskih događaja krije sveto djelo što ga On 
izvodi među svojima. Zato smo pisali: »Danas je zlo¬ 
duh tako sve udesio u poretku zemaljskoga života, da 
na svijetu doskora ne će više moći obitavati nitko 
drugi osim svetaca. Ostali će se boriti s očajem, ili će 
se morati sniziti ispod čovjeka. Oprečnosti su ljud¬ 
skoga života tako zaoštrene, breme se materije tako 

oteščalo, da se moraš izložiti odveć velikom broju 
zamki, ako hoćeš samo poživjeti. Kršćanski će hero- 
izam jednoga dana postati jedinim rješenjem životnih 
problema. A budući da Gospodin dijeli svoje milosti u 
razmjeru potreba te ne kuša nikoga iznad njegovih 
sila, slijedi da bismo mogli pribivati vremenu u kojem 
će se sastati i najgore stanje ljudske historije s raskoš¬ 
nim cvatom svetosti., đ)« 

Prema tome je očito da se primičemo novome sred¬ 
njemu vijeku, novom jedinstvu i novo nađenoj univer- 
salnosti kršćanske kulture. Ali ma što se i zbilo s du- 
ljom ili kratkotrajnijom zemaljskom slavom koju mo¬ 
žemo očekivati za Crkvu, razumljivo je da će se ta ob¬ 
nova kršćanstva, kako u društvenom tako u duhovnom 
redu, morati oživotvoriti u sve većoj i većoj tragičnoj 
raspri svijeta. 

Ta kultura neće biti skupljena i sjedinjena kao u 
srednjem vijeku u jedno tijelo jedinstvene civilizacije 
zauzimajući samo malen povlašteni dio nastavljene 
zemlje, nego će biti raširena po svoj kugli zemaljskoj 
kao živa mreža žarišta kršćanskog života. Ona će biti 
rasijana među narode u velikom natkulturnom jedin¬ 
stvu Crkve. Mjesto na utvrđene gradiće zemalja, mi- 

‘) Primaute đu Spirituel, str. 124. — U djelu č. o. 
Ali o-a o Otkrivenju nalazimo slijedeće napomene koje 
nam se čine vrijedne svake pažnje: 

»Ako je tome tako (ako je brojka 42, jednaka 3X14, mesijan¬ 
ska brojka), slijedi iz nje vanredno zamašit zaključak za egze- 
gezu: naime da je u Otkrivenju trajanje vlasti zla 
na zemlji izraženo mesijanskim brojem. Dru¬ 
gim riječima, zemaljsko razdoblje Kraljevstva Božjeg, razdoblje 
osvajanja Evanđelja dovoljno se podudara s posljednjim, naj- 


slimo radije na skupine zvijezda rasutih po nebu. 1 ) 
Takova zajednica nije manje realna, ona je samo ra¬ 
širena umjesto da je koncentrirana. 

Bilo kako god s tim hipotezama htio sam ovim stra¬ 
nicama pokazati da je sveti Toma naš predestinirani 
vođa pri rekonstrukciji kršćanske kulture, dvorski 
upravnik i dvorjanik onoga velikog blagoslovenog kra¬ 
ljevstva što ga Crkva u prekrasnom proslovu Krista 
Kralja zove kraljevstvom istine i života, svetosti i mi¬ 
losti, pravednosti, ljubavi i mira: regnum veritatis et 
vitae, regnum sanctitatis et gratiae, regnum justitiae, 
amoris et pacis. 


žešćim naporima zloduha kojim će da osujeti ovo Kraljevstvo. 
Ono što smo već uočili u pogledu 3%, — vremena progona i 
službe Kristove, — nalazi čudnu potvrdu u 42. 

»... Ova fuzija najtamnijih perspektiva s najsvjetlijim pogle¬ 
dima na sadašnjost i na budućnost nije nikako a priori nepri¬ 
hvatljiva. Nije bilo neprihvatljivo u židovskim krugovima, sude¬ 
ći po izrekama raznih rabina, da će doba Mesije morati pretr¬ 
pjeti po koju nedaću. Khiya ben Nehemia crta dneve 
Mesije tako tužnima u stanovitom pogledu, da se ne će moći 
razaznati krivnja od nevinosti. (Koheleth rabba XII, I; 
ali ranije već u Talmudu nailazimo na slične misli. Vidi V o 1 z, 
str. 62—63. Lagrange, Mess. str. 99—115). Ova je misao morala 
biti jednako poznata kršćanima koji se pozivahu na Evanđelje. 

»... Uostalom, već smo u samom našem Otkrivenju vidjeli 
ova dva pogleda kako se bez prekida izmjenjuju: konjanik- 
dobrotvor (VI, 2) odlazi da duhovno pobijedi, dok će ostali 
konjanici širiti pogibiju; Izabranici Božji, (u gl. VII) bit će po¬ 
šteđeni z a trajanja velikih nedaća, itd. (Vidi dolje, gl. XII). 

a je jednostavna traskripcija todtvse tov Msoolov na pri¬ 
pravu drugog Došašća. »E.-B. Allo, L’Apocalypse de 
saint Jean, Pariš, Gabalda, 1921, str. 145—146. 

a )J. Maritain, Religija i kultura. Izdao »Zbor 
duhovne mladeži« u Senju 1925 str. 34. 

Treće poglavlje 

APOSTOL MODERNOG DOBA 

»Neque enim solivaga aut jejuna sed valde 
actuosa dicenda est tantarum rerum acientia, 
quarum pulchritudo totum hominem ad se raplat 
atque convertat.« 

Pio XI. 

Encycl. »Studiorum ducem«. 

Poput same Prve Istine koja nam neprestano pro¬ 
pušta trakove svoje svjetlosti, sv. Toma Akvinski ne 
gleda lica: on pozivlje na gozbu mudrosti učenike i 
učitelje, profesore i đake, aktivne i kontemplativne, 
svjetovnjake i redovnike, pjesnike i umjetnike, uče¬ 
njake i filozofe, štoviše čovjeka s ulice, samo ako 
želi da sluša, kao i svećenike i teologe. A čini se, da 
jedino njegova nauka ima dovoljno jake i čiste snage 
da uspješno djeluje ne samo na onu posvećenu elitu 
koja se obrazuje u sjemeništima, a koja bi vazda 
morala voditi dovoljno računa o svojoj vanrednoj in¬ 
telektualnoj odgovornosti, već općenito na cijelu kul¬ 
turu. Jedino ova nauka može vratiti u red ljudsku in¬ 
teligenciju i tako, milošću Božjom, privesti opet svijet 
na stazu Istine, za kojom on neprestano gine. 


I. 

1, Zlo od kojega boluje moderno doba prije svega 
je umno zlo; počelo je u umu, a sada je zahvatilo i 
samo njegovo korijenje. Zar onda da se čudimo ako 
nam se čini da je svijet kao zastrt tminom? Si oculus 
tuus fuerit nequam, totum corpus tuum tenebrosum 
erit. (Ako je oko tvoje nevaljalo, bit će i čitavo tijelo 
tvoje tamno). 

Kao što se i u času prvoga grijeha razbila čitava 
harmonija ljudskoga bića zato što je ponajprije bio 
povrijeđen red kojim je razum bio podređen Gospo¬ 
dinu, isto tako i na početku sviju naših nereda ponaj¬ 
prije i iznad svega vidimo prelom vrhovnog umnog 
poretka. Ovdje je odgovornost filozofa neizmjerna. 
U 16. vijeku, a naročito za vrijeme Descartesa 1 ), dok 
se lomila nutarnja hijerarhija kreposti uma, filozofija 
*e dijeli od teologije tražeći za sebe naslov vrhovne 
nauke, a u isti mah matematika sjetilnoga i pojav¬ 
noga svijeta izdiže se i koraca nad metafizikom, 2 ) 
Ljudski um počinje da ispovijeda neovisnost o Bogu 
i o bitku; o Bogu, to jest o vrhovnom predmetu svako- 

Descartom (1596—1650) počinje upravo doba moderne filo¬ 
zofije koje, za razliku od scolastike ima obilježje da zabaca 
objektivizam i realizam te se malo pomalo zatvara u idealizam, 
taj pogubni sistem radi kojega, kako veli auktor, dolazi svako 
zlo u modernu kulturu. Skolastika je vjerovala u realno, trans- 
cenđentno biće, a moderna filozofija zabacuje mogućnost te spo¬ 
znaje i tvrdi da mi spoznajemo samo ono što je imanentno. 
Zatvara se dakle u sebe (Bilj. prev.). 

2 > Poznato je da je Descartes, dušom i odgojem matematik, 
unio u metafiziku, a i u teologiju, matematičku metodu, čim su 
ove dvije znanosti izgubile svoju snagu i postale previše apri- 
orističke, kako se to opaža u racionalizmu (Descartes, Spinoza, 
wolff) i idealizmu (Hegel, Schelling, Fichte). (Bilj. prev.) 

ga uma, — kojega intimnu, natprirodnim putem mi¬ 
losti i objave dobivenu spoznaju, prihvaća još samo 
preko volje, a doskora će je i zabaciti, o bitku, koji 
je predmet prirođen umu kao takovu; s njim on neće 
više da se ponizno mjeri nego ga čitava on sada 
izvodi iz sjemena geometričke jasnoće za koju misli 
da je urođena umu. 

Na taj je način razbijena veza između uma i nje¬ 
gova predmeta. Čudnovato kako smo mi toliko mate¬ 
rijalni, da jedva shvaćamo svu strahotu, upravo krvlju 
i suzama ispunjeno značenje ovih nekoliko apstrakt¬ 
nih riječi: » razbiti vezu uma i predmeta«. Jedva mo¬ 
žemo da sebi predočimo golemi prevrat, golemu ne¬ 
vidljivu katastrofu koja iz njih izvire. Um! Ta »bo¬ 
žanska« djelatnost, kako ga nazivlje Aristotel, to čudo 
svijetla i života, ta slava i to vrhovno savršenstvo 
stvorene prirode, po kojemu netvarno postajemo sve 
stvari 1 ), po kojemu ćemo jednoga dana posjedovati 
natprirodno blaženstvo, od kojega ovdje na zemlji 
proizlaze sva naša ljudska djela i o kojemu zavisi 
ispravnost svega što činimo, tko će prosuditi što može 
da donese čovjeku poremećenje toga uma, toga ži¬ 
vota, dionika božanske svjetlosti, koju nosi u sebi? 
Revolucija koja počinje Descartesom a nastavlja se u 
filozofima 18. i 19. vijeka, samo je pustila na slobodu 
razorne sile koje i onako neprestano rovare u razumu 


3 ) Aristotel je već kazao da spoznajom duša biva sve: p o t e s t 
esse quodammodo omnia. (De anima III, cap. VIII.) U 
Aristotelovu poimanju spoznaje, koju je poprimio sv. Toma, 
spoznati znači primiti formu predmeta. Pa, kao što mi možemo 
upoznati sve, tako na neki način, to jest imaterijalno posta¬ 
jemo sve. (Bilj. prev.) 


sinova Adamovih. I to je neisporedivo veći historijski 
prevrat nego li najstrašnije katastrofe površine ze¬ 
maljske ili narodne privrede. 

Nepokoran objektu, Bogu i biću, um postaje u isti 
mah nepokoran i ljudskom učiteljstvu, buntovan 
prema svakoj tradiciji i prema svakom duhovnom 
kontinuitetu. On se ograđuje i zatvara u nepristup- 
nost individua. Sjetimo se da je docibilitas, sposob¬ 
nost da primamo pouku, bitno svojstvo stvorenoga 
uma, — čak i samih animalnih sposobnosti, koliko se 
ove povode za inteligencijom te je pripravljaju, tako 
da Aristotel svrstava životinje prema tome kriteriju, 
stavljajući na najniži stepen one životinje koje se 
-ie daju poučiti. Sjetimo se pored toga, da je po- 
učljivost kod nas ljudi upravo korijen socijalnog živo¬ 
ta, jer je čovjek u prvom redu socijalno biće koje 
treba pomoći bližnjega ako hoće da uznapreduje u 
spoznaji i u praktičnom umovanju njegove specifične 
djelatnosti. Sjetivši se svega toga, valja s jedne stra¬ 
ne zaključiti da se um, izgubivši svoju poučljivost 
prema ljudskom naučavan ju a i svoju poučljivost 
prema predmetima, zapustio putem neke gotovo 
okrutne okorelosti i postepenog oslabljenja razuma, 
a s druge strane da su se najdublje, a u isti mah naj- 
izrazitije ljudske veze socijalnoga života neizbježivo 
morale pomalo rastrgati. 

U pogledu evolucije, koju je prešla ljudska misao 
onamo od velikih promjena što ih je začela Descar- 
tesava reforma, mogu se razaznati tri glavna simpto¬ 
ma zla koji danas zahvaćaju razum sve do njegova 
korena. 

Razum misli da je u tome njegova vrlina što zaba¬ 
civši teologiju, niječe i zabacuje i samu metafiziku 
kao znanost; što se odriče spoznaje Prvoga Uzroka i 
imaterijalnih stvarnosti; što gaji više manje profinje¬ 
nu skepsu koja u isti mah pogađa i sjetilnu percepciju 
i razumne principe, to jest upravo ono o čemu zavisi 
sve naše znanje. To gordo rušenje ljudske spoznaje 
označujemo jednom riječju: agnosticizam. 

Istodobno razum prezire prava Prve Istine te ot¬ 
klanja svrhunaravni red, kojega smatra prosto nemo¬ 
gućim — a ovim je, očito, pogođen sav život milosti. 
Nazovimo ovo opredjeljenje jednom riječju: natu- 
ralizmom. 

Konačno, razum zapada u obmamu nekog mitskog 
poimanja ljudske prirode pa joj pridaje svojstva vla¬ 
stita čistome duhu. Pretpostavlja da je naš duh jedna¬ 
ko savršen kao što je savršena narav anđeoska, i do¬ 
sljedno tome traži za nas, kao da bismo imali na to 
potpuno pravo, uz neograničenu vlast nad prirodom, 
onu vrhovnu autonomiju, onu punoću koja sebi do¬ 
staje, onu autarkiju koja pripada čistim duhovima 1 ). 
To bi se izraženo strogo metafizički, moglo nazvati 
individualizmom: a tačnije bismo ga okrstili: angeli- 


i) Razlika između naše spoznaje i one anđela stoji po nauci 
sv. Tome u slijedećemu: Mi smo na početku života kao »t a b u 1 a 
r a s a« na kojoj nema ništa napisano, dakle bez ikakve spoznaje; 
anđeli odmah u prvom času svoga života spoznaju sve. Mi na¬ 
predujemo u spoznaji; anđeli ne. Mi zavisimo od predmeta i 
apstrahiramo objekt spoznaje od materijalnih stvari; anđeli ne 
trebaju apstrakcije, jer već posjeduju sve ideje. Čim je moderna 
(idealistička) filozofija zanijekala ovisnost naše spoznaje od pred¬ 
meta, oholo je prezrela bijedu čovjeka i ovoga učinila anđelom. 
(Bilj. prev.) 


zrnom. Ovaj je termin opravdan i sa historijskog i sa 
doktrinarnog gledišta, jer moderni individualizam ima 
svoje podrijetlo i svoj metafizički korijen u Descar- 
tesovu poistovjetovljenju duše s čistim duhom, te u 
Leibnitzovoj konfuziji bilo koje supstancije s anđe¬ 
oskom monadom. 

Te su tri velike zablude simptomi doista radikalna 
zla, jer one podgrizaju sam korijen, i to trostruki ko¬ 
rijen našega života: razumski, religiozni i moralni, 

U početku bile su ove zablude nekako čudno la¬ 
tentne i prikrite, u stanju čistih duhovnih intencija. 
Danas one sjaju, prodiru, i svugdje su raširene. Svi 
ih vide i osjećaju, jer je iz razuma njihova kruta 
oštrica prodrla sve do u meso čovječanstva. 

Da ponovimo: tim je zabludama pogođen integritet 
prirodnog razuma, jednostavnost oka uma, da se izra¬ 
zimo riječima Evanđelja, temeljna ispravnost prirod¬ 
ne inteligencije. Čudan li je udes racionalizma! Oslo- 
bodismo se svake kontrole da osvojimo svijet, te sve 
potčinimo razini razuma. A eto, na koncu odričemo 
se i same stvarnosti, ne usuđujemo se više ni poslu¬ 
žiti se idejama za pristanak uz bitak, branimo sami 
sebi da ne smijemo ništa znati osim sjetilnih činjeni¬ 
ca i subjektivnih fenomena, svodimo svaki objekt misli 
na neku veliku pokretnu masu, koju nazivamo zbiva¬ 
njem ili evolucijom. Smatramo se barbarima ako ne 
nazrijevamo naivnost u svim prvim principima i u 
svakom razumskom dokazivanju, nadomještamo na¬ 
por misli i logičkog rasuđivanja nekom profinjenom 
igrom instinkta, maštanja, intuicije, nutarnjih potresa 
i više se ne usuđujemo rasuđivati. 

2. Međutim treba shvatiti da tomu zlu koje je obu¬ 
zeto naš um, a koje i potječe od njega ne može ništa 
doskočiti što je niže od uma, te on mora da se umom 
izliječi. Ako ne spasemo ljudski um, sve će propusti. 
Ma koliko bolestan bio, on uvijek na svome dnu krije 
bitan vitalitet, kojega ništa ne može da povrijedi ili 
da pokvari; i u metafizičkom redu on uvijek ostaje 
vrhovna sposobnost ljudskoga bića. Zbog nepropad- 
ljive energije njegove duhovne prirode, ma koliko ra¬ 
dikalno bilo zlo koje ga je zateklo, ono je ipak tek 
akcidentalno i tiče se samoga djelovanja, a ne može 
da zadre u bitni sastav uma. Upravo onda kada je 
zlo postalo najočitije, možemo se najvećma nadati 
sposobnoj reakciji: dovoljno je samo da um postane 
svijestan zla i odmah će se dignuti protiv njega. 
Uostalom, malo nam koristi zlo nabrajati, nalazimo 
se neposredno pred neizbježivom nuždom. Zlo od ko¬ 
jeg patimo spustilo se tako duboko u čovječju sup¬ 
stanciju, ono je uzrokom tolikog općeg razora, da su, 
ako ne uništena, a ono stubokom uzdrmana sva obram¬ 
bena sredstva, te svi spoljašnji podupornji koje pruža 
socijalna struktura, institucija, moralni, obiteljski i 
građanski poredak, za istinom kojih, kao i za najvi¬ 
šim tekovinama kulture, toliko čezne ljudski rod. Sve 
sto je bilo čvrsto među ljudima, ugroženo je, »brda 
se miču i dižu«. Čovjek se našao sam licem u lice 
oceanu bivstva i transcendentalna. To je za ljudsku 
prirodu abnormalno i nadasve opasno stanje. Ali je 
to svakako dokaz da sada sve ovisi o uspostavi uma. 1 ) 

i) Ovdje se vidi važnost i ljepota one nauke sv. Tome po kojoj 
se mora, u mnogostrukom organizmu ljudskih sposobnosti, po- 


One metafizičke istine koje je Pascal smatrao odviše 
dalekima od prirodnog ljudskog osjećaja, sada su 
očito jedino utočište te jedina zaštita zajedničkog ži¬ 
vota i najneposrednijih interesa čovječanstva. Nije 
više vrijeme da se igramo »glave ili pisma«. Radi se 
o tom da sudimo što je istina a što laž, i da pogledamo 
u oči vječitim vrednotama. 

Pokušaji političke i socijalne obnove na koje, usred 
općeg meteža, narode navodi instinkt samoodržanja, 
morat će na kraju da pređu u okrutni i kratkotrajni 
despotizam. Oni neće stvoriti ništa trajno, ako um 
ne bude opet uspostavljen. Pokret religiozne obnove, 
koji se počeo dizati u svijetu, bit će trajan i doista 
uspješan samo onda ako um bude i opet uspostavljen. 
Prije svega istina: Veritas liberabit vos. Zlo po nas 
ako ne razumijemo da je sada, kao što i u prve dane 
svijeta, Riječ na početku djela Božjih. 

II. 

3. Šta se dakle od onoga najvišega, najbožanstveni- 
jega i najdjelotvornijega, kod sv. Tome najjače ističe; 
koje je najočitije obilježje njegove svetosti? »Karak¬ 
teristika svetosti sv. Tome jest ono što sv. Pavao na¬ 
zivlje sermo sapientiae, kao i ujedinjenje dviju mu- 

staviti um, kao najuzvišenija i najvažnija. Ta ljudska sposob¬ 
nost, koju naziva Aristotel božanskim izljevom, mora upravljati 
svim našim djelovanjem. Ako u ljudskom životu potamni ova 
moć, ako usto uspije drugim sposobnostima da se izdignu nad 
nju i da one njoj zapovijedaju mjesto protivno, tada nastaje 
metež, koji i sam auktor zapaža u modernom društvu. Rasizam, 
imperijalistički voluntarizam, dinamizam imaju tu svoj korijen. 
(Bilj. prev.) 

drosti: stečene i ulivene.,,« 1 ). Recimo da je svetost 
sv. Tome umna svetost. Želio bih da posve jasno mogu 
protumačiti stvarnost sadržanu u tim riječima. 

Filozofija sv. Tome poštuje ne samo više nego 
ijedna druga filozofija prava i plemenštinu uma time 
što utvrđuje njegovo prirodno prvenstvo nad voljom, 
što sakuplja pod njegovim svijetlom svu hijerarhizi- 
ranu raznolikost bića, što ga proistovjetuje ondje 
gdje se nalazi u čistom činu (actus purus) sa neiz¬ 
mjerno svetom prirodom živoga Boga, te napokon 
što nas u praktičkom pogledu neprestano opominje da 
je ljudski život, a pogotovu kršćanski život, »na bazi 
umnosti«. Nego — a to još znatno dublje zadire — 
sama svetost sv. Tome Akvinskog, njegova ljubav, nje¬ 
gova žrtva vlastite slave, njegovo usavršavanje u Isu¬ 
su, — sve se to upotpunjuje i svijetli u njemu na vr¬ 
huncu duha, u onome životu uma što ga Aristotel zove 
najsavršenijom manifestacijom ljudskog života, ondje 
gdje djelovanje čovjekovo granači s djelovanjem či¬ 
stih duhova; a odakle se sve razlijeva u talasima 
svjetlosti do najsmjernijih moći stvorenoga bića. 
Shvatimo u tom smislu ime Anđeoskog Naučitelja koje 
je već od tolikog vremena i s toliko prava nadjenuto 
Tomi Akvinskome. Sv. Toma je u nekom smislu emi¬ 
nentno čisti intelektualac, koji samim umom, kao vr¬ 
hovnim sredstvom, služi nebeskom kraljevstvu i ljubi 
Boga; um mu je žrtva klanjanja. 

Kako je dobro poznato, njegovo se glavno djelo, iz¬ 
vedeno uz privolu i bodrenje, što velim: na pobudu 


1 ) Pio XI, Encikl. »Studiorum duce m«. 


papinstva, sastojalo u tom da je u kršćansku misao, 
upotpunivši, usavršivši i očistivši je svake zablude, 
unio Aristotela i svu prirodnu mudrost onih filozofa 
koje je Tertulijan nazvao slavnim bićima. Radi toga 
je morao voditi veoma žestoku borbu. Može, doduše, 
postojati između Aristotela i Evanđelja, između ljud¬ 
ske mudrosti uzrasle na grčkom tlu i Objave sašle 
s Judejskog neba, neko praiskonsko suglasje koje je 
samo po sebi znak divne apologetike. Ali ipak, da se 
postigne to suglasje, da se ono ostvari svladavši za¬ 
preke koje proističu iz ograničenosti ljudskog subjek¬ 
ta, nije dostajala samo zrelost civilizacije vremena 
sv. Ljudevita, već je takodjer bila potrebna snaga »ni¬ 
jemog sicilskog vola«. Kako je vrlo dobro opazio 
Pascal, mi poglavito zbog prosječnosti našeg intelek¬ 
tualnog vidokruga zapadamo u zabludu, jer ne umi¬ 
jemo istodobno da obuhvatimo istine koje se čine 
oprečne, a koje se stvarno popunjaju. Prema tome je 
»isključivost majka hereza«, a i općenitije uzevši, ona 
je majka zablude. Zar su takozvani augustinci XIII. 
vijeka činili što drugo nego kratili istini prirodnoga 
reda njezino pravo kad su se držali tjesnogrudno 
slova svojega učitelja, pomiješali formalne predmete 
vjere i razuma, metafizičke mudrosti i mudrosti sve¬ 
taca, ukratko, kad su bili skloni onome što bismo da¬ 
nas nazvali antiintelektualizmom. Kasnije ćemo vi¬ 
djeti kako ova formalna hereza završuje Luterom i 
njegovom neljudskom mržnjom prema razumu. Ave- 
roisti, fanatici Aristotela kojega su izobličili Arapi, ne 
pripoznavaju vlastito svijetlo i suverenost vjere i 
teologije, pa skloni racijonalizmu, uskratiše natpri- 

rodnoj istini njeno pravo. A mi i odviše dobro znamo 
dokle je dopro taj smjer. Jedne i druge je razbio sv. 
Toma, i on će ih uvijek razbiti, jer je borba uvijek 
ista. A u isti mah on je konačnim načelima utvrdio 
racionalnu teoriju različnosti i suglasnosti između 
prirodnog i natprirodnoga reda; ta su načela kato¬ 
ličkoj vjeri draža od očinjega vida te važnija za život 
svijeta nego li obrat zvijezda i godišnjih doba. 

No ta dvostruka borba protiv skolastike, to golemo 
djelo popunjanja Aristotela katoličkom mišlju, mani¬ 
festacija je i znak nevidljivog, još znatno većeg i 
strašnijeg boja: Djelo koje je Gospodin povjerio sv. 
Tomi išlo je za tim, da najponosniju i najneposlušniju 
od sviju moći — a to zato što je i najduhovitija — da 
naime ljudski um privede svetom svijetlu Kristovu i 
službi Boga-djeteta što leži među volom i magarcem; 
velim, taj ljudski um sa svim svojim bogatim i veli¬ 
čanstvenim ruhom, oboružan svim spekulativnim 
energijama, sa svom svojom logikom, sa svom svojom 
znanošću, sa svim svojim umijećem, sa svim ukrasom 
njegovih žestokih kreposti usađenih u samo bivstvo, 
naloživši mu trijeznost a nikako odricanje. Ali, kroz 
sva naredna stoljeća, svi mudraci zaostaju za njim! 

Ta nam razmatranja, čini mi se, otkrivaju nešto ta¬ 
janstveno u pozivu sv. Tome. Čudna li poziva, opa- 
ženo je više puta. Da se odazove pozivu Božjem, 
ostavlja Toma Akvinski ne svijet, nego samostan, 
Monte Gassino. Ne ostavlja on ono što Crkva zove: 
ignominia saecularis habitus, već sveto benediktinsko 
ruho da se zaodjene bjelinom sv. Dominika. Ne bježi 
on pred opasnošću svijeta da stekne stanje savršen¬ 


stva, već od nekog stanja savršenstva prelazi u drugo, 
i to u mnogo teže. Morao je da ostavi dom blaženoga 
Oca Benedikta, u kojemu je kao mali oblat crna ruha 
naučio dvanaest stupnjeva poniznosti 1 ) a u kojemu će 
kasnije, kao glasoviti Učitelj koji je svršio svoje dje¬ 
lo, zatražiti gostoprimstvo da tu umre, A znajući da 
je to želja Gospodinova, on polazi svom upornošću 
neukrotive svoje volje. Ni braća, ni majka, ni zatvor, 
ni lukavština, ni nasilje ni jesu imali nikakve moći nad 
njim. A zašto ta nerazumljiva tvrdokornost? Morao 
je da bude u poslu Oca svoga. On je pitao: što je 
Bog? Morao je da nas nauči shvaćanju božanskih 
stvari. A to kneginja Teodora nije mogla da razumije. 

U nebu ga je sv. Dominik prosio od sv. Benedikta, 
jer ga je Riječ Božja zatražila od sv, Dominika, da mu 
povjeri zadaću kršćanske umnosti. On treba da služi 
umu, ali onako kao što svećenik služi stvoru Božjem, 
Mora da ga poduči, da ga krsti i hrani Tijelom Go¬ 
spodnjim, mora da slavi svadbu Uma s Jagnjetom. Na 
bijeli šljunak koji mu je bio dan, i koji je ujedno uža¬ 
reni kamen koji čisti njegove usne, zapisano je: 
Istina. 

Sv. Toma je upravo i nadasve apostol umnosti: to 
je prvi razlog radi kojega ga moramo smatrati apo¬ 
stolom modernoga doba. 

4. Drugi razlog nalazimo u onom što bismo mogli 
nazvati apsolutizmom istine njegove duše i njegova 

x ) Prema ispravnoj primjedbi O. Petitota moglo bi se kazati 
da je sv. Toma, koji svaki dan naređuje da mu čitaju Kasija- 
nova razmatranja, ostao duboko prožet benediktinskom duhov¬ 
nošću, koja je tako malo refleksna tako malo zaokupljena »psi¬ 
hologijom«. 

djela, s onom trostrukom konsekvencijom savršene 
čistoće u intelektualnom pogledu, naime: savršene 
logičke čvrstoće, harmonijske naučne integralnosti te 
savršenog posluha stvarnosti. Dakako, svaki filozof, 
svaki teolog želi i traži istinu. Ali traži li je on toliko 
žestoko i isključivo? A da i ne govorimo o partikula- 
rističkim radovima i manama svake ruke: o sebeljub- 
lju, o kuriozitetu, o taštoj želji za originalnošću i za 
novim koje se traži zbog njega samoga, što tako često 
kvare istraživanja, zar ne vidimo svaki čas da, dok 
neki filozof teži za istinom, ipak uvijek svoje istraži¬ 
vanje podređuje također i nekoj drugoj stvari? Doista 
veoma se rijetko dešava da istina sama privlači k sebi 
sve u nebo uma. Divske zvijezde, pa druge transce- 
dentalnosti unose svoju privlačivost i tako vuku misao, 
A to je teška neurednost, jer se znanost kao takova 
smije povoditi jedino istinom. Zar ne postoji na dnu 
platonizma u metafizici, pa skotizma u teologiji neki 
tajni sporazum između lijepoga ili dobroga i istine, 
između ljubavi i spoznaje? Kod drugih dolaze do iz¬ 
ražaja više zemaljski utjecaji kao, komodnost, lako- 
umnost, prilagođivanje vremenu, ili traženje koristi 
pri naučavanju, ili još općenitije slabost ljudska, te 
pored toga neka malodušna bojazan pred praktičkim 
posljedicama; štaviše i briga za ravnotežom među 
oprečnim mišljenjima, koju ravnotežu smatraju mu¬ 
drošću a misle da se sastoji u držanju zlatne sredine 
između zablude i istine kao između dviju protivnih 
mana. Tako sinovi ljudski smanjuju veličinu istine. 

*) »Zlatna sredina« može biti u moralnim krepostima, koje 
čuvaju čovjeka pretjeranosti (e x c e s s u m) i manjkavosti (d e- 


Sv. Toma ostavlja istini svu njenu veličinu, sličnu 
veličini Sina Božjega. Kao filozof i teolog on pozna 
jedino Istinu. A zar također Filozofija i Teologija 
mogu što drugo poznavati osim raspetoga Isusa? Jedi¬ 
ni je njegov regulativ biće, on posvema ispravno i 
stvarno uočuje svoj objekt. Ništa drugo osim umnih 
potreba i zahtjeva vrhovnih principa nema udjela pri 
njegovim rješenjima, pa bila ona za nas time teže 
shvatljiva te nam nametala onu: durus est hic sermo. 
Zato njegova nauka, mada čitava u analitičkom po¬ 
gledu, in via inventionis, počiva na ideji bivstva, tom 
prvom podatku uma, ona je ipak čitava u sintetičkom 
pogledu in via judicii, uglavljena u ideji Boga, u ideji 
Prve Istine, tog vrhovnog predmeta svakoga duha. 1 ) 
Sv. je Toma bacio mrežu u svemir, da s njom prenese 
sve stvari, koje se oživljuju u umu, u blaženo gledanje 
Boga. Ta je teologija miroljubivih u svijetlu vjere neki 
neizmjerni pokret misli između dviju intuicija. S jedne 
strane tu je intuicija bića i prvih principa razuma, od 
koje ona polazi i koja joj je dana ovdje na zemlji, a 
s druge strane intuicija jasno viđenoga Boga, prema 
kojoj ona kroči, te koja će joj biti udijeljena na nebu. 

f e c t u m). Ali u intelektualnim vrlinama, kad se radi o istini 
ili zabludi, ne može biti »zlatne sredine«, kao da bi moglo nastati 
smirenje između laži i istine. Tu vrijedi ili lijevo ili desno. Ako 
je istina da je na pr. jedinstvo ljudske duše s tijelom prirodno, 
kako je učio Aristotel, tada ne može biti istina da je prisilno, 
kako je htio Platon. Neki su skolastici, nemajući snage da za¬ 
hvate duboke principe tomizma, pokušali naći izmirenje s dru¬ 
gim sistemima, ovako s akomođativnom metodom, uzevši nešto 
od jednoga, a nešto od drugoga, pa su konačno sve razvodnili, 
stvorivši neku vrst bezličnog eklektizma. (Bilj. prev.) 
i ’) Cf. R. Garrigou-Lagrange, La premiere đonnee de 
l’intelligence, u »Melanges thomistes«, 1923. 

Svrstavši čitavu raspravu pod jedan neizrecivo uzvi¬ 
šeni cilj, ta teologija ostaje uvijek racionalna, makar 
da ne traži svoju mjeru i svoje određenje u samome 
razumu. Pred zemaljskim tajnama, kao pred materi¬ 
jom i potencijom, isto kao što pred nebeskim tajna¬ 
ma 1 ) kao pred problemom utjecaja milosti (premo- 
cije) na slobodnu volju, ona od nas zahtijeva da se 
poklonimo i podložimo svoj duh pravima bića, isto kao 
i nedokučivoj uzvišenosti Božjoj. Zato je ta teologija 
tako vedra i universalna, tako otvorena i slobodna. 
Zato je ona u tvrdnjama najsmjelija a u razboritosti 
najsmjernija, u sintezi najjača a u nepristranosti naj¬ 
odlučnija. Ona je najmanje parcijalna a ipak najviše 
pristupačna svim nijansama realnosti, najbogatija u 
sigurnosti a najpripravnija da vjerojatnome i hipo¬ 
tetičnome dade njihova mjesta; konačno najčvršća a 
najmanje popustljiva i na j nezavisni ja od ljudskoga 
znanja. Tako je transcendentan predmet u kojemu ona 
želi da se izgubi! 

I baš radi toga sv. Toma na naročit način odgovora 
potrebama sadašnjice. Duh danas nailazi na tako go¬ 
leme pogibli da mu nikakvo površno sredstvo ne može 
biti dovoljno. Moderne su prepirke tako do temelja 
potkopale ljudski um, a kritički su zahtjevi tako po- 


*) Veoma je različna ta tama koja dolazi za našu spoznaju 
sa dviju strana. Odozdo ona dolazi od materijalnosti koja, zato 
što je »p r o p e n i h i 1« nije spoznatljiva, jer je nešto spoznat- 
ljivo, ukoliko jest; odozgo ta tama dolazi od prevelike punine 
bivstva, koje, jer je neizmjerno, nije našem omeđenom umu 
dohvatljivo, pa se pred njim nalazimo poput noćne ptice koja ne 
može vidjeti sunca radi njegove prevelike jasnoće. (Bilj. prev.) 

rasli, da nikakvo prilagođivanje, pa ni ono koje je 
nekoć mogla dostajati, danas nema uspjeha. 

To se naročito osjeća u filozofiji — da spomenem 
samo nju — kada se dođe do stanovitih prvih pro¬ 
blema, kao do problema distinkcije između bitnosti 
i opstojnosti, do analogije bića, ili prirode spoznava¬ 
nja, ili do vrijednosti intuicije vanjskih sjetila, ili 
prvenstvenog odnosa između razuma i volje. 

Djelovanje negativnih sila danas silno napreduje. 
Da bismo ih mogli svladati, neophodno je potrebna 
neumoljivo rigorozna, a u isti mah toliko široka nauka, 
otvorena svim raznolikostima i oprečnostima današnje 
misli koja se guši u nestašici harmonijskog svijetla 
Radi toga našim potrebama upravo odgovara apsoluti¬ 
zam istine, a prikladan je i »praktičan« doktrinarni 
radikalizam, ali radikalizam slobodan od svake tjesno 
grudnosti i od svake okrutnosti, od svake pristra¬ 
nosti, od svakog fanatizma. Trebamo radikalizma 
koji se temelji na Apsolutnome, na transcendenciji 
prve Istine, od koje sve stvari dobivaju svoje bivstvo. 
Hiljadu doktrina može da iskvari stanje uma, ali jodna 
jedina nauka može da ga izliječi. 

5. Tomizam, — a to je treći razlog zbog kojega sv. 
Tomu valja zvati apostolom modernoga doba, -- je¬ 
dini je u stanju da um oslobodi triju radikalnih zala, 
spomenutih na početku ovoga poglavlja. 

U metafizičkoj analizi spoznaje sam tomizam re¬ 
spektira i njezin izvor kao i njezinu tajanstvenu ima- 
terijalnost, i to ukoliko s jedne strane povezuje naše 
ideje sa vansubjektnim stvarima preko sjetilne pre¬ 
dodžbe i s druge strane koliko svodi naše znanje na 

očevidnost prvih bića i prvih principa, koji radi 
svoje transcendentalnosti vode naš um sigurnim putem 
do Boga 1 ). I baš radi toga tomizam je uzvišena mu¬ 
drost sposobna da spase naš um od čari agnosticizma 
kao i da suprotstavi demonu idealizma (danas već 
zastarjelom) zdravu nauku realizma koji nije više 
naivan, nego solidno kritičan. 

Tomistička je nauka svi jesna beskonačne uzvišeno- 
sti i beskonačne slobode Stvoriteljeve, kao što i bez¬ 
uvjetno kontingentnog temelja stvorenog bića; ima 
zdrav pojam o universalnome, o vrijednosti prirode i 
njezinih zakona; pokazuje usto da ova priroda ostaje 
vanredno pokorna Bogu koji je može usavršivati i du¬ 
boko prožeti svojim utjecajem. A time ova nauka do¬ 
vodi do apsurda naturalistički postulat te metafizičko 
licumjerje koje pod krinkom pozitivnih znanosti kuša 
da stvorenju prida ono božansko svojstvo koje se zove 
»aseitas« a po kojem je samo Bog biće po sebi. 


i) Snaga se tomizma pokazuje naročito u osnovnom problemu 
filozofije, kojim sv. Toma tako divno izmiruje oprečne struje 
senzitivizma i racionalizma. Dok engleski senzitivizam (Locke 
Hume, Hobbes) naročito naglasuje sjetilni izvor spoznaje i s pra¬ 
vom se obara na inatizam Platona te racionalista — ipak konač¬ 
no svršava negiranjem intelektualnosti spoznaje koju 
svodi na sjetilnost; dotle naprotiv racionalizam (Descartes 
Wolff, Spinoza) naglasuje univerzalnost i intelektualnost i niječe 
sjetilni izvor spoznaje i pada u idealizam. Kant hoće da izmiri 
jedno i drugo pa konačno, usvajajući pozitivne strane jedne i 
druge struje (sjetilna iskustvenost i umna universalnost) — pri¬ 
hvaća također i zablude obojice naime: agnosticizam metafizike 
(od engleskog senzitivizma) i idealizam spoznaje (od racionaliz¬ 
ma). Sam sv. Toma, izdižući se nad ove oprečnosti, teorijom 
apstrakcije, dolazi do pravoga rješenja koji se izrazuje realiz¬ 
mom. (Bilj. prev.) 

Nauka sv. Tome obuhvaća sve ono što sam pojam 
razumnog bića sadrži i veliko a i ponizno; stavlja 
ljudski um na najniži stepen ljestvice duhova; odbija 
odlučno svaki njegov zahtjev da se igra čistoga 
duha; daje pravo mjesto i autonomiji koja nam kao 
duhovima pripada, a i ovisnosti koja nam dolikuje kao 
stvorovima koliko smo imaterijalni a i koliko smo 
ranjeni padom istočnoga grijeha. I time ona poništuje 
u samom korenu individualizam koji ljudsku osobnost 
žrtvuje nekoj iluzornoj i razornoj prilici čovjeka, sma¬ 
trajući ga sličnim anđelu. 

To je stoga što sv. Toma — a u tome je njegovo 
najzamašnije djelo — privodi um njegovu objektu, 
upućuje ga njegovu cilju, vraća ga njegovoj prirodi. 
Govori mu da je stvoren za biće. A kako da ne bi um 
slušao? To je kao da bi se oku reklo da je stvoreno 
za gledanje, a krilima da su stvorena za lijet. On je 
samoga sebe i opet našao tim što je našao svoj pred¬ 
met; on se čitav opredjeljuje prema biću: po neodo- 
Ijivoj sklonosti koju stvari imaju prema svom izvoru, 
um se usmjeruje prema samomu apsolutnom Biću. 

U isti mah je vraćena umu jednostavnost pogleda. 
Umjetne zapreke ne zaustavljaju ga više pred prirod¬ 
nom očevidnošću principa, on opet uspostavlja vezu 
filozofije sa zdravim razumom. 

On je podložan objektu, ali zato da dođe do svoje 
prave slobode, jer u toj podložnosti on radi s najži- 
vahnijom djelatnošću. Pouči jiv je prema naučavan ju 
učitelja, ali zato da sam što dublje i što savršenije 
zahvati predmet, jer iz ljubavi prema biću razum 


9 

traži od stoljetnih napora i pomoć i pokrepu, — on 
tako uspostavlja u sebi svoju bitnu hijerarhiju te red 
svojih vrlina. 

Ono što daje plemenštinu filozofu, a naročito mo¬ 
dernom filozofu, jest činjenica da on, unatoč svojim 
zabludama, ipak ljubi um, čak i onda kada ga ruši. Ali 
u najviše slučajeva više ljubi njega nego Boga. Sv. 
Toma ljubi više Boga nego um, ali on ljubi um više 
nego što ga je ikada ljubio bilo koji filozof. Zato i može 
da ga opet uspostavi, podsjetivši ga na njegove dužno¬ 
sti. Diže ga iz njegova kukavištva, daje mu smjelo¬ 
sti da se suoči s vrhovnim istinama. Izvlači ga iz nje¬ 
gove taštine, nalaže mu da se mjeri 1 ) o stvari te da 
sluša tradiciju. Uči ga u isti mah dvjema vrlinama 
koje se međusobno upotpunjuju, a koje je obje izgu¬ 
bio, naime: velikodušnost i poniznost. 

6. Kao apostol uma, kao naučitelj istine i obnovi¬ 
telj intelektualnosti, nije sv. Toma pisao za 13. sto¬ 
ljeće, već za naše doba. Njegovo je doba duha, koji 
vlada stoljećima. On je suvremen pisac, suvremeniji 
od sviju naših mislilaca. Tako se čisto pridružio uz¬ 
višenom svijetlu mudrosti, da se prema nižim znano¬ 
stima te prema njihovim pomičnim sjenama nalazi u 

slobodi kakovu nije poznavao nijedan filozof: svo 


i) Mjeriti se sa predmetima znači u tomističkom govoru da 
predmet uvjetuje našu spoznaju, a ne protivno. Kant, zajedno 
s idealistima tvrđi da predmet naše spoznaje zavisi o umu kop 
stvara ono što spoznaje. Naprotiv, sv. Toma, zajedno s Ari¬ 
stotelom, tvrdi, da je um kao »ta bula rasa«, pa zato, ako 
hoće upoznati, mora priznati objekt spoznaje. Objekt dakle 
uvjetuje spoznaju, dosljedno um, te mu daje svoju mjeru. Objekt 
daje specifičnost činu — govorili su skolastici. A dati specifič¬ 
nost znači: odrediti mu mjeru. (Bilj. prev.) 


spoljašnje ruho pozajmljeno od znanosti 13. vijeka 
može da propadne, ali njegova filozofska i metafizička 
nauka ostaje jednako cjelovita kao što i duša kad se 
jednom odijelila od tijela. A možda je skidanje spo- 
Ijašnjega ruha, kao posljedica revolucije u prirodnoj 
znanosti onamo od Nikole Orezma, Leonarda da Vin- 
cija i Galileja, bilo potrebno da se tomizam izdigne 
do stanja duhovnosti, dakle do stanja djelotvornosti, 
koje zaista odgovara duhovnoj visini same misli sv. 
Tome. On stoji na raskršću naših putova, on drži 
ključ problema koji muče naše srce, on nas uči kako 
ćemo u isti mah svladati i antiintelektualizam i raci¬ 
onalizam, zlo koje snizuje razum ispod stvarnosti, te 
zlo koje ga uzvisuje nad svaku realnost; on nam po¬ 
kazuje tajnu pravoga humanizma, vrhovnog razvoja 
ljudske ličnosti, te intelektualnih kreposti, no razvoj 
u svetosti, a ne u pohoti, duhom i krstom, a ne svje¬ 
tovnom veličinom, U doba tako duboko izmučeno pu¬ 
stolovnim težnjama za zemaljskim stvarima kao i za 
carstvom srca i za životom ljubavi, on donosi dušama 
jedinu nauku koja utvrđuje bezuvjetno praktičko pr¬ 
venstvo ljubavi u našemu životu, te koja nas poziva 
na gozbu prave ljubavi, to jest natprirodne ljubavi 1 ). 

Premda sv. Toma dokazuje prvenstvo uma nad voljom, 
pa se time oslobađa svih nastranosti voluntarizma i antiintelek- 
tualizma koji danas tako kobno djeluju u modernom društvu, 
ipak je, protiv racionalizma, naučavao da je naše kršćansko savr¬ 
šenstvo u ljubavi (II. II. 84, I). Zato on veli da je ovdje na zemlji 
bolje i savršeniji ljubiti nego upoznavati (II. II. 27, 4). Cak 
naučava da ta ljubav mora neprestano rasti, pa stoga ona neće 
nikada prestati. Zato toj kraljici kreposti mora biti sve podložno, 
ona štoviše daje formu svim ostalim krepostima, koje utoliko 
nešto vrijede, ukoliko zavise o ljubavi (II. II. g. 184). Ove članke 
i rebali pročitati svi oni koji misle da mogu kritikovati nauku 

A ipak ova nauka ne niječe prava razuma ni njegov 
metafizički superioritet, te ne patvori ljubav, krnjeći 
je pragmatizmom, humanitarnošću ili niskim senti- 
mentalitetom. Ljubav mora neprestano rasti na osno¬ 
vi prve zapovijedi; zato i savršenstvo ljubavi pada pod 
zapovijed, kao cilj kojemu svatko mora težiti prema 
svome stanju. Ovo je zakon gravitacije što ga Anđe¬ 
oski Naučitelj nosi za pouku svijetu koji to više 
muči ideja napretka, što manje zna u čemu je pravi 
napredak. 

Već je Vilim de Tocco isticao modernost brata 
Tome. Upravo je ta modernost stubokom oprečna mo- 
dernosti koja se danas traži i koju svi vole. Jer sv. 
Toma stvara novo sasma slučajno, a u stvari želi jedi¬ 
no da dođe do istinitoga. A danas se stvara novo jer 
se traži novo kao takovo, dok se ide za istinitim samo 
slučajno. Dosljedno tome, više se želi uništiti nego li 
ispraviti staro. Ide se za tim da se uzvisi originalnost 
svakog misaonog bića, a ne da se priljubi misao pred¬ 
metu. To znači posvema okrenuti poredak: ta bitno 
partikularistička i negativna metoda upravo je bitno 
nazadnjačka. Jer se sve stečene istine moraju tako 
kobno uništiti jedna za drugom. 

Naprotiv je metoda sv. Tome bitno universalna i 
pozitivna. Ta metoda doista želi da sačuva sve što 
je čovječanstvo steklo da ga dogradi i usavrši, a ujed¬ 
no čini da se pred istinom predmeta sve više i više 


sv. Tome. Zacijelo bi se iznenadili kad bi bar površno zašli u 
njegov sistem. Nepoznavanje stvari nikoga ne opravdava da 
pripisuje Zajedničkom Doktoru mišljenja koja on nikada nije 
zastupao. (Bilj. prev.) 

gubi ličnost filozofa. Pa nije li i sam sv. Toma sakri¬ 
ven u svijetlu? Nije li nekako izgubljen u istini? Zar 
nije on u svojoj ljubavi za istinu postao učenikom 
svih? Ako se sv. Toma drži Aristotela, to nije stoga 
što bi u njemu vidio modnoga mislioca kojega netom 
doniješe Arapi, već stoga što je u njemu spoznao naj¬ 
boljega tumača prirodnoga razuma, koji je postavio 
filozofiju na temelje onoga što jest. On slijedi doduše 
Aristotela, ali ga usto neprestano prosuđuje, isprav¬ 
lja i čisti prema višem, ne aristotelskom, već samom 
božanskom svijetlu. Ako pobija augustinovce, ne čini 
on toga zato da uništi sv. Augustina, već zato da ga 
slijedi i shvati na životniji i vjerniji način, u savrše¬ 
nijem duhovnom saobraćaju. Upravo stoga nijedan 
teolog nije pomnije ljubio zajedničku stoljetnu mu¬ 
drost kojom je Crkva božanski obdarena kao on. Zato 
je Anđeoski Naučitelj i Zajednički Naučitelj Crkve. 
Zajednički Naučitelj! Krasna li imena, koje pokazuje 
upravo nadljudsku veličinu, koje na pravo mjesto 
stavlja sve naše tužno sebeljublje, te koje odgovara 
najprečoj potrebi časa. Ne treba nam ni specijalni 
Naučitelj, ni partikulami Naučitelj, ni Naučitelj za 
našu osobu ili za našu obitelj, ne treba nam ni »rasvi¬ 
jetljen«, 1 ) ni »pobožan«, ni »suptilan«, ni »irrefraga- 
bilis« ni » facundus «, ni »resolutissimus«, ni » eximius «, 
ni»venerabilis inceptor«, već nam treba zajednički 
Naučitelj, Naučitelj koji je zajednički svoj Crkvi. A 

1 ) To su sve nazivi kojima su skolastici nazivali razne teologe. 
Bio je naime običaj da se svakome i malo važnijem teologu dade 
po koji naziv, čime su htjeli pobliže odrediti duh njegove nauke. 
Nitko nije dobio toliko a nadasve tako časnih naslova kao sv. 
Toma. (Bilj. prev.). 

on stoji na pragu modernoga doba, te nam u posudi 
izdjelanoj od hiljadu njegovih dokaza nudi svete plo¬ 
dove mudrosti. 

Međutim, u našim se danima desilo nešto važno, kud 
i kamo važnije od mnogih lakše primjetljivih materi¬ 
jalnih događaja. Na glas je crkve nesamo nauka sv. 
Tome obnovljena, odnosno na putu da se obnovi u 
katoličkim školama i u odgoju mladih svećenika, nego 
izlazeći iz starodrevnih knjižurina, o kojima je bila u 
pričuvi, nikad stara a poput istine uvijek mlada, sada 
se obraća svijetu, traži svoje mjesto, i to prvo mjesto 
u intelektualnom životu svijeta, ona viče po javnim 
trgovima, kako je rečeno o mudrosti: sapientia foris 
praedicat, in plateis dat voćem. Nakon duge ideali¬ 
stičke zablude što je proizašla od Descartesa i od 
Kantove hereze, vidimo danas pokušaj da se uspostavi 
filozofija bivstva unutar zapadne kulture. Ljubitelje 
paradoksa i novosti moralo bi to u prvom redu obra¬ 
dovati. 

Treba da se tu izvrši veoma zamašno i tegobno dje¬ 
lo koje nije bez opasnosti. Ali to je lijepa opasnost, 
xaloq xhćvvos. Zar nije poželjno da slijedimo sv. 
Tomu i u onom što smo netom nazvali modernošću, i 
da se povodimo za njegovom smjelošću obnavljanja, 
za intelektualnom srdačnosti kojom on traži novo? 
Jer je vrlo istinito, dakako u mnogo dubljem smislu 
nego što misle poklonici evolucije, da svagdje na 
zemlji gdje je život, ima i promjene i obnove, svagdje 
ćemo nabasati na opasnosti i sukobiti se s nepoznatim. 
Ali prave poteškoće susrećemo ne toliko u uzbuni ko¬ 
liko u obnovi, gdje je potrebno toliko snage da se 


nešto novo izgradi. Sv. je Toma Akvinski junak inte¬ 
lektualnoga reda; golemi filozofski i teološki pothvat 
kojega se latio u svoje doba, a koji je za dobar uspjeh 
iziskivao nesamo njegovu genijalnost, već i svu njego¬ 
vu razboritost i snagu, te ukupni organizam kreposti i 
darova njegove divne svetosti, mnogo je čudesnija ju¬ 
načka pustolovina nego li bilo koja druga najljepša 
zgoda iz ljudskoga života — to je anđeoska avantira. 
Govorio je svome drugu da ne će nikakve časti ni u 
svom Redu ni u Crkvi. 

A na njegovim ramenima stajala je sva budućnost 
kršćanske kulture i intelektualnosti, te najveća misija 
koju je Crkva povjerila kome od svoje djece. 

A mi, ma koliko maleni bili u poredbi s tim goro¬ 
stasom, mora da imamo bar neki udio u njegovu duhu, 
jer smo njegovi učenici. Nismo dakako djeca, nismo 
toliko ludi, da bismo se dali zavesti od onih koji nas 
dozivlju da preradimo građu modernih filozofa kao 
Descartesa, Kanta ili Bergsona adaptirajući njihove 
principe kako je sv. Toma učinio s Aristotelom. Kao 
da bi se sa zabludom moglo učiniti isto što i s istinom, 
i kao da bi za izgradnju kuće bez prekida trebalo mi¬ 
jenjati temelje! Ne, ono što se od nas traži, to je da 
bezuvjetno zabacimo principe i duh moderne filozo¬ 
fije, budući da žele izjednačiti Boga s ljudskim stvo¬ 
rom; da se držimo principa sv. Tome vjernošću koja 
nikada ne može da bude dosta čista, ne dosudivši ni- 
kakova umanjenja ni primjese, jer je asimilacija jedi¬ 
no moguća ako je organizam nepovrijeden; da uvede¬ 
mo Tomino svijetlo u intelektualni svjetovni život, da 
njime uobličimo, oživimo i uredimo sve kušnje moder- 



nog života; da dragocjeno bogatstvo ljudske osebuj¬ 
nosti stečeno četiristoljetnim naporima njegove umjet¬ 
nosti, filozofije, znanosti i kulture privedemo tomistič- 
kom sistemu; da sve ono što je u modernome svijetu 
još sposobno za život, ponovno spasemo; da opet 
natrag privedemo savršenom redu mudrosti njegovo 
pokretno zviježđe, njegovu duhovnu »kumovsku sla¬ 
mu« koja sada pod težinom grijeha pada u propast 
i u smrt. Jasno je da takav pothvat ne može potpu¬ 
noma uspjeti. Takva bi nada značila da se obmanju¬ 
jemo u pogledu ljudske prirode, te u pogledu toka nje¬ 
zine povijesti. Ali je potrebno i dosta je to da se 
spase baština i da oni koji ljube istinu mogu da je 
spoznaju. 

7. Ništa što je ispod uma ne može, kako smo spo¬ 
menuli, da izliječi naš um. Ali ovdje na zemlji treba 
voditi računa o ulivenoj ljubavi koja je iznad samoga 
uma. Premda povratak intelektualnom redu treba da 
bude djelo samoga uma, ipak u tom svojem djelu um 
mora da primi pomoć Onoga, koji je početak njegova 
svijetla, a koji kraljuje u dušama samo ljubavlju. 
Istina je, filozofija se i teologija sv. Tome osniva i 
počiva na čisto objektivnim postulatima koji se sami 
nameću kako prirodnom tako i vjerom rasvijetlje¬ 
nom razumu. Ali ipak ljudski je um tako slab po 
svojoj prirodi, a još je više oslabljen istočnim grije¬ 
hom, a s druge strane misao sv. Tome tako je visoko 
intelektualna, da su bezuvjetno bile potrebne sve one 
natprirodne milosti kojima je bila osigurana divna 
svetost i naročita misija Anđeoskog Naučitelja, da 
bismo mogli dobiti od Boga tu vanrednu misao. Zato 


treba sada i vazda će trebati, vrhovna potkrepa onih 
darova Svetoga Duha koji su u svakom kršćaninu na¬ 
zočni, a koji rastu u nama s posvetnom milošću i sa 
ljubavlju ako hoćemo da ta nauka živi nepatvorena 
među ljudima. 

Bila bi teška obmana kad bismo prešli preko ovih 
istina. One su naročito važne za samo širenje tomizma. 
Tek što neka uzvišena nauka zađe među ljude, ona 
se ne mora toliko bojati sofizama svojih protivnika 
koliko opasnosti da nekoga dana ne uđe u modu. Zar 
se i samo zvanično suvremeno naučavanje, zabacivši 
predrasude o temi srednjega vijeka, ne počinje ozbilj¬ 
no zanimati za sv. Tomu? Čujem da je među temama 
doktoratskih teza predanih na Sorboni značajan broj 
posvećen tomističkoj filozofiji. Dakako, da nas to 
raduje. Ali mi smo svijesni toga da baš tada nastane 
velika opasnost za nepotpuno, krnje i neispravno tu¬ 
mačenje tomizma, kada se duhovi premalo spremni 
a usto zaraženi modernim predrasudama, dadu na 
proučavanje te filozofije. Ovo se već desilo i to ne 
samo u radovima sveučilišnih povjesničara. 

Kako da izbjegnemo toj opasnosti, uči nas sv. 
Toma sam, kako svojom naukom tako — a to možda 
još i snažnije — svojim primjerom. Nije li on pri¬ 
znao svome drugu Reginaldu da je svoju znanost prije 
svega stekao molitvom? Nije li se svaki put kad je 
htio učiti, raspravljati, pisati ili diktirati, utekao 
tajni molitve, plačući pred Gospodinom da bi ga na¬ 
učio istini? Zar kod njega metafizička i teološka mu¬ 
drost ne bijahu stepenice i prijesto mudrosti Duha 
Svetoga? Zar taj najveći među svim Naučiteljima nije 

bio tako uzdignut na visoki stepen mističkog života i - 
zar nije tako živo osjetio i okusio Boga, da je smatrao 
neukusnim sve znanje ljudskoga reda? Jer je od¬ 
više jasno vidio vječnu svjetlost, umro je prije nego 
što je dovršio svoj posao. 

Novije su studije naročito opisale, a enciklika je 
»Studiorum ducem« osvijetlila jedinstvo koje je kod 
njega postojalo između naučnog života i života mo¬ 
litve. To je tajna kako njegove svetosti tako i'njegove 
mudrosti. 

To je tajna jedinstvenoga čara njegova naučavanja. 

On nam veli da je naučavanje djelo aktivnog života. 
Moramo priznati da je naučavanje skopčano s mno¬ 
gim teretom i s mnogim zaprekama svojstvenim svakoj 
akciji. Štoviše u teškom metežu tehničkih pojmova koji 
sačinjava pedagoški napor, postoji i neka opasnost 
za život duha, koji bi se tako mogao previše materi¬ 
jalizirati i mehanizirati. 

Sveti je Toma bio savršen profesor jer je bio znatno 
više nego profesor. Kod njega je cijeli pedagoški go¬ 
vor silazio s veoma jednostavnih visina kontemplacije. 

Promatrajte ga kod one velike dispute uspješno odr¬ 
žane u Parizu uoči Uskrsa 1270., o najspornijem pita¬ 
nju svoje nauke, naime o tezi jedinstva supstancijalne 
forme, protiv Ivana Peckhama, regenta Male Braće, 
kasnijega Kanterburyjskog biskupa. Svi su proti nje¬ 
mu: pariški biskup, učitelji teologije i svi doktori 
uporno nastoje da ga pobiju. Raspaljeni zavišću i za- 
bliješteni mirnoćom kojom tiho i sveto odgovara oni 
mu se groze riječju i pogledom. 

I zaista, imaju i razloga da se zbune. Brat Toma 
nije kao koji od njih; on crpe izvor svoje mudrosti 
s viših visina nego što ga imaju njegovi protivnici, u 
visinama čiste tišine koja je majka propovijedi. Nisi 
efficiamini sicut parvuli. Ovaj veliki teolog, kojega 
ispovjed na času smrti sliči onog djeteta od pet go¬ 
dina, stoji sada među njima sa svim svojim znanjem. 
Tu je, oboružan jednostavnošću ne doduše razoruža¬ 
nom, ali svakako bezazlenom i prirođenom (ex Deo 
nata); ne stečenom već poniznom i jakom kao nevinost. 
Zaista, prava slika Isusa među naučiteljima. 

Na taj način se oživotvoruje u njemu sveta riječ. 
To je onaj način koji se mora ostvariti u svakom kr¬ 
šćaninu a koji traži da mudrost bude podijeljena ma¬ 
lenima — onima koji su »u svojim vlastitim očima 
mala djeca«, kako je rečeno u knjizi Kraljeva, — a 
po kojem Bog odabire »ono što nije« da smete »ono što 
jest«. Jer kao što ni umjetnost pa ni sva punina više 
čovječnosti tako ni samo znanje ne čini čovjeka sve¬ 
tim, kako bi neki ljudi siromašni duhom mislili. Go¬ 
vorim naime o svetosti u kojoj čovjek smatra sebe kao 
prosto ništa, ne pouzdavajući se ni najmanje u svoje 
sile. Budući da on sve to smatra kao prostim sred¬ 
stvom, zato i drži da to ne može biti oslon njegovog 
pouzdanja, koje ima svoje uporište isključivo u nad- 
stvorenom, u samome Bogu. Zato ništa od zemaljsko¬ 
ga nije njegovo dobro koje bi ga moglo ograditi od 
pravoga dobra. 

Jer je držao svu svoju dušu povezanu uz rane Kri¬ 
stova čovječanstva, koje je smatrao vratima tajna 
Božjih, sveti je Toma ostao potpuno siromah duhom 

usred bogatstva uma. Jer je poznavao prava, sva pra¬ 
va Prve Istine, on se služio znanošću samo zato da do¬ 
kuči mudrost pa se bez pridržaja predao Duhu Istine. 
Svojim životom i svojim naukom pokazao je da je 
kontemplativni život bolji od aktivnoga. Učio je da 
kontemplacija, ako se prelijeva u apostolat, tvori naj- 
savršenije stanje života, da je kontemplacija svetaca 
bolja od spekulacije filozofa, a da poniznost križa ne 
umanjuje vrhovnu intelektualuost, nego je potkrep¬ 
ljuje i uzdiže. Time sv. Toma uči koji je vrhovni uvjet 
da se naš um spase. Radi toga on zaslužuje naziv apo¬ 
stola modernoga doba, onoga doba koje je toliku važ¬ 
nost pripisivalo intelektualnosti, a koje je tako teško 
zanemarivalo sveto djelovanje, pa zato moli Boga da 
njegovu nauku proniknemo et quae docuit, intellectu 
conspicere. Međutim, postoji jedna crta, koja se čini 
kao najdivniji dodir ruke božanskog Umjetnika, koji 
hoće da sliku svojih svetaca dotjera do precizne savr¬ 
šenosti: prvak metafizike i svete znanosti također je i 
Naučitelj Svetotajstva Euharistije. Tako on dovršuje 
i popunja svoju službu službenika Vječne Riječi. Rije¬ 
či što rasvjetljuje umove, Riječi praoblika svake slave, 
Riječi koja je postala Tijelom te se skrila među nama 
pod bijelim likom hljeba. Eto Božje neizmjernosti, eto 
dobrohotnosti i čovječnosti Istine kojoj on služi, kojoj 
mi služimo, te kojoj mi postajemo nesamo sluge, već 
prijatelji, vos dixi amicos. To je ista ona Istina koja 
hoće da nam se dade svima i u svijetlu i u svojoj biti 
gledanjem, ali nam se međutim već sada poklanja u 
svijetlu po nauci i po kontemplaciji, a supstancijalno 
u Euharistiji. Porazdijeljena među sve podukom ili 

otajstvom, Istina ostaje čitava i neokrnjena. Ovdje ona 
povezuje duhove u jasnoći koja silazi od nestvorene 
Riječi, ondje ona ujedinjuje mističko tijelo Kristovo 
u zajednici Tijela i Krvi utjelovljene Riječi. A zar 
Toma istom ljubavlju ne bdije nad njezinom cjelo- 
vitošću u nauci, tom stvorenom saopćenju Prve Istine, 
kao što jednakom ljubavlju obožava njezinu nazoč¬ 
nost u Otajstvu, gdje se Prva Istina lično nalazi? Tu 
Istinu koju ljubi, drži on u svojim rukama, srce mu 
prestaje kucati kad je promatra. I Papa ga moli da 
za čitavu Crkvu opjeva taj veliki misterij vjere; a 
drugi mu Papa, šest stoljeća kasnije, podjeljuje na¬ 
slov Euharistijskog Naučitelj a. 

A nije li neobično razvijena pobožnost prama Euha¬ 
ristiji, što prethodi pobožnost prema presvetome Srcu, 
i obuhvata je, glavna karakteristika katoličke pobož- 
nosti modernoga doba? Zar blagdan Tijelova nije u 
Crkvi veliki moderni blagdan? Danas kada svijet si¬ 
lazi, Crkva, koja u svome srcu raspolaže uzašašćima, 
i koja zalazi s dubljom nježnošću u tajne svoga za¬ 
ručnika, majčinskom skrbi sakuplja oko Tijela Go¬ 
spodnjega duše vjernika. Euharistijski je Naučitelj 
apostol onoga modernoga vremena koje je tako bijedno 
jer nije više marilo za jedinstvo intelektualnog života 
s duhovnim životom, i kojemu je najdublja težnja, 
koju osjeća više ili manje zajedno, u tom da to jedin¬ 
stvo opet nađe. 

III. 

8. Ima još jedan posljednji razlog radi kojega treba 
nazvati sv. Tomu Akvinskoga apostolom modernoga 
doba. Apostol nije samo onaj koji je poslan u svijet 
da propovijeda riječ Božju neukima i nevjernicima, da 
njihove duše obrati istini te da tako proširi mističko 
tijelo Spasiteljevo. Apostol je također i onaj koji čuva 
i umnaža vjeru u dušama, onaj koji je dan Crkvi da 
bude u njoj stup, bedem i svjetlost te da u svojstvu 
naučitelja istine služi uvećavanju njezina tajanstvenog 
života milosti i svetosti. A poznata je jedinstvena uloga 
koju u tom pogledu u moderno doba igra onaj o koje¬ 
mu Crkva u molitvi na njegov blagdan izjavljuje da je 
rasvijetljen divnim znanjem, da je urešen na sasma na¬ 
ročit način apostol i učitelj modernoga doba. Kako 
je divno slušati golemu masu vjernika gdje uzlaze i 
pjevaju napjeve uzete iz duše i s usana velikog Teo¬ 
loga. Rekli smo ranije da on sve mudrace ima iza 
sebe. On ima iza sebe i sav vjerni puk. Noseći pokaz¬ 
nicu stupa ispred vremena. 

9. Ako je sv. Toma Akvinski za nas sve ono što re¬ 
kosmo, s kojim onda povjerenjem moramo u njega da 
tražimo tajnu mudrosti te apostolske pobjede nad mo¬ 
dernim svijetom? Vješat ćemo se o njegovu mantiju, 
ne ćemo ga pustiti prije no što nam ne otkrije svoje 
tajne. Crkva nas na Petrova usta na to sasma naro¬ 
čito upućuje. Zar ne ćemo slušati njezinih opomena? 

Ako tražite istinu, govori ona u sav glas, idite k ovoj 
nauci! Pokazujem vam put, idite, otvorite oči, gledajte 
sami! 


Žalimo one koji ne znaju gledati ili koji, radi pred¬ 
rasuda, ne vide potrebe da njihov vlastiti vid bude 
pročišćen studijem i molitvom, a radije pretpostav¬ 
ljaju da Crkva Božja ima slamku u oku. 

Ali onima koji po savjetu Crkve žele da slijede 
školu sv. Tome, valja spomenuti da postoje dva na¬ 
čina proučavanja sv. Tome. Ako je istina da čovjek 
ne dolazi do znanja ako nije prije poučen, ako je isti¬ 
na da je Toma Akvinski, taj zajednički Naučitelj Cr¬ 
kve, iza Isusa Hrista, Učitelja nad učiteljima, vazda 
živi Učitelj koji iz blaženoga gledanja bdije nad svo¬ 
jom naukom, te njime hrani duše, onda valja reći da je 
od ovih dvaju načina studija sv. Tome jedan svet, a 
drugi iskvaren već od prvoga početka. Ovo osjećam 
tako živo da bi uz svaku cijenu želio o tom osvjedo¬ 
čiti mlade studente. Postoji jedan način studija sv. 
Tome, a taj je da najprije čitamo Kanta, Bergsona i 
Blondela, zatim Crkvene Oce, onda Avicennu i Ave- 
roesa, potom, ustreba li, Petra Lombarda ili Aleksan¬ 
dra Haleškoga, a najzad knjige sv. Tome kronološkim 
redom (dakako odlomke svega toga, jer je život kra¬ 
tak), a sve to zato da osvijetlimo sv. Tomu svijetlom 
moderne filozofije, te razlučimo sve što je primio od 
svojih pretšasnika, sve što im je dao, sve što je primio 
od samoga sebe, te došao samome sebi tokom svoga 
vlastitog duhovnog razvoja. Ta metoda, uzeta kao 
pravilo intelektualne discipline, uzaludna je i jalova. 
Ona se sastoji u tome da sa sv. Tomom postupamo 
samo kao s predmetom našega »promatranja« — te 
se vladamo kao da smo već u posjedu znanja, dok 
se radi o tome da ga tek steknemo. 

Takva istraživanja i takva poređenja — naročito 
produbljivanje moderne filozofije, mogu biti dobra i 
potrebna ako se vrše s potrebnom rasudbom i ako od 
njih previše ne zahtijevamo. No to može biti tek za 
onoga koji je u znanju došao do zrele dobi. Početnici¬ 
ma će biti one izvorom bahatosti, a ne znanja, 
i Druga metoda sastoji u tome da se sa sv. Tomom 

suočimo kao živo biće koje prima sa živim bićem koje 
daje, kao onaj koji dobiva rasvjetljenje i obrazovanje 
prama onome koji naučava i rasvjetljuje. Tako će nas 
sv. Toma naučiti razmišljanju i gledanju, te ćemo pod 
njegovim vodstvom uznapredovati u saznanju ineligi- 
bilnog bića. Ova je metoda dobra i plodonosna, ona 
duši objašnjuje istinu njezina stanja, da je privede 
istini stvari. 

Ako mu ostanemo vjerni, on će razviti u nama du¬ 
boku ljubav prema životvornoj misli sv. Tome i prema 
samom tekstu, jačem od svakog komentara, koji nam 
predaje tu misao divnom bistrinom kao neku naročitu 
milost svijetla i jednostavnosti. On će nas naučiti da 
taj tekst studiramo cjelovito po redu kako je rasvi¬ 
jetljen na članke. Naučit će nas također samim poste¬ 
penim razvijanjem tomističkog habitusa, da se na pravi 
način služimo velikim komentatorima, te da u formal¬ 
nom pogledu spoznamo autentičnu tradiciju, koja nam 
je potrebna da dođemo do savršenog shvatanja tako 
visoke nauke. Jer misao je sv. Tome naročito široka i 
duboka: i da bismo je mogli prozreti u njenu bitnom 
vitalitetu te da bismo mogli riješiti nove poteškoće koje 
su nastale tokom vremena, nije dovoljno samo slovo, 
ma koliko ono bilo dragocjeno i ma koliko ono raz- 

jašnjavalo da pouči i uputi naše slabe poglede. Nije 
li potrebno da nam se prema karakterističnom gibanju 
i napretku svakoga živog organizma, dublje istuma- 
če i naglase tajni kucaji njegove nauke, te stalna 
hijerarhija teza, kojom se uređuje ovaj neizmjerni 
duhovni svijet? A ako je istina što veli Platon, da 
jedna knjiga, budući da se sama ne može ni braniti 
ni tumačiti, vazda treba pomoć svoga oca, zar ne ćemo 
vjerovati da je Bog uskrisivši sv. Tomu dao ovome 
neku živu tradiciju po kojoj ćemo doći do autentične 
njegove nauke i njegova duha? U tome smislu Lav 
XIII, preporučivši nam u enciklici »Aeterni Patris « 
da prije svega studiramo nauku sv. Tome u samom 
njenu izvoru, ex ipsis eius fontibus, također nam sa¬ 
vjetuje da pijemo iz čistih i bistrih voda koje potekoše 
od onoga izvora, rivi integri et illimes, za razliku od 
drugih rijeka koje su narasle pritokom stranih, ne¬ 
zdravih voda, rivi qui exinde fluxisse dicuntur, re 
autem alienis et non salubribus aquis creverunt. 

Ali sa svom ličnom nadarenošću te sa svom ljud¬ 
skom pomoći tradicije, sa svim komentatorima i glo- 
satorima ne ćemo ništa postići, ako ono isto što je 
predmet i svrha razuma, a cilj naše prirodne sklonosti, 
ne bude također i predmet te cilj naše voljne sklonosti, 
želje koje nas čitave nosi prema našemu dobru, — 
ništa ne ćemo postići ako ne uzljubimo istinu svim 
svojim srcem, ako se ne trudimo da je uzljubimo onom 
ljubavlju kojom ju je ljubio on sam, taj veliki Nauči- 
telj kojemu su iz tihih očiju potekle suze: tako je 
teško bilo njegovu srcu čekati na čas nebeskoga gle¬ 
danja. 

Ako ljubimo istinu u dušama, ako razumijemo od 
kolike žeđe umire svijet, ako smo pripravni da sve 
damo da se olakša ta žeđ; ako ljubimo istinu u Crkvi, 
ako razumijemo značenje riječi Benedikta XV., koju 
je iznova izrekao Pio XI.: » Crkva je izjavila da je 
nauka sv. Tome njezina vlastita nauka«, onda nas ne 
će mnogo zadržati školske teškoće, moći ćemo se na¬ 
dati da ćemo učestvovati u svijetlu sv. Tome, da ćemo 
zaista proniknuti — intellectu conspicere — stvari 
koje je naučao i da ćemo poslužiti, prema svojim sila¬ 
ma, ma kako slabi mi bili, tom općem nastojanju oko 
obnove istine, koju je njemu, apostolu modernih vre¬ 
mena, povjerio gospodar povjesti. 

Četvrto poglavlje 

ZAJEDNIČKI NAUČITELJ 

»Quia ipse plus illuminavit Ecclesiam 
quam omnes alii Doctores«. 

Ivan XXII (1318) 

»Thomae doctrinam Ecclesia suam 
propriam edixit esse«. 

Benedikt XV (1921). 

Ne bismo htjeli da se krivo shvati smisao ove 
studije. Ne uzevši u obzir teologiju koja, međutim, 
ima s vjerom nutrašnji i bitni odnos, pokušat ćemo 
karakterizirati stav katoličke Crkve prama filozofiji 
sv. Tome. Dok ovo pišemo, ne zaboravljamo da bi 
bilo apsurdno argumentom auktoriteta ili nekom 
vrstom nasilja nadomjestiti razloge nutranje očevi- 
dnosti, koji jedini mogu da opravdaju znanstveni 
pristanak uz filozofski sistem. Ni u nadnaravnoj vjeri, 
a ni u auktoritetu Crkve ne stoje principi i razlozi 
tomističke filozofije, te bi se mnogo varao tko bi 
mislio, da u njoj vidi nauku rezerviranu isključivo 
crkvenim ljudima i svetom obredu. To je filozofija, 
ona počiva isključivo na očevidnosti, ona živi jedino 
od razuma. Po sebi, ona pripada istome svjetovnome 
krugu kojem pripadaju i slobodne nauke. 

Držimo dapače, da je nadošlo vrijeme kad će se ona 
raširiti u svim redovima svjetovne spekulativne dje¬ 
latnosti, te će ostaviti zidove škole, sjemeništa ili 
kolegija, da u čitavome kulturnome svijetu uzme 
ulogu, koja dolikuje mudrosti naravnoga reda. Nje¬ 
zino je mjesto među znanostima posestrinama, ona 
mora da se dogovara s politikom i etnologijom, 
s poviješću i pjesništvom. Oblikovana pod vedrim 
nebom, u nevezanu razgovoru peripatetizma, ona 
želi, premda je odijeljena od ljudskih posala, — da 
se zanima za sve što se tiče njegova života; upravo 
ovo je važno da sačuva vezu sa sjetilnim iskustvom. 
Da sačuva svoj vlastiti vitalitet, potrebna joj je da 
tako reknemo, prostrana ploha za disanje te nepre¬ 
stana izmjena pobuda i misli. 

Ali država, sa svom svojom svjetovnom kulturom, 
u Crkvi je kao zemlja na nebu; laikat je u Crkvi. 
Čim bude više laička te čim se smjelije bude sta¬ 
vljala na najizloženije granice, tim će jače vječna 
filozofija, — ako hoće spasiti svoju cjelovitost, — 
morati ostati u vezi s nadljudskim vrelima, bez kojih 
sve ljudsko slabi, sa svetom mudrošću, koja je nad- 
mašuje i kojoj je domovina u kontemplativnoj akti¬ 
vnosti Crkve. Zato je bilo prirodno i saglasno s vje¬ 
čnim poretkom da, pošavši u svijet, najprije dobije 
misiju sa strane Papinstva. 

Ova osobita ljubav Crkve, ove preporuke i opo¬ 
mene Pape, ne tvore niti ne kane da tvore nutarnji 
dokaz za istinu tomizma. To su spoljašnji razlozi i 
neko jamstvo, znakovi su to koji opredjeljuju razum 
vjernika na dobro fundirano povjerenje. Dakako da 


oni koji nisu katolici ostaju neosjetljivi za ovo; što¬ 
više, takove bi im preporuke učinile sumnjivim 
iednu ovako štićenu nauku. Ali zato Crkva ne šuti 
te se ne osvrće na to da sa sobom i s Kristom kom¬ 
promitira filozofe. Ona smatra nedvojbeno da će ovi 
nevjernici, zato što ne shvaćaju Prve Istine, još 
manje shvatati metafizičko umovanje, jer je njihovo 
srce pristrano. Neka se slobodno sablažnjuju što 
vide gdje vjera štuje neku znanost; ona smatra nji¬ 
hovo sablažn javan je licemjernim. No razumije se, da 
bi bilo smiješno zalagati se pred njima za takvo shva¬ 
ćanje filozofije. 

Što se pak tiče vjernika, oni znadu da im se ni na 
kakav način filozofija nikako ne može nametnuti kao 
dogma. No, iako filozofija sv. Tome ne dobiva tako za 
njih preporukom Crkve ni nadrazumsku vrijednost 
vjerskog članka, — a ni u samome redu razumskih 
disciplina onu očevidnost koja sili na pristanak, koju 
neka filozofija već sama po sebi ima ili je neće nikada 
imati, — ipak stoji da među vanjskim znakovima, koji 
su sposobni da dovedu ispravnom mišljenju, te koji 
mogu da privedu duh dobre volje do toga da stekne 
povjerenje neke nauke, da je zatim prosudi, da je sam 
prouči sa poštivanjem i povjerenjem, veseleći se 
opravdanoj nadi u nutarnju očevidnost istine, — stoji 
da oni ne će naći uvjerljivijega i značajnijega dokaza 
od spomenutoga. 

U vlastitom području znanosti najslabiji je dokaz 
auktoriteta 1 ), Ali u području naukovanja, u području 


x ) Sv. Toma Akvinski, Sum. theol., I. 1. 8. ad 2. 

priprave na znanost i puta do znanosti, gdje se upravo 
duh pomoću spoljašnjih znakova i dokaza malo po¬ 
malo navikava da sam napreduje koracima očevid- 
nosti, auktoritet učitelja imade stvarno odlučnu ulogu. 
Jer nismo mi anđeli matematičari, sastavljeni narav¬ 
nim svijetlom našega razuma od nekog virtualnog 
znanstvenog stanja koje bismo imali samo da razvije¬ 
mo razglabanjem; mi smo, nažalost, djeca čovjekova, 
koji učimo da znademo, te koji, saznavši, dalje učimo. 
Mnogi bi nesporazumci u pogledu stava Crkve prama 
filozofiji sv. Tome sami od sebe pali, kad bi se shva¬ 
tilo da se ovdje prije svega radi o pitanju pedagogije 
i edukacije: »ducirati«, t. j. privesti u život, poroditi 
filozofsko znanje iz mogućnosti uma koji je spočetka 
»tabula rasa«. 

Zadahnuti ovim duhom i u namjeri da doprinesemo 
ispravnijem shvaćanju činjenice, da je Crkva filozo¬ 
fiju, koja se po sebi temelji jedino na očevidnosti i na 
razumu, mogla ipak preporučivati s jedinstvenom 
upornošću, iznosimo ove bilješke. One će, nedamo se, 
pokazati kako je jednako krivo optuživati katoličku 
Crkvu, da ona nameće svojim vjernicima neki »ide¬ 
ološki komformizam« u predmetu filozofije, kao i sma¬ 
trati filozofiju sv. Tome za katolika »indiferentnom« 
stvari, koja se nameće njegovu ispitivanju na isti način 
i pod istim uslovima kao ma bilo koja druga filozofska 
nauka. 

U ovom izlaganju, u kome, kako smo na početku 
spomenuli, promatramo u sv. Tomi samo njegovu filo¬ 
zofiju, ostavljajući po strani njegovu teologiju, — sve 
će naše nastojanje biti da čitatelju predočimo teksto- 

ve vrhovnih Crkvenih Učitelja, tekstove u koje često 
javnost nije dosta podrobno upućena. Proučit ćemo 
prije svega, u pogledu činjenica, te historički i doku¬ 
mentarno, kakav je stvarno bio stav Papa prema sv. 
Tomi. 

Međutim, u svrhu osvijetljenja naše staze, trebat 
će ponajprije da u formi uvoda damo općenit suma¬ 
ran ali tačan pojam o općim istinama koje ravnaju či¬ 
tavom raspravom, to jest o ulozi i auktoritetu Crkve u 
filozofskom području. 

I. 

U ovoj stvari stanovite se elementarne istine logički 
nameću svakome čovjeku, koji dopušta Božju objavu 
predloženu sa strane Crkve Kristove, elementarne 
istine u pogledu kojih se, uostalom, i sama Crkva po- 
starala da donese dogmatske definicije 1 ). Mi ih ovdje 
napominjemo zbog veće jasnoće. 

1. Istina ne može da se bori protiv istine: i to bi zna¬ 
čilo rušiti prve principe razuma. Teorija pak dvostru¬ 
ke istine, koju su u srednjem vijeku izmislili Avero- 
isti, a za naših je dana obnoviše neki modernisti, — 
teorija prema kojoj ista stvar može da bude istinita za 
vjeru, a kriva za razum, ili obratno, — prava je ap¬ 
surdnost. »Iako je vjera nad razumom«, kaže 
Vatikanski Koncil, »ipak ne može da postoji između 


J ) Cf. Denzinger-Bannwart, 1797, 1799, 1674, 1682, 1714; 1681. 
1786 (Cf. Vacant, Ćtudes theologiques sur le Concile du Vatican, 
I, str. 347; Sv. Toma Akvinski, Sum. theol.. I, 1, I; Sum. contra 
Gent., I, 4; Garrigou-Lagrange, De Revelatione, I, str. 411 do 
415); 1798, 1674; 1683—1684. 

vjere i razuma nikakvo pravo razilaženje: — jer je 
jedan te isti Bog koji s jedne strane otkriva otajstva 
i ulijeva vjeru u duše i koji s druge strane podijeljuje 
ljudskom duhu svijetlo razuma. A Bog ne bi mogao da 
niječe samoga sebe, niti istina može ikada da se su- 
prostavlja istini. Prividno takova protuslovlja kadikad 
dolaze od tog, što se vjerske dogme ne shvaćaju i ne 
tumače u smislu Crkve, ili što se pogrešna mišljenja 
uzimlju za razumske tvrdnje«. Otud slijedi: 

2. S jedne strane da je filozofija, poput svake zna¬ 
nosti, neovisna o objavi i o vjeri u svom vlistitom radu 
i u svojim principima, te da se ona autonomno razvija 
od potonjih, služeći se, kao svojim vlastitim svijetlom 
prirodnim svijetlom razuma, a očevidnošću kao jedi¬ 
nim svojim kriterijem: 

3. S druge strane da je ipak filozofija podložna na- 
učavanju vjere, tako da je svaka izjava filozofa, koja 
ruši neku objavljenu istinu, očito zabluda. I jedino 
razum rasvijetljen vjerom imade pravo rasuđivati da 
li je takova izjava filozofa (to će reći čovjeka koji se 
više ili manje dobro služi naravnim razumom) protiv¬ 
na vjeri ili nije. 

Tako objava igra ulogu negativne norme ili pravila 
obzirom na filozofiju, to jest, ne krnjeći filozofskih 
principa i ne ulazeći u njezine postupke ni u njezino 
vlastito djelo, ona imade pravo kontrole nad njezinim 
zaključcima. 

4. Čim se dopusti da objava postoji, očito je da filo¬ 
zofija ne može trpiti nikakve štete od ove neizravne 
subordinacije vjeri. Poput umjetnosti i poput svake 
ljudske discipline, ona je slobodna i ona je gospodari¬ 

ca na svome području, ali ovo je područje ograničeno 
i potčinjeno; ona ne uživa, dakle, posvemašnju slo¬ 
bodu; no tko je posve slobodan osim Boga? Velika je 
blagodat biti ograničen u slobodi zablude, imati pro¬ 
tiv zablude neku vanjsku kontrolu i kao neku ogradu. 
Jer ako je, prema riječima Cicerona, istina, da nema 
ludosti na svijetu za koju se ne bi bio našao koji filo¬ 
zof da je hrani, što po Svetom Pismu znači reći da je 
broj ludih neizmjeran (čak i među filozofima), onda 
dakako valja priznati da filozofija pri izvođenju 
svoga umnog djela mora, — ne u sebi samoj, već u 
čovjeku — potražiti pomoć, koju joj nosi kontrola 
objave, štiteći je od izvjesnog broja kobnih nezgoda. 

Još bolje ćemo procijeniti važnost, a čak u nekom 
smislu i potrebu ove blagodati, ako se sjetimo da je, 
prema zajedničkom naučavanju teologa, koju je po¬ 
tvrdio Vatikanski Koncil, ljudska prirodna slabost 
tako velika da, bez naročite pomoći Božje, razum nije 
kadar da najednom (collective) i bez primjese zabluda 
dođe u posjed svih velikih istina naravnoga reda, ma¬ 
kar mu je svaka pojedina, uzeta za se, pristupačna. 
Razumijet ćemo onda, da vjera osim bitne funkcije 
kao negativna norma ili spoljašnja kontrola, kako je 
gore spomenuto, ima još obzirom na filozofski razum 
neku pozitivnu službu, a ta je da odredi cilj i da 
usmjeri duh, veluti stella rectrvc, kao zvijezda vodilja. 

5. Konačno filozofiju možemo promatrati ne više 
u njoj samoj i na njezinom vlastitom području, nego u 
koliko ona ulazi u područje više znanosti: teologije, te 
znanosti objavljenih istina, koja je u nama, po riječi¬ 
ma sv. Toma, kao neko dioništvo znanosti vlastite Bogu 

i bleženicima. Teologija ne može da se razvija u ljud¬ 
skom duhu a da se ne služi razumom postavljenim 
filozofskim vrednotama, koje ona povezuje sa zasa- 
dama vjere, da iz njih izvede zaključke virtuelno sa¬ 
držane u tim zasadama. Ona tako nadvisuje filozofiju 
te se njome služi kao sredstvom. Iz ovoga se odmah 
vidi, da ove žive veze ponovno potvrđuju potčinje- 
nost filozofije naučavanju objave i vjere: teologija, 
sama po sebi neovisna o bilo kojem filozofskom siste¬ 
mu, mora da sudi svojim svijetlom izjave filozofa te 
da, između raznih filozofskih sistema, usvoji onaj, 
koji će u njezinim rukama biti najbolje oruđe istine. 

Ovb su elementarni pojmovi, koji se logički nameću 
duhu, čim se postavi činjenica katoličke objave. 

Što iz toga slijedi? Slijedi to da oni koji su primili 
milost vjere ne mogu filozofirati ne vodeći računa o 
vjeri, o »stella rectrix«, i o teologiji, služeći se herme- 
tičkim ograđivanjem. Filozofija u njima ostaje strogo 
razlučena od vjere, te ne dopušta da bi išta, osim 
racionalnoga, ušlo u njezin sustav. Ona ne može biti 
separirana od vjere, i jasno je da će prirodnim po¬ 
rivom svaki vjernik otkloniti kao zabludu svako filo¬ 
zofsko mišljenje za koje vidi da se protuslovi objav¬ 
ljenoj istini. Svatko mora da brani protiv zablude 
svoje i Božje dobro. 

Ali zar će Crkva u tome svakoga prepustiti čisto nje¬ 
govim pojedinačnim snagama? Ona bi se ogriješila o 
poslanstvo koje je primila da čuva zasade vjere, o 
svoju dužnost da zaštiti duše. Ona će se, dakle, umi¬ 
ješati u stvar, te će protiv filozofske zablude, smatra 
li je dosta teškom (bilo da ova zabluda izravno uni- 

štuje neku objavljenu istinu, bilo da uništuje neku 
s objavljenim zasadama povezanu istinu), izreći osudu. 
Ona će također pozitivno preporučiti takvu filozofsku 
nauku, koja smatra najpodesnijom među svima da 
duhu u pogledu vjere dade sigurnost i čvrstoću; ona će 
provoditi svoje sveto naučiteljstvo na filozofskom po¬ 
dručju. 

Govoreći o Crkvi — neka nam se dozvoli zagrada — 
mislimo 11 a ono što ona uistinu jest. Nemojmo o njoj 
imati krnji pojam. Nemojmo je predočavati kao jed¬ 
nostavnu duhovnu administraciju, već se sjetimo da je 
ona sama otajstvo, da je mističko tijelo Kristovo, da je 
živa osoba, u isti mah božanska i čovječanska, kojoj 
je Krist glava te kojoj sve udove združuje u jedno 
Duh Sveti, da je ona velika Kontemplativka koja 
svoju aktivnost -— proizvedenu doduše ljudskim sred¬ 
stvima, previše ljudskim, — ipak konačno od božan¬ 
ske mudrosti i od najčišćih darova milosti dobiva. 
Onda joj ne ćemo bojažljivo poklanjati svoje povje¬ 
renje, ne ćemo je slijediti poput zlovoljne djece koju 
valja silom vući; razumijet ćemo da se njezin doktri¬ 
narni auktoritet ne ograničuje isključivo na tumačenje 
onoga što se ne smije nijekati bez hereze; shvatit ćemo 
da se njezino redovito učiteljstvo, u raznim nijansama, 
glasnim tonom i afirmativnim auktoritetom proširuje 
na sve ono što zadire u integritet vjere. 

Od ranije postavljenih principa, nameće se ovaj 
konačni zaključak. 

Kada Crkva vrši svoj auktoritet na području filo¬ 
zofije, ona to bitno čini s obzirom na vjeru, s obzirom 
na objavljenu istinu, na blago koje imade misiju da 




čuva. Ali budući da vjera pretpostavlja razum, kao 
što milost pretpostavlja narav, dešava se da je Crkva, 
u vidu savršena izvršivanja svoje službe u čuvanju 
vjere, također postavljena od Boga i za čuvaricu zdra¬ 
va razuma, za čuvaricu prirodnoga reda (kao i prirod¬ 
noga prava). Recimo, dakle, da ona imade dvostruku 
misiju: da čuva objavljene zasade, a i da čuva pri¬ 
rodnu ispravnost samoga razuma. I u ime ove dvostru¬ 
ke misije, dok vrši svoj auktoritet na području filo¬ 
zofije, ona zapravo radi za veće dobro razuma. Ona 
nije za svijet, rekao je sv. Augustin; a ipak ona dje¬ 
luje kao da je postavljena za dobro svijeta. 

II. 

Poznato je da se velika naučna sinteza koju je sv. 
Toma izveo u trinaestom vijeku savremenicima činila 
kao smjela novost. A zašto? Zato što je sv. Toma, 
povodeći se za radom svoga učitelja sv. Alberta Veli¬ 
koga, prihvatio Aristotelovu filozofiju, da je privede 
u službu vjere i zato što je Aristotel, koji je tek skoro 
posredovanjem arapskih prevodilaca i komentatora, 
ušao, iskvaren, u kršćanski svijet, bio na lošem glasu. 
Čuđenje nekih rutiniranih duhova bilo je toliko da su, 
nekoliko godina iza smrti sv. Tome, usprkos golema 
priznanja što ga je njegova nauka već bila stekla, neke 
njegove teze bile udarene cenzurom sa strane pa¬ 
riškog biskupa, Stjepana Tempier-a, te dvaju engle¬ 
skih biskupa. No Stjepan Tempier nije bio istovetan 
sa Crkvom. Što se tiče novosti sv. Tome, ona nije do¬ 
lazila odatle, što bi on bio promjenio ili okrnjio teološ¬ 
ku misao baštinjenu od crkvenih Otaca te razrađenu 


od srednjevjekovnih škola, već naprotiv ona je dola¬ 
zila od toga što je ovu misao priveo znanstvenom sa¬ 
vršenstvu, služeći se u tu svrhu kao oruđem, uzvisiv i 
očistivši je svakako, najracionalnijom, najdotjerani- 
jom, najanalitičnijom filozofijom, što ju je grčki duh 
mogao da rodi. 

Međutim, značajno je da su od prvoga početka Pape 
nesamo sokolili sv. Tomu u njegovu radu 1 ), već su 
u tomističkoj sintezi vidjeli jednu vrijednost, jednu 
tako neusporedivu vrlinu, da su u njoj gledali plod 
cijele kršćanske tradicije. Ivan XXII. koji je brata 
Tomu Akvinskoga kanonizirao godine 1323, pedeset 
godina iza njegove smrti, izjavljuje da je njegova 
nauka mogla proizaći samo od nekog čudotvornog 
djelovanja Božjega, »doctrina eius non potuit esse 
sine miraculo«, te da je on sam više rasvijetlio Crkvu 
nego svi drugi naučitelji. Dvadeset godina kasnije, 
6 februara 1344, Klement VI. svjedoči da se misao 
sv. Tome širi diljem čitave Crkve, a 1346 on propi¬ 
suje Dominikanskome redu, da se ne odvoji od nje¬ 
gove nauke. Red sv. Dominika, koji je u svojim gene¬ 
ralnim Kapitulima od g. 1279 i 1286 izabrao Tomu 
Akvinskoga svojim Naučiteljem, primi tako od Pape 
misiju da brani i netaknutu čuva nauku sv. Tome, 
koja je bila, pod znakom Anđeoskog Naučitelja, od¬ 
ređena da čuva katoličko umovanje. 

1) Još za svoga života, primi od Aleksandra IV. pismo u 
kojemu se Papa nije ustručavao da piše: Našemu dra¬ 
gome sinu Tomi Akvinskome, mužu odličnu po 
krvi i sjaju vrlina, kojemu je milost Božja po¬ 
klonila blago znanosti Pisma«. Sv. Pije XI., Encikl. 
»Studiorum Ducem«. 

Urban V nalaže g. 1368 tuluškom sveučilištu » da 
slijedi nauku blaženoga Tome, zato što je istinita i ka¬ 
tolička, te da se svim svojim silama trudi da je pro¬ 
širi«. Nikada ne bismo svršili, kad bismo htjeli po¬ 
drobno iznositi svjedočanstva svetih Otaca Papa Ni¬ 
kole V., sv. Pija V., koji proglasuje Tomu Akvinca 
Naučiteljem Crkve, Siksta V., Klementa VIII., Pavla 
V., Aleksandra VII., Inocenta XI., Inocenta XII., Be- 
nedikta XIII., Klementa XII., Beneđikta (XIV ... Bit će 
dosta spomenuti izreku Inocenta VI. da »oni koji po¬ 
sjeduju nauku sv. Tome Akvinca ne mogu nikada da 
se udalje sa staze istine, a tkogod ga je pobijao, bio je 
uvijek sumnjiv sa zablude«, 1 ) bit će dosta da konsta¬ 
tiramo, da u velikom djelu što ga je O. Berthier 2 ) po¬ 
svetio sv. Tomi, Zajedničkom Naučitelju Crkve, ova 
svjedočanstva Papa zapremaju ne manje od dvjesta 
stranica velikog oktava. Tamo od lionskog koncila 
održanog g. 1274, same smrtne godine sv. Tome (umro 
je u Fossa-Nova za vrijeme putovanja na Koncil, no 
njegova je misao ondje bila prisutna te je od nje Kon¬ 
cil tražio formule da osudi zablude Grka), i tamo od 
vienne-skoga koncila (1311—1312), na kojemu je 

x ) Neki su stavili u sumnju ovu izreku Inocenta VI. Ne ula¬ 
zeći u tu stvar, možemo samo konstatirati da postoji na stotine 
drugih značajnijih izjava papa u kojih se autentičnost ne da 
sumnjati. Uostalom riječi: »A tkogod ga je pobijao bio je uvijek 
sumnjiv sa zablude«, nisu mnogo daleko od riječi: »Udaljiti 
se od Tome Akvinca. naročito u metafizici, nije moguće bez 
teške štete« — koje je izrekao i Pio X. (Pascenđi) i Pio XI. 
iStudiorum đucem). (Bilj. prev.) 

*) J. J. Berthier, Sanctus Thomas A q u i n a s 
Doctor communis Ecclesiae, vol. I, Testimonia F.cele- 
siae, Romae, 1914. 


159 


Crkva definirala supstancijalno jedinstvo čovječjega 
bića riječima samoga sv. Tome, može se ustvrditi da 
su se Oci sviju koncila utjecali umnome oružju, što ga 
je on bio pripravio, te da su se vazda pokazali vrlo 
vjerni njegovim principima. Ovo nigdje nije očitije 
nego li u definicijama tridentinskoga koncila. »Od bla¬ 
žene smrti sv. Naučitelja«, piše Pio X., »nije Crkva 
održala ni jedan koncil na kojemu ne bi bio sudjelovao 
sv. Toma blagom svoje nauke')«. 

Međutim, ako biljeg ljudske ograničenosti u pogledu 
božanskih misterija nije nedostajao ni takovome Na¬ 
učitelju, u tome što nije naučavao u njegovo doba 
prijeporan privilegij Bezgrješnoga Začeća koji je čak 
jedan dio njegove škole oštro pobijao kroz nekoliko 
stoljeća), valja ipak primjetiti da njegova rezervira- 
nost u ovome pitanju dolazi od toga što je (poradi 
teološke razboritosti, i zato da ne prejudicira odluci 
rimske Crkve) htio ostati u principima, a da ih ne do¬ 
vede do konačnih zaključaka. Ova rezerviranost ne 
pokazuje ni najmanju pogrešku u njegovim načelima. 
Ta načela zapravo, kao neko »kormilo«, 3 ) koje obez- 

Motu proprio »Doctoris Angelici«. Ovu ,1e izreku 
Pija X ponovio sv. »O. Pijo XI, u enciklici »St u dio rum 
D u c e m«. 

a ) »Franjevačka škola, slijedeći poticaj Skotov, te štićena 
osjećajem oduševljenja vjernika, klicaše u sav glas da Majka 
Božja mora da bude, i da je ona zaista, neoskvrnjena. Željeli su 
da bud kojim putem uđu u onu luku za kojom su čeznuli od 
žarke ljubavi spram Presvete Djevice: zato se više starala oko 
toga da potaknu te da ubrzaju krok naprijed, nego li da u to 
ime odrede točan pravac. 

»Sv. Toma i njegova škola, vični da osjećaju stave uzdu ra¬ 
zuma, te da na tajanstvenome tlu dogme ne pođu naprijed, a 
da se nijesu dali ranije uputiti od već protumačenih dogmi, pro- 
glasiše s ne manje snage da je Majka Božja, poput svakoga dje- 

bjeđuje dobar pravac, služila su jednako toliko kao 
žar Skota i franjevačke škole, za pripravu dogmatske 
definicije koju Pijo IX. proglasuje godine 1854. 

Ali zađimo u posljednju četvrt 19 stoljeća. Ovdje 
stvar prima novi izgled. Sveti se Toma ne pokazuje 
više samo kao učitelj svete znanosti, čija nauka pret- 
sjeda svečanim činima crkvenoga učiteljstva te sači¬ 
njava teološku pričuvu Crkve. Papa se obraća ljud¬ 
skom razumu, zaklinje ga da se vrati Anđeoskom Na- 
učitelju, da ga pita za put svijetla, da obnovi, — on 
koji je upoznao tolike negacije, toliku opojenost i 
odvratnost, — velike tvrdnje tomističke filozofije. Dne 
4 augusta 1879 objavljuje Lav XIII. encikliku » Aeterni 
Patris«, od koje datira preporod skolastičkog studija. 
Svakome je korisno da čita (ili ponovno čita) ovu en¬ 
cikliku u njenoj cjelosti. U njoj nalazimo obranu i 
apologiju filozofije, njezine vrijednosti kao znanosti, 
njezinog dostojanstva i njezine koristi za čovječanstvo 
i za kršćansko društvo. Ovo svjedočanstvo, budući da 
dolazi od zastupnika Kristovog koji govori čitavome 

teta Adamovog, morala zbiljski i lično biti otkupljena Krvlju 
Kalvarije, te da su pripravni da i samoj Bogorodici zakrće put, 
ukoliko je ne bi vidjeli gdje slobodno kroči stazom 1 i č n o g a 
duga, (debitum) jedinom stazom koja obrazlaže otkup krvlju 
Kristovom. 

»Izručen ovome dvostrukom utjecaju — skotovom žaru i 
tomističkom kormilu —- čamac je Bezgrješne sporo ali sigurno 
napredovao kroz stoljeća. Bez Skot-a i njegove Škole on se u 
opće ne bi bio pomakao, ili bar ne bi napredovao; bez posre¬ 
dovanja sv. Tome i njegovih učenika, on bi jamačno bio zalutao. 
Poslije Boga i njegove Crkve zahvaljujemo Skot-u i njegovoj 
Školi definiciju Bezgrješnoga Začeća, ali sv. Tomi i nje¬ 
govim učenicima dugujemo definiciju pravog Bezgrješ¬ 
noga Začeća. »F. Marin-Sola, L’Evolution homogene 
du dogme catholique, Fribourg, 1924, sv. I„ str. 327—328. 


svijetu, ima naročitu zamašitost i naročitu otmenost. 
Iza kako je ukratko izložio povijest filozofije u kr¬ 
šćanskim vjekovima, za vrijeme Otaca i za vrijeme 
skolastike, Papa veli: »među skolastičkim naučite- 
Ijima, izdiže se nad svima do neisporedive visine 
njihov knez i učitelj, Toma Akvinski, koji, kako pri¬ 
mjećuje Kajetan, jer je duboko poštivao sv. Nauči- 
telje koji su bili prije njega, baštinio je u neku ruku 
inteligenciju sviju njih, intellectum omnium quodam- 
modo sortitus est. Toma sabire njihovu nauku kao ra- 
sijane udove tijela; on ih opet ujedinjuje, koordinira 
ih divnim redom uvećavši ih tako znatno da se punim 
pravom smatra naročitim braniteljem i čašću katoličke 
crkve «. Zatim Lav XIII. ističe na vrlo značajan način 
vanrednu zamašitost tomističkoga preporoda, nesamo 
u pogledu vjerske istine i svetih dobara, koje treba 
braniti u dušama, već također i u pogledu svjetovne 
kulture, te svega umjetničkog i znanstvenoga pokreta. 
Doista umjetnosti »posuđuju od filozofije, te vodeće 
mudrosti, svoje vrhovno mjerilo, i crpu iz nje, kao iz 


Vidi u ovome pitanju poglavito djelo Vlč. O. del Prado, D i- 
vusThomas et Bulla Dogmatica »Ineffabilis 
D e u s«, Fribourg 1919. Ono što sv. Toma naučava (protiv stano¬ 
vitih krivih načina dokazivanja Neoskvrnjenoga Začeća), jeste 
da je i Majka Spasiteljeva bila otkupljena zaslugama svoga 
sina, te da joj valja priznati sve stupnjeve čistoće, ukoliko 
su kompatibilni s Kristovim otkupljenjem. Dosta je da se dalje 
razjasni te da se doda da je ovo otkupljenje bilo očuvajuće 
otkupljenje (pretpostaviv ne grijeh, već dug (debitum), ličnu 
dugovinu te budući otpust po zaslugama Hristovim u sam čas 
stvaranja i ulijevanja duše), zato što je imalo pojam Neoskvr¬ 
njenoga Začeća kako ga je Crkva definirala, koji je pojam vrlo 
jasno određen u molitvi blagdana 8 decembra; »D e u s ... q u i 
e x morte ejusdem Filii tui praevisa, eam ab 
omni labe praeservasti....« 




11 

zajedničkoga vrutka života, duh koji ih oživljuje«. Što 
se tiče prirodnih znanosti učinio bi skolastičkoj filo¬ 
zofiji »najveću nepravdu« tko bi je »optužio da stavlja 
zapreke napretku i razvoju znanosti «. Baš naprotiv, 
»kao što skolastici, slijedeći u tome nauku svetih 
Otaca, naučavaju u antropologiji na svakome koraku, 
da se um može dizati jedino putem sjetilnih predmeta 
do spoznaje imaterijalnih stvari, oni su sami od sebe 
razumjeli, da ništa nije korisnije filozofu nego da ma¬ 
rom ispituje tajne prirode, te da mnogo vremena i 
pažnje posveti studiju fizičkih stvari. Nesamo da od 
toga ne će ni najmanje da trpe, već će same prirodne 
znanosti, koje su danas u tako velikoj časti te koje 
sa tolikim divnim otkrićima svagdje žanju besprimjer¬ 
no udivljenje, dobiti naročito mnogo obnovom stare 
filozofije. ( ... ) Jer nije dovoljno da se konstatiraju 
činjenice, valja se dići više gore. (...) Mudro primi¬ 
jenjena, skolastička bi filozofija ovim istraživanjima 
donijela značajan zamah snage i svijetla «. I Papa će 
da zaključi: »Opominjemo vas najživlje, i to u ime 
obrane i časti vjere katoličke, u ime dobrobiti društva, 
u ime napretka sviju znanosti, da opet stavite u djelo 
te propagirate što većma dragocjenu mudrost svetoga 
Tome«. Prisustvujemo danas velikom intelektualnom 
pokretu potaknutom voljom i rječju onoga koji bdije 
na vrhu Crkve; i ovo je najbolji primjer onoga, što 
bi se moglo nazvati ljekovitim djelovanjem Papinstva 
u ranjenom čovječanstvu. 

Bezbrojni su spisi, kojima je Lav XIII. potvrdio i 
protumačio opomene enciklike »Aeterni Patris«. Obra¬ 
na vjere, »korist znanosti, dobrobit društva su na 


163 


kocki 1 )«. Ma obratio se on čitavoj Crkvi, Redempto- 
ristima, Franjevcima, Dominikancima, Benediktincima, 
Isusovcima, biskupima, sveučilištima, sjemeništima, 
kroz dvadeset i pet godina, u enciklikama, brevima, 
pismima, audijencijama, on bez prekida promiče po¬ 
vratak svetome Tomi, te u toj stvari daje pri svakoj 
prilici koja se pruža, na jasno zapovjedni način sa¬ 
stavljene propise: »Oni koji zaista žele da budu filo¬ 
zofi (a redovnici to naročito moraju željeti) obvezani 
su«, govori on Maloj Braći, 2 ) »da postave principe i 
temelje svoje nauke na svetoga Tomu Akvinskoga«. 
»Ako se nađu«, piše on Isusovcima 3 ), »neki nauči- 
telji u protimbi sa svetim Tomom, ma koja inače bila 
njihova zasluga, nije dozvoljeno krzmanje, te prvi ima- 
du da se žrtvuju potonjemu «. 18 januara 1880 on na¬ 
laže Dominikancima, da na trošak Svete Stolice publi¬ 
ciraju monumentalno izdanje svetoga Tome; 4 augusta 
iste godine on stavlja pod zaštitu svetoga Tome Akvin¬ 
skoga »Sveučilišta, Akademije, Fakultete i katoličke 
škole«, te u breve-u kojega objelodanjuje ovim povo¬ 
dom, izjavljuje svoje osvjedočenje da »tomistička 
nauka uz vanrednu superiornost posjeduje naročitu 
snagu i krepost da izliječi zla koja tište naše doba«. 

On dodaje: 

»Nauka sv. Tome je tako prostrana da poput mora 
sadržava svu mudrost koja potječe od starih. Sve isti¬ 
nito, što je bilo izrečeno, sve što su mudro pretresali 
poganski filozofi. Oci i Naučitelji Crkve, koji su 

*) Pismo M. Pidal-u, 12 decembra 1884. 

2 ) 25 novembra 1898. 

3 ) 30 decembra 1892. 

živjeli prije njega, nije on samo temeljito poznavao, 
već je on sve ovo i povećao, upotpunio, sredio s tako 
pronicavim pogledom na bitne principe, s tolikim savr¬ 
šenstvom metode i s tako shodno odabranim termi¬ 
nima, da se čini da onima koji ga slijediše nije ostavio 
drugo do li sposobnost da ga oponašaju, oduzevši im 
mogućnost da ga dostignu. 

»A ima još i ovo značajno: da njegova nauka, budu¬ 
ći formirana i kano oboružana načelima odgovora po¬ 
trebama nesamo jednoga doba, već sviju vremena, te 
da je naročito prikladna za suzbijanje zabluda, koje 
se neprestano iznova pojavljuju«. 

»Sam se Lav XIII. ovom naukom neprekidno služi 
u naučavanju Crkve da dokaže koliko je ona savre- 
mena i kakav odnosaj ima sa današnjim pitanjima« 1 ). 
On sokoli i podržava na sve načine institucije i pot¬ 
hvate određene da prošire ovu nauku, u prvom redu 
se slaže ne bez velikih borba, za procvat rada u 
Louvain-u onoga koji će kasnije postiti Kardinal 
Mercier. 

Konačno, u svom encikličkom pismu od 8 septem¬ 
bra 1899 na francusko svećenstvo, on iznova insistira 
i suprostavlja Kantovom subjektivizmu, koji se ističe 
kao naročita opasnost, opet i vazda svetoga Tomu: 

Rekli smo to u Našoj Enciklici »Aeterni Patris«, 
koju sjemeništarcima i njihovim profesorima prepo- 
ručamo da ponovno pomnjivo čitaju, a rekosmo to 
oslonivši se na auktoritet svetoga Pavla: od ispraznih 

1 ) VI6. O. Janvier, Action intellect, et polit, 
d e Leon XIII en France. (Vidi sve enciklike Lava XIII. 
napose Rerum Novarum. 

suptilnosti loše filozofije, per philosophiam et inanem 
fallaciam, najčešće se duh vjernika vara a čistoća 
vjere kvari među ljudima. Nadodali smo, a događaji 
koji se desiše onamo od dvadeset godina na veliku 
žalost potvrdiše refleksije i bojazni koje smo onda 
izrazili: »Promotrimo li kritičke okolnosti vremena u 
kojemu živimo, obuhvatimo li mišlju stanje poslova, 
koli javnih toli privatnih, otkrit ćemo bez muke da 
uzrok zala koja nas tlače, kao što i onih koja nam 
prijete, stoji u tome: da su se kriva mišljenja o svim 
stvarima, božanskim i ljudskima, iz škola filozofa 
malo pomalo uvukla u sve slojeve društva, gdje ih 
je prihvatio velik broj duhova«. 

»Ponovno osuđujemo one nauke, koje od prave filo¬ 
zofije jedino nose ime te koje, podrmavši svim teme¬ 
ljima ljudskoga znanja, logički vode općemu skepti¬ 
cizmu i nevjeri. S dubokom boli saznajemo, da su od 
nekoliko godina neki katolici mislili da se mogu po¬ 
vući slijepo za onom filozofijom koja, pod prividnom 
izlikom oslobođenja ljudskog razuma od predrasuda 
i od obmane, niječe mu pravo da išta afirmira što bi 
bilo iznad njegove vlastite aktivnosti. Tako žrtvuju 
radikalnom subjektivizmu svaku sigurnost koju je 
tradicionalna metafizika, posvećena auktoritetom naj¬ 
snažnijih duhova, postavljala kao potreban i nepoko¬ 
lebiv temelj za dokaz o opstojnosti Boga, o duhov¬ 
nosti i besmrtnosti duše, te o objektivnoj realnosti 
vanjskoga svijeta«. 

Napominjemo i to da je, nekako u isto doba, i Ru- 
dolf Eucken sa protestanske strane suprostavljao sve- 

toga Tomu i Kanta kao dva svijeta nepomirljivog 
sukoba 1 ). 

Nijesmo još svršili. Pio X., Benedikt XV., Pio XI. 
nastavili su i potvrdili na različit način umno djelo 
Lava XIII. Više nego išta valja ovdje imati pred oči¬ 
ma same tekstove. Sjetimo se redaka enciklike »Pas- 
cenđi « (od 8 septembra 1907): 

» Najprije, što se tiče studija, izrijekom želimo i 
nalažemo da skolastička filozofija bude temelj svetih 
nauka. Razumije se po sebi da, »nađe li se kod sko- 
lastičkih naučitelja, koje odviše suptilno pitanje, ili 
koja nesmotrena teza, ili koja stvar koja nije u su¬ 
glasju sa znanstvenim tekovinama kasnijih vremena, 
ili koja, konačno, nema nikakove vjerojatnosti, ne¬ 
mamo nipošto nakane da našemu stoljeću predložimo 
da to nasljeđuje« 2 ). Ali je to važno, kada naređujemo 
da se ima slijediti skolastička filozofija, to je da pod 
time poglavito razumijevamo onu filozofiju koju nam je 
sv. Toma Akvinski ostavio u baštinu. Izjavljujemo 
dakle da sve ono što je u ovome predmetu naredio Naš 
Pretšasnik, ostaje u punoj snazi, i, u koliko je potreb¬ 
no, mi ovo iznova naređujemo i potvrđujemo, te na¬ 
lažemo da se toga svi rigorozno drže. Neka biskupi to 
nalože i neka zahtijevaju da se to slijedi u sjeme¬ 
ništima gdje se to možda stavilo u zaborav. Ovi se 
propisi također tiču pretstavnika redovničkih zavoda. 
I neka profesori dobro znadu da nije moguće odale- 

') Thomas von Aquino und Kant, ein Kampf 
zweier Welten, Kantstudien, VI, 1901. 

2 ) Lav XIII, Encikl. »Aeterni Patris«. 

čiti se od sv. Tome, pogotovu u metafizičkim pitanji¬ 
ma, bez znatne štete«. 

U Motu proprio »Sacrorum Antistitum« (1. septem¬ 
bra 1910.) upravljeno svim biskupima i svim vrhovnim 
poglavicama redova kojima je poziv da bdiju nad 
uzgojem mladih klerika, Pio X. ponavlja ove propise: 

»Što se tiče studija, želimo i nalažemo izrijekom da 
skolastička filozofija bude temeljem svetih nauka. 
(...) I kada naređujemo da se ima slijediti skola¬ 
stička filozofija, pod tim poglavito razumijemo — to 
je važno — onu filozofiju koju nam je sv. Toma osta¬ 
vio u baštinu«. 

»Poglavito «, rekao je Papa. 

»Desilo se« (nastavio je 29 juna 1914, u onome 
Motu proprio »Doctoris angelici« koji sabire sve pa¬ 
pinske dokumente o. sv. Tomi, te koji snažno potvr¬ 
đuje nerazdjeljivost njegove nauke), desilo se, jer smo 
na ovome mjestu rekli da treba »poglavito« a nijesmo 
rekli da treba »jedino« slijediti filozofiju sv. Tome, 
te se mnogi uvjerili da se pokoravaju našoj volji, ili 
bar da joj se ne protive, ako bez razlike, u nastojanju 
da udovolje toj naredbi, uzmu ono što je stanoviti 
drugi skolastički učitelj u filozofiji naučavao, ma i 
bilo ovo u protimbi sa načelima sv. Tome. Ali u tome 
su se oni jako prevarili. Kada smo našima dali sv. 
Tomu kao vođu skolastičke filozofije, jasno je da smo 
želili da se ovo prije svega razumije u pogledu načela 
što ih je on naučavao, a koja su kao temelji na kojima 
počiva ova filozofija. I jednako kao što zaista valja 
zabaciti mišljenje stanovitih starih, po kojemu nije 
nikako važno po vjersku istinu da se ima ovaj ili onaj 







sud u pogledu stvorenih predmeta, samo ako imamo 
tačne pojmove u pogledu Boga, jer zabluda koja se 
tiče naravi predmeta rađa krivu spoznaju o Bogu 
jednako tako valja da se sveto i neokrnjeno čuvaju 
načela filozofije što ih je postavio Toma Akvinski, po 
kojima je skupa stečena znanost o stvorenim stvari¬ 
ma, znanost koja se posvema podudara s vjerom 
(Contra Gentiles, II, III i IV); po kojima su sve za¬ 
blude sviju vremena pobijenei i s izvjesnošću može se 
razaznati što valja pripisivati Bogu samome, i nikome 
drugome do li Njemu (Ibid., III; Sum. theol., I, 12, 
4; 54, 1); konačno divno osvijetljene i različitost i 
sličnost između Boga i njegovih djela... 

»... Jednu tako divnu baštinu mudrosti, koju je on 
sam, nakon što ju je primio od starih, usavršio i uve¬ 
ćao snagom svoga gotovo anđela dostojnoga genija, 
a kojega je upotrijebio da pripravi, osvijetli i obrani 
sveti Nauk među ljudskim umovima (In libr. Boethii 
de Trint, q. 2, a. 3), takvu baštinu ni zdrav razum ne 
želi da zanemari a ni vjera ne trpi da ona bude uma¬ 
njena s bilo koje strane. Naročito onda ako se katolič¬ 
ku istinu jednom liši ove moćne pomoći uzalud će se 
u svrhu njene obrane tražiti pomoć u filozofije čija su 
načela ili zajednička sa materijalističkim, monističkim, 
panteističkim, socijalističkim zabludama te sa raznim 
formama modernizma ili im bar nikako nijesu oprečna. 
Doista glavne tačke filozofije svetoga Tome ne smiju 
se staviti u red mnijenja o kojima se može raspravljati 
u jednom ili drugom smislu, već ih se mora smatrati te¬ 
meljima na kojima stoji sva znanost naravnih i božan¬ 
skih stvari; i ako ih povučemo iti ako ih promijenimo 


na bilo koji način, nužno slijedi da studenti svetih zna¬ 
nosti više ni ne zamjećuju značenje riječi kojima se 
dogme, što ih je Bog objavio, predlažu putem učitelj- 
stva Crkve. 

»Radi toga smo htjeli opomenuti sve one koji na¬ 
učavaju filozofiju i svetu teologiju, da neće biti bez 
velike štete ako se odaleče pa i za jedan korak, naro¬ 
čito u metafizičkim pitanjima, od svetoga Tome. — A 
pored toga još i izjavljujemo da nesamo ne slijede ni¬ 
kako sv. Tomu, već da se vrlo daleko udaljuju od sve¬ 
tog Naučitelja, svi oni koji kvare u svom tumačenju ili 
koji potpunoma preziru ono što u njegovoj filozofiji sa¬ 
činjava počela i velike teze iste (principia et pronun- 
tiata majora). A ako smo mi ili koji od naših pretšasni- 
ka nauku kojega auktora ili kojega sveca ikada pre¬ 
poručili sa naročitom pohvalom, i to upravo na takav 
način da se pohvali pridružio poziv i nalog da se ona 
nauka raširi i obrani, lako je razumjeti da je bila pre¬ 
poručena u mjeri u kojoj se podudarala s načelima 
svetoga Tome Akvinskoga ili ukoliko joj se nije ni¬ 
kako protivila «. 

Nije više ostalo drugo nego da se učiteljima podlož¬ 
nim auktoritetu Crkve naloži naučavanje filozofije 
svetoga Tome i to zakonom upisanim u sam kodeks 
naredaba Crkve. Ovo je učinjeno činom, koji znatno 
nadilazi sve ono što su Pape do onda naredili. U novo¬ 
me Zakoniku kanonskoga prava, što ga je objelodanio 
Benedikt XV., propisano je profesorima katoličkih 
škola »da sa svakoga stajališta obrade nauku raci¬ 
onalne filozofije (teodiceje) i teologije, te uzgoj uče- 

nika u ovim znanostima po metodi, nauci i načelima 
Anđeoskog Naučitelja, i da se istih sveto drže 1 }«. 

Zato nam Toma Akvinski nije više samo predložen 
kao naučitelj odličan među drugim naučiteljima. 
On je naučitelj »par excellence«, on zauzima posve¬ 
ma jedinstven položaj. On u svoj punoći realizira ime 
»Doctor Communis Ecclesiae« što mu je već davno 
bilo podijeljeno. Pa bilo koliko da se neki filozof pop¬ 
ne do stepena izuzetne vrsnoće noseći u sebi neko 
obilježje duhovne općenitosti, ipak se može reći da su 
Descartes, Malebranche ili Auguste Comte specifično 
francuski filozofi, Fichte i Hegel specifično njemački 
filozofi. Međutim, sveti je Toma specifično katolički 
naučitelj, on je filozof i teolog Petrove Crkve i ka¬ 
toličanstva. 

Kasnije će Benedikt jXV i opet da piše, a to je jedna 
od najvećih riječi izrečenih o svetom Tomi, da je 
»Crkva proglasila nauku svetoga Tome svojom vlasti¬ 
tom naukom 2 )«, cum Thomae doctrinam suam pro- 
priam edixit esse. Potom će sv. Papa Pio XI u svom 

Kan. 1386, § 2. Da uščuva običaj i tradiciju svojstvene 
istočnoj Crkvi, prvi kanon Zakonika kanoničkoga prava spomi¬ 
nje da se ovaj jedino tiče latinske Crkve. Pravna obvezanost da 
se sv. Toma stavi kao temelj nauke ne tiče se dakle, po slovu 
zakonika, Istočne Crkve. Ali ovdje valja prije svega promotriti 
misao i želju Crkve, koji su njeni zakoni izraz primjenjen vre¬ 
menu i mjestu. A nema nikakove sumnje da po duhu Crkve 
valja u svijetlu načela svetoga Tome shvatiti pa sistematizo- 
vati također i mudrost grčkih Otaca te istočnih tradicija. Na- 
učavanje i opomene Papa u tom pogledu imadu bezuslovno op¬ 
ćenito značenje. 

2 ) Enciklika »F a u sto appetente đ i e«, o sedamsto- 
gođišnjici smrti svetoga Dominika (29 juna 1921)., Vidi također 
svjedočanstvo doneseno o sv. Tomi, kojega je filozofija prema 
Kristu, u Motu proprio »N on m u 11 o« o rimskoj Akade- 


Apostolskom listu o uzgoju svećenstva'): »Kad je 
dovršen ciklus literarnih nauka, moraju mladi klerici 
u svrhu priprave za teologiju da se najmanje za vrije¬ 
me od dvije godine s najvećim marom dadu na studij 
filozofije. Pod tim razumijemo skolastičku filozofiju 
što su je neprekidnim i revnim radovima izgradili sveti 
Oci i naučitelji Škole, a koju je trud i genij Tome 
Akvinskoga doveo do najvišega savršenstva, onu filo¬ 
zofiju koju se Naš svijetli prečasnik Lav XIII nije 
nipošto ustručavao zvati »bedemom vjere i čvrstom 
tvrđom religije 2 ). »Doista slava ide Lava XIII. da je, 
obnovivši ljubav i kult Anđeoskoga Naučitelja, opet 
povratio čast kršćanskoj filozofiji; i toliko smo uvjere¬ 
ni da u ovome leži najveća od sviju njegovih tako 
dragocjenih usluga što ih je za vrijeme svoga dugogo¬ 
dišnjega poniifikata učinio Crkvi i građanskome dru¬ 
štvu, da bi, kad i ne bi bilo drugih zasluga, ova jedina 
stvar dostajalo da ovjekovječi ime ovoga velikoga 
Pape. 

»Profesori će se filozofije dakle, dok ovu znanost 
predavaju sjemeništarcima, prije svega truditi da sli¬ 
jede nesamo metodu svetoga Tome, već također i nje¬ 
govu nauku i njegova načela; oni će tim veći žar tome 
posvetiti da mu budu vjerni što znadu da se moderni- 

miji Svetoga Tome« (31 decembra 1914): »Nos vero, cum, aeque 
ac Decessores Nostri, persuasissimum habeamus de illa tantum 
philosophia Nobis esse laborandum quae sit secundum 
C h r i s t u m (Colos. II, 8), ac propterea ipsius philosophiae 
studium ad principia et rationem Aquinatis omnino exigenđum 
esse ...« 

1) Apostolsko pismo sv. O. Pije XI o uzgoju Svećenstva, 1 
augusta 1922. 

2 ) Encikl. pismo »A e t e r n i P a t r i s«. 

ste, te drugi neprijatelji katoličke vjere, nijednoga Na- 
učitelja Crkve ne boje više nego li svetoga Tome. 

Konačno enciklika »Stuđrorum ducem « osvijetlivši 
vezu svetosti i nauke Anđeoskog Naučitelja, te po¬ 
kazavši u njemu, milinom rječite mudrosti, »savez¬ 
ništvo dviju mudrosti, stečene i uljevene«, kao da nam 
zorno predočuje svu ljubav, svu svetu apostolsku ener¬ 
giju, svu vazda savremenu vitalnost misli svetoga 
Tome, te služeći se tako važnom rječju Benedikta XV, 
daje javno posvećenje najdrevnijemu, a nedvojbeno i 
najljepšemu naslovu svetoga Tome: 

»Mi pak smatramo tako opravdanom onu velebnu 
počast koja se daje ovome zaista božanskome geniju 
i držimo da treba nazvati ne samo anđeoskim Nauči- 
teljem, već i zajedničkim ili općim Naučiteljem 
Crkve onoga čiju je nauku Crkva učinila svojom kako 
pokazuju toliki dokumenti svake ruke 1 )«. 

Istodobno nam ova enciklika, razriješivši i utvrdiv¬ 
ši svojim auktoritetom neke tačke koje je naučavao 
sveti Toma, donosi značajne podatke o razlozima 
zbog kojih Crkva usvaja njegovu nauku. 

»Navikao«, piše Pio XI, »da sve stvari promatra u 
Bogu, prvom uzroku i posljednjoj svrsi svega stvore¬ 
noga, Toma je bio prirodno sklon tome da se u svome 
životu, kao i u Teološkoj Sumi, povede za onim dvjema 
mudrostima o kojima je bila riječ, te koje on ovako 
opisuje: »Mudrost koju čovjek stiče studijem ... uspo- 

*) Encikl. »Stuđiorum duce m«, 29 juna 1923. Korisno 
će biti pregledati komentar o njoj sastavljen od V1 i. O. 
Lavaud-a: Saint Thomas, guide des etudes, Pa¬ 
riš, Tćqui, 1925. 

sobljuje ga da o božanskim stvarima stvara pravi sud 
savršenom upotrebom razuma ... Ali druga je mu¬ 
drost dar koji silazi s neba ... i ona rasuđuje božan¬ 
ske stvari krepošću neke prirodne zajednice« fkona- 
turalnosti) s njima. Ona je dar Duha Svetoga... koji 
čovjeka čini savršenim u redu božanskih stvari, tako 
da ne samo uči stvari već ih i kuša u sebi.« (11 — II, 45, 
1 ad 2; 2 c). 

»Ova od Boga poslana ili uljevena mudrost napre¬ 
dovala je kod svetoga Tome neprestano uz ostale da¬ 
rove Duha Svetoga, jednako kao i ljubav, gospodarica 
i kraljica svih kreposti. Zato je za njega bila najsigur¬ 
nija nauka da ljubav prema Bogu ne smije nikada pre¬ 
stati rasti, kako je to uključeno u samoj formulaciji 
zakona: »Ljubi Gospodina Boga svog svim srcem svo¬ 
jim; »svim srcem« ili »savršeno« posvema je jednako 
»... Ljubav, govori Apostol, je svrha zakona: no nema 
mjere za svrhu, koja postoji jedino za sredstva što 
k njoj vode«. (Ibid., 184, 3). S toga je razloga savršen¬ 
stvo ljubavi uključeno u zakonu kao cilj kojemu svi 
moraju težiti, svaki prema svojim moćima«. 

Tako su uglavljene dvije važne teze zajedničkoga 
Naučitelja, jedna koja razlikuje učenjem stečenu 
mudrost (ovo je filozofska mudrost) od uljevene 
mudrosti, koja je dar Duha Svetoga, a koja je vezana 
uz ljubav; druga, koja tvrdi da savršenstvo ljubavi 
pada pod zakon kao cilj kojemu svatko mora težiti 
prema svojim silama. 

Što se pak zasebno tiče filozofije, enciklika bez 
ograničenja hvali (posvema aristotelovski) pojam što 
ga sveti Toma daje o bitnom sastavu i razdiobi naj- 

uzvišeni) ega znanja prirodnoga reda, te citira ovaj 
najznačajniji tekst komentara Etici: »Mudracu pri¬ 
pada da unese red u stvari. Jer mudrost je prven¬ 
stveno savršenstvo razuma, kojega je svojstvo da 
upozna red: doista, makar da ćutilne moći spoznava- 
ju stanovite stvari uzevši ih apsolutno, ipak je jedino 
umu ili razumu moguće da spozna relaciju ili red koji 
jedno s drugim povezuje. Međutim prema različnim 
redovima koje razum promatra kao takav, različne 
su i znanosti. Red što ga spekulativni razum postavlja 
u svom vlastitom činu, odnosi se na filozofiju razuma 
ili logiku, koja promatra red među djelovima govora, 
te red principa između njih i sa zaključcima. Filozofiji 
prirode (ili fizici) pripada da promatra red što ga 
ljudski razum nalazi u stvarima, no kojega on u ove 
sam ne unaša. Zbog toga u opseg prirodne filozofije 
stavljamo i metafiziku. Konačno red voljnih čina spada 
u područje filozofije morala (ili etike), koja se dijeli 
na tri dijela: prvi dio promatra čine individuuma u 
opredjeljenju spram cilja, a to je »monastika« (ili 
individualna moralka); drugi dio promatra čine obi¬ 
teljske zajednice, a to je »ekonomika«; a treći dio 
promatra čine građanske zajednice, a ovo je »politi¬ 
ka«. (In Ethic., lect. I). 

»Sve je dijelove filozofije«, nastavlja Papa, »sveti 
Toma temeljito proučio, svaki dio po vlastitoj metodi, 
polazeći od onoga što je najbliže ljudskome razumu, 
da se postepeno popne do onoga što je najudaljenije, 
te da se konačno zaustavi na »posljednjem vrhuncu 
sviju stvari«, in supremo rerum omnium vertice (Con- 
tra Gent., L., II, c. 56; L. VI, c. I). 

»Ono što naučava o moći ili vrijednosti ljudskoga 
uma mora se smatrati definitivnom tečevinom čovje¬ 
čanstva (sanctum). Naravno naš um spoznaje biće i 
ono što po samom svome pojmu pripada biću kao ta¬ 
kovome, a na ovoj se spoznaji »temelji poznavanje 
prvih principa« (Contra Gent., L. II, c. 83.) Time se u 
korjenu ubijaju teorije i zablude modernih filozofa, 
koji tvrde da u spoznajnom činu ne spoznajemo biće 
samo, nego modifikaciju onoga koji spoznaje; zablu¬ 
de koje konačno završavaju u agnosticizmu, koji je 
tako odlučno osuđen Enciklikom »Pascendi«, 

»Oni argumenti kojima sveti Toma dokazuje da 
Bog postoji i da je Bog jedino Biče po sebi, danas su 
jednako kao i u srednjem vijeku najčvršći dokaz ovih 
istina'}. Njima se izvrsno potvrđuje katolička dogma, 
koju je vatikanski koncil svečano proglasio, a koju Pio 
X tako jasnim riječima formulira: »Boga, ukoliko je 
početak i svrha sviju stvari, možemo sa sigurnošću 
upoznati a i dokazati po prirodnom svijetlu razuma iz 
onoga što je stvoreno, to jest iz vidljivih djela prirode, 
onako kao što uzrok možemo spoznati i dokazati iz 
učinaka. (Motu proprio »Sacrorum Antistitum«, 1 sep¬ 
tembra 1910). Njegova metafizička nauka, premda je 
i često bila a još je i danas napadana od nepravednih 
kritika, ipak je poput zlata koje nikakova kise¬ 
lina ne može rastvoriti, svu svoju snagu i sav svoj 
sjaj sve dosele sačuvala. (Encikl. Pascendi 8 sept. 

9 Bilo bi poučno isporediti s ovom značajnom izjavom Pape 
neosnovane tvrdnje (koje, zapravo, dolaze od posvemašnjega 
nerazumijevanja misli svetoga Tome) što ih modernistička kri¬ 
tika, koju neki katolički filozofi misle da je iznova mogu formu- 
lisati, suprostavlja argumentima o kojima je riječ. 

1907),: »Udaljiti se od Tome Akvinca, naročito u 
metafizici, nije moguće bez teške štete 1 )«. 

Na posljetku, »ako želimo izbjeći zabludama koje su 
uzrok i začetnik sviju nedaća našega doba, mora da 
više nego ikada ostanemo vjerni nauci svetoga Tome. 
Na svim područjima Toma odlučno pobija teorije što 
ih zamisliše modernisti: u filozofiji time što, kako re¬ 
kosmo, obezbjeđuje vrijednost i snagu ljudskoga uma 
dokazujući nepobitnim dokazima opstojnost Boga; u 
dogmatici time što razlikuje svrhunaravni od narav¬ 
noga reda, te što osvjetljuje razloge vjerovanja i 
same dogme; u teologiji time što pokazuje, kako sve 
što je predmet vjerovanja ne počiva na mnijenju, već 
na nepromjenjivoj istinii u biblijskoj znanosti time 
što određuje pravi pojam božanske inspiracije; u mo¬ 
ralnim, u socijalnim i u pravnim pitanjima time što 

l ) Upamtimo o teologiji ove značajne retke koji pokazuju 
kako ta znanost sama po sebi želi ući i završiti u kontemplaciji: 

»Ne kaže se o čovjeku da temeljito pozna neku daleku zem¬ 
lju samo zbog toga što pozna njezin opis, ma bio ovaj i podro¬ 
ban, već ako je on ondje živio neko vrijeme; jednako tako niko 
ne stiče duboku spoznaju Boga prostim znanstvenim istraživa¬ 
njem, ako s njime ne živi također i u intimnoj vezi.« 

A o teološkom djelu svetoga Tome: 

»On prije svega stavlja na prave temelje apologetiku time što 
jasno određuje razliku između razumskih i vjerskih istina, te 
između naravnog i svrhunaravnoga reda. Zato, kada Vatikanski 
koncil, govori o vjerskim istinama, koje se mogu naravskim 
razumom upoznati, određuje da je za točnu i sigurnu njihovu 
spoznaju ova božanska objava moralno potrebna, te konačno da 
je bezuslovno potrebna objava za spoznaju otajstva — on se služi 
dokazima uzetim iz sv. Tome. Njegova je želja, da oni koji se 
prihvatiše branjenja kršćanske nauke, prihvate ovo sveto načelo: 
»Pristati na vjerske istine pa i nadilazile one razum, ne znači 
biti lakouman.« (Contra Gent. I, c, 6). Uistinu on dokazuje da 
su, uza svu nedokučivost i tajanstvenost vjerskih istina, ipak 
jasni i očiti razlozi koji nagone čovjeka na vjerovanje, »tako 

tačno formulira načela pravne i socijalne pravde, kao 
što i komutativne i distributivne pravde, te što poka¬ 
zuje kakav je odnos pravde i ljubavi; u asketici time 
što daje pravila savršenoga života, te što pobija one 
svoje suvremenike, koji napadaju vjerske redove. Ko¬ 
načno protiv autonomije ljudskoga razuma, koja se 
toliko slavi, on izdiže prava Prve Istine, te auktoritet 
Vrhovnoga Gospodara nad nama. Po ovome se vidi da 
modernisti imaju dosta razloga što se nijednoga Na¬ 
učit el ja Crkve tako ne boje kao Tome Akvinskoga. 

»Zato, kao što je nekoć Egipćanima u doba velike 
gladi bilo rečeno: »Idite Josipu«, da im da žita za 
ishranu tijela; tako bez izuzetka svima, koji danas 
traže istinu, kažemo: Idite Tomi, išćite u njega hranu 
svete nauke, kojom je bogat, te koja hrani duše za 
život vječni«. 

te ovaj ne bi vjerovao da ne bi vidio da je »potrebno vjerovati.« 
(I-II, 1, 4). On nadodaje da vjeru ni izdaleka ne valja smatrati 
zaprekom ili ropskim jarmom nametnutim čovječanstvu, već 
naprotiv treba je ubrajati među dragocjeno dobročinstvo, bu¬ 
dući da je »vjera u nama kao neki početak vječnoga života«. 
(De Verit. XIV, 2). 

»Sveti je Toma i drugi dio teologije, koji se bavi tumačenjem 
dogmi, proučio s izvanrednom opširnošću. Nitko nije dublje pro¬ 
dro, niti je itko s više pronicavosti protumačio sva sveta otaj¬ 
stva, napose unutrašnji život Boga, ponor vječne predestinacije, 
svrhunaravno upravljanje svijetom, sposobnost podijeljenu ra¬ 
zumnim bićima da dopru do svoje svrhe, otkupljenje ljudskoga 
roda kako ga je Krist izveo, a kako ga nastavlja u jednu ruku 
Crkva, a u drugu ruku Sakramenti, te dvije »relikvije božan¬ 
skoga Utpelovljenja«, kako ih nazivlje sveti Naučitelj.« 

»Takodjer je i moralci postavio Toma solidnu teološku nauku, 
kadru da sve naše čine usmjeri prama našoj svrhunaravnoj 
svrsi. A budući da je, kako rekosmo, savršen teolog, uglavljuje 
sigurne zasade te životna pravila, koja imadu da vode nesamo 
pojedinca u njegovom ličnom životu, već i obitelj, te građansko 

III 

Dvije stvari, čini nam se, upadaju ovdje poglavito 
u oči. Najprije se Crkva svestrano zalaže, ako možemo 
tako reći, za svetoga Tomu i njegovu filozofiju pa 
nam tako ne predlaže ovu ili onu partikularnu istinu, 
već čitavo tijelo nauke. Valja na drugom mjestu spo¬ 
menuti dramatski akcenat opomena koje ona, onamo 
od Lava XIII, u tom poglavlju namijenjuje svojim 
vjernicima, a još većma svojem svećenstvu. Osjeća se 
da u njezinim očima borba ima vanrednu zamašitost, 
to je životno pitanje za interese vjere i civilizacije. 

Čemu sve to? 

To je zato što danas nemamo posla sa stanovitim 
određenim herezama, već sa jednom cjelovitom, op¬ 
ćenitom herezom, sa prelomom u samoj osnovci: razum 
se ruši, ne vjeruje se više u istinu, ni u naravnom ni 


društvo; u tome stoji »ekonomska« odnosno politička moralna 
znanost.« 

(Zamijetit će se da ovo nekoliko redaka, koji tako odlučno 
afirmiraju ovisnost politike o moralci i o teološkom svijetlu, već 
unaprijed u nauci svetoga Tome pokazuju lijek protiv poli¬ 
tičkog naturalizma što ga je još onomadne osudio Sveti 
Otac Papa.) 

»A onda u drugome dijelu Teološke Sume imademo onu 
divnu nauku o očinskoj ili domaćoj vladi, o legitimnoj vlasti u 
gradovima ili državama, o prirodnom i čovječjem pravu, o miru 
i o ratu, o pravdi i o svojini, o zakonima i o njihovu čuvanju, 
o dužnosti ublaživanja privatne bijede, te saradnje na javnom 
blagostanju, i to kako u naravnom tako u svrhunaravnom redu. 

»Onoga dana kada bi se u privatnom i u javnom životu, te u 
međunarodnim odnosima vjerno i neprovedivo obdržavala ova 
pravila, ne bi više ništa manjkalo da se ljudima obezbijedi onaj 
»mir Kristov u kraljevstvu Kristovom« za kojim sav svijet tako 
vruće žudi.« 

Tako enciklika Studiorum ducem sama označuje službu mudra 
graditelja što prati Anđeoskog Naučitelja u pogledu kršćan¬ 
ske kulture, koja se ima obnoviti u modernom, svijetu. 


u nadnaravnom redu, odijeljuje se ljudski život od 
istine; u tome je temelj modernizma što ga je Pio X. 
godine 1907 osudio u enciklici »Pascendi«, te označio 
leglom sviju zabluda. Takvoj opasnosti nije dovoljno 
suprostaviti samo stanovitu neku istinu, već treba 
suprostaviti sa strane neba čitavu vjeru i svu svjetlost 
uljevenih darova, ali također i, sa strane zemlje, svu 
jednu filozofiju, svu Filozofiju, uzevši je cjelokupno u 
njenoj općenitosti i u njenom doktrinalnom jedinstvu. 

Nemoguće je u par stranica proučiti raznolike pogle¬ 
de na bitnu harmoniju dogme i razuma. Ali bismo samo 
htjeli da ovdje potsjetimo na silno veliku brigu Crkve, 
— koja očito ima da promatra znatno više predmete, 
sasma druge ljepote, — kojom se brigom ona stara oko 
toga da obrani i zajamči vrijednost te dostojanstvo 
prirodnoga razuma, u kojem ona s udivljenjem 
gleda stvoreno učestvovanje u Boga koga ljubi, u Svje¬ 
tlosti koja rasvijetljuje svakoga čovjeka koji dolazi 
na ovaj svijet. Godine 1567. protiv Baja, a godine 
1713. protiv Quesnel-a ona afirmira vrijednost spozna¬ 
je, koju prirodni razum daje poganima u pogledu 
ćudorednoga zakona i opstojnosti Boga. Godine 1840. 
ona zahtijeva od svećenika Bautain-a, zatim godine 
1855. od svećenika Bonnetty-a da priznadu da se 
»umovanjem sa sigurnošću može dokazati opstojnost 
Boga, duhovnost duše i sloboda čovjeka«, da »upotre¬ 
ba razuma dolazi prije vjere, te k njoj vodi čovjeka 
pomoću objave i milosti«. Godine 1870. ona na Vati¬ 
kanskom Koncilu svečano definira da »Boga, početak 
i svrhu sviju stvari, možemo sa stalnošću spoznati 

(certo cognosci) po prirodnom svijetlu ljudskoga 
iz stvorova«. I ona uglavljuje da ga se tako može 
kazati (adeoque demonstrari posse) iz vidljivih djela 
prirode, kao uzrok iz učinaka 1 ). Ona, koju je zastra- 
njeni razum toliko objeđivao, tako brani razum protiv 
njega samoga, kada se u napadaju filozofskoga deli¬ 
rija, ovo dojakošnje božanstvo utiče samoubijstvu da 
dokonča svoje muke. 

Sve se ovo lako tumači, ako je istina da milost upot¬ 
punjuje narav te da je čovjek po prirodi biće obda¬ 
reno razumom. Razbijemo li snagu razuma, razbili smo 
u isti mah i prirodnu podlogu po kojoj milost zahva¬ 
ća ljudsko biće, podigli smo božanski, i veoma težak 
spomenik na ispodrovanoj zemlji. Kršćanski život 
nije lagan; svetome Kristoforu trebaju dobra ramena 
da na njima ponese maloga Isusa. Treba dobar razum 
da se uzmogne nositi svrhunaravna istina. 

Nije s time rečeno da je potreban filozofski razum, 
tehnički razvijen! Ako je filozofija, sa svim svojim 
umnim sjajem, potrebna Crkvi za njezinu potpu¬ 
nost i puni razvoj njezinog doktrinarnog života na 
zemlji, ona nije nužna svakome vjerniku, bar ne pri¬ 
prostima i neukima. S druge strane vjerske su istine, 
promatrane same u sebi, neovisne o svakom filozof¬ 
skom sistemu (kažemo da su neovisne o svakom si¬ 
stemu, a ne kažemo da su ravnodušne spram svakoga 
sistema) zato što dolaze izravno od Boga, nalaze se 
iznad svake filozofske koncepcije. Zato Krist nigdje 

*) Antimodernistička zakletva (Pio X, Motu proprio »S a - 
crorum Antistitum«, I. septembra 1910.). 

ne filozofira u Evanđelju; sama mudrost, nije mu bilo 
nužno da je traži. 

Ali razum je neophodno potreban u svojoj prirod¬ 
noj snazi, potrebna je ona i naravno ispravna upo¬ 
treba uma koju nazivamo zdravim razumom (sensus 
communis). 

Međutim, danas je pogođena i uništena velikim za¬ 
bludama moderne filozofije temeljna ispravnost te 
samo prirodno zdravlje naravnog razuma. Prirodna se 
snaga uma i zdravog razuma, koju su filozofi uništili, 
dakle dade popraviti jedino onda, ako se duh ispravi 
u filozofiji, toj znanosti najviših istina pristupačnih 
čovjeku naravnim putem. Vjera i milost — gratia sa- 
nans — potpomoći će ovaj rad oko ozdravljenja; one 
ga ne čine beskorisnim ili suvišnim, već ga naprotiv 
iziskuju. 

Koje su dakle, sa stanovišta sa kojega mi ovdje 
stvar promatramo, najhitnije oznake filozofije svetoga 
Tome? 

Već nam se ova filozofija pokazala kao inkorporira¬ 
na umnome životu Crkve, kao najprimjerenija vjeri, 
kako je to primijetio Pio X. u Motu poprio » Doctoris 
Angelici «, kao najpodesnije oružje teologije (doista ni 
jedna druga filozofska nauka nije mogla ući u tkivo 
teologije, a da u njemu nešto ne pomrsi). Sami mu 
heretici o ovome daju svjedočanstvo. »Tolle Thomam 
et dissipabo Ecclesiam«, uzviknuo je protestant Bucer; 
a Jansenije: »Fastidit Thomas, dum Augustinum de- 
gusto «. (Kao da se radi o tom da nam nešto prija, 
tamo gdje valja razumijeti!) Mimogred napominjemo, 
da u tome za tomističku filozofiju leži značajan biljeg 

istine. Zar bi on mogao biti najbolje oružje istine, ako 
nije sam istinit? 

No u ovome leži drugo obilježje filozofije svetoga 
Tome. Ona je razumska filozofija par excellence, filo¬ 
zofija zdravoga razuma 1 ). 

Dakako, ne u smislu škotske filozofije! Jer ova se 
ne temelji na auktoritetu onoga što općenito svi ljudi 
prihvaćaju, ona se jedino temelji na očevidnosti pred¬ 
meta. 

U sasma drugome smislu: u tome naime, što je na¬ 
ravni razum već sam po sebi neka embrionalna i rudi¬ 
mentarna filozofija, neka filozofija koja nije došla u 
znanstveni stadij. Zar on ne vjeruje, i to čvrsto, da 
ono što jest jest, da se jedna te ista stvar ne može u 
isti mah i tvrditi i nijekati, da dosežemo ono, što po¬ 
stoji kad istinski kažemo da ili ne, da sve što se do¬ 
gađa ima neki uzrok, da vidljivi svijet postoji, da 
čovjek ima supstancijalni ja, da smo slobodni u našoj 
volji, da su prvotni zakoni ćudoređa općeniti, konačno 
da svijet nije sam po sebi, te da je njegov začetnik 
uman? 

A ovaj spontano ispravni razum, ovaj općeniti na¬ 
ravni razum, koji dolazi prije vjere i bez kojega riječi 
što ih vjera stavlja na naše usne, nemaju više značenja 

i) Pod zdravim razumom razumijemo ovdje shva- 
tanje prvih počela, te prve razumske sigurnosti koje poput 
dara prirode slijede spontanu upotrebu razuma. Od ovoga na¬ 
ravnoga razuma kao prirodnoga spoznavanja valja pomno 
lučiti naravni razum kao primitivno predočivanje, koje 
sebi zemlju pretstavlja ravnom, sunce kao da se okreće oko 
zemlje, visoko i nisko kao apsolutna svojstva prostora itd„ te 
koje nema nikakove filozofske vrijednosti. 

za nas, nalazimo u filozofiji svetoga Tome, preobra- 
ženu svijetlom znanja. Nesamo da tomistička nauka 
uglavljuje putem dokazivanja zaključke što ih instink¬ 
tivno postavlja zdrav razum, već postoji i savršena 
susljednost između njegovih principa, ma koliko bili 
suptilni, te prvih očevidnosti uma uključenih u si¬ 
gurnosti zdrava razuma 1 ). 

Time što se tomistička filozofija oslanja na objek¬ 
tivnu očevidnost, što se podvrgava najrigoroznijoj me¬ 
todi, što se najvećom skrupuloznošću služi analitič¬ 
kom kritikom, što metafizičku misao dovodi do naj¬ 
viših i najstrmitijih vrhunaca, time ona postaje disci¬ 
plina mudrosti koja u znanstvenom redu odgovara 
prirodnoj sigurnosti razuma. To dobro opažaju oni 
koji, kad nakon duga boravka u umjetnom raju mo¬ 
derne filozofije, u nju prodru, odmah osjete kako se 
u njoj opet oživljuju sve žice njihova uma. Također i 
ovdje možemo da spoznamo jedan značajan biljeg 
istine. Jer ako um nešto vrijedi, — a da nije tako 
bolje bi bilo biti biljka nego filozof, — zar onda nije 
i najistinitija ona nauka, koja se najbolje razvija u 
prirodnom smjeru uma? 

U isti mah jedino filozofija svetoga Tome može da 
čuva i brani od svakoga napadaja, te, da se pravo 
kaže, ona jedina poduzimlje da čuva i brani integritet 
razuma i da opravda — ovo je zapravo služba meta¬ 
fizičke mudrosti — principe ljudske spoznaje. Tako 

C f. R. G a r r i g o u-L agrange, Le Sens commun, 
la Philosophie de l’etre et les formules đ o g - 
m a t i q u e s. 3. izdanje, Desclee De Brouwer. 

nas umne zasade — koje su danas, uslijed razvitka 
moderne filozofije, mnogo jasnije nego unatrag sto 
ili dvjesta godina, — sile da biramo između ove alter¬ 
native: integralni realizam u smislu svetoga Tome ili 
čista iracionalnost. 

Iz toga što je tomizam par excellence filozofija vjere 
i objavljene istine, a u isti mah par excellence filozo¬ 
fija prirodnoga razuma, možemo izvesti još mnoge 
druge njegove osebine; ali ove dvije najbolje nam 
tumače povjerenje koje mu iskazuje Crkva. 

* 

Treba li poslije svega ovoga reći da je Crkva ka- 
nonizovala filozofiju svetoga Tome? Svakako u tom 
smislu da je podučavanje ove filozofije unijela među 
propise Kanoničkog prava. U tom se smislu mora reći 
da je filozofija Tome filozofija Crkve, ona filozofija 
kojom se Crkva služi u svom vlastitom životu, ona, 
koju svojim nastaViiieima nalaže da je podučavaju, 
ona koju želi, (i to s kakvom neprekidno ispoljava- 
nom željom!), da je prihvate svi njezini vjernici. 

No zar ju je kanonizirala tako da bi je nametnula 
na prihvat umovima u ime svoga doktrinarnog nauči- 
teljstva? Nije. S ovog se gledišta nijedna filozofija, 
to jest nijedna prosto ljudska disciplina mudrosti ne 
bi mogla doslovce zvati »katoličkom filozofijom«. Ne 
može da postoji »filozofski sistem kojega bi trebalo 
prihvatiti kao kršćanski 1 )«. Filozofija svetoga Tome 

i) Cf. A. D. Sertillanges, Revue des Jeunes, 25 augusta 1921. 


nije dogma, Crkva može da proglasi vjerskom istinom 
samo ono, što je bar implicite sadržano u božanskom 
blagu objave. Ova ili ona istina što je tomistička filo¬ 
zofija ispovijeda, moći će se doduše jednoga dana 
proglasiti vjerskom istinom (ako ju Crkva smatra sa¬ 
držanom u vjerskom blagu, a ovo se doista već i dogo¬ 
dilo), — no to se neće nikada dogoditi za čitavu filo¬ 
zofiju, t. j. za strukturu tomističke nauke. Čak ni sama 
ovakova istina neće ući u sklop vjere ukoliko je filo¬ 
zofska, jer će se ona moći definirati samo utoliko uko¬ 
liko je sadržana u objavljenom blagu. Upravo poradi 
uzvišenosti dogme i njezine neovisnosti o svakom filo¬ 
zofskom sistemu, istina će biti uzdignuta nad filo¬ 
zofski jezik i nad filozofske formulacije; ovo se, na 
primjer, zbilo kad je Koncil u Vienne-u proglasio da 
je razumna duša po sebi, i bitno, forma čovječjega 
tijela. Ova definicija, kako ju je tumačio Pio IX., 
samo potvrđuje supstancijalno jedinstvo ljudske na¬ 
ravi, sastavljene od dviju djelomičnih supstancija, od 
tijela i razumne duše; ali ona ne nameće filozofski 
smisao, striktni aristotelovski smisao riječi forme, — 
premda stvarno, među filozofskim doktrinama, ne 
ćemo naći nijednog sistema, osim Aristotelova, koji bi 
onoj definiciji potpuno odgovarao. Ali to je druga 
stvar i ona se tiče našega razuma. 

Međutim, nijesmo li na početku ove studije rekli, da 
doktrinarno naučiteljstvo Crkve nije samo ograniče¬ 
no na vjerske definicije? Jest, rekli smo, i svaki kato¬ 
lik treba da uzme filozofiju svetoga Tome za ono što 
ona doista jest, — naime za filozofiju koju je Crkva 

usvojila te za koju proglašuje da je po Kristu 1 ), — 
dakle i s doličnim poštivanjem. 

No filozofija se auktoritetom ne nameće umu; to bi 
bilo protivno samoj naravi stvari, budući da je filo¬ 
zofija po svojoj biti djelo razuma. 

Crkva, djelujući kao savršeno društvo, koje ima 
svoje vlastite izvršne organe, nalaže svojim nastav¬ 
nicima da podučavaju filozofiju svetoga Tome, a tim 
istim činom ona preporuča svojim vjernicima da je 
prihvate; ona ovu filozofiju obasiplje svom mogućom 
svjetlošću, ona se služi svim znakovima, ona kliče: 
ovdje ćete naći vodu živu, ona ne sili, ona ne prisi- 
ljuje da se onamo ide. Štoviše, ona je širokogrudna i 
velikodušna spram svojih nastavnika, budući da su na¬ 
stavnici svagdje, kako je dobro poznato, narod upo¬ 
ran i sitničav. 

Lav je XIII., u enciklici » Aeterni Patris«, a Pijo 
(X. poslije njega u enciklici »Pascendi«, kako se vi¬ 
djelo gore 2 ), pomno zabilježio da, »ako se kod sko- 
lastičkih naučitelja nađe koje odviše suptilno pitanje 
ili nešto što se ne slaže sa znanjem stečenim kasnijim 
istraživanjem, ili što konačno nema nikakove vjero¬ 
jatnosti, onda Nam nipošto nije nakana da ovo naše¬ 
mu stoljeću predložimo da se u to ugleda«. Neki su 
se ovim koristili te žrtvovali načela samoga svetoga 
Tome, smatravši ih nedvojbeno odviše suptilnima. 

Sjećamo se, da je Pio X., u Motu proprio »Doctoris 
Angeliei«, snažno prosvjedovao protiv ove zloupo¬ 

1 ) Vidi više gore str. 172. 

2 ) Cf. više gore. str. 166-7. 


trebe 1 ) te nastavnicima naložio da se sveto drže prin- 
cipia et enuntiata majora, to jest načela i velikih ta- 
čaka nauke tomističke filozofije (ovaj je propis kas¬ 
nije uvršten u novi kodeks Kanonskog prava). Moglo 
bi se pitati koje su ove velike tačke nauke? 

27. je srpnja 1914. Kongregacija Nauka, po nalogu 
Pija X., objelodanila dvadesetičetiri teze koje, kako 
ona navada, » otvoreno sadržavaju načela i velike 
tačke nauke svetoga Naučitelja 2 1« Ovo je bio po¬ 
sljednji javni spis Pija X. 

Na to je nekoliko nastavnika pitalo da li je čitavih 
ovo dvadesetičetiri teza nametnuto njihovom nauča- 
vanju? 7, ožujka 1916. Kongregacija Nauka, postavši 
Kongregacija Sjemeništa i Sveučilišta, potvrđujući da 
ove dvadesetičetiri teze doista izriču autentični nauk 
svetoga Tome (Omnes illae viginti quattuor theses phi- 
losophiae germanam S. Thomae doctrinam exprimunt), 
odgovorila je, da nalaže ravno da ih nastavnici pred¬ 
lože đacima kao sigurne smjernice, proponantur veluti 
tutae normae directivae. 

Divimo se razboritosti (ona nije bez neke ironije) ko¬ 
jom se Crkva služi pri vodstvu duhova, jer zna za 
ljudsku slabost. 1. Ona onima kojima podjeljuje uči¬ 
teljsku službu, nalaže da poučavaju filozofiju svetoga 
Tome; 2. ona izjavljuje, da dvadesetičetiri teze, koje 
objelodanjuje, izriču velike tačke filozofske nauke 


Vidi više gore, str. 167. 

*) Ovih je dvadesetčetiri teza istumačeno i komentovano u 
djelu Vlč. O. Mattiussi-ja, Les points fondametaux 
đe la philosophie thomiste, franc. prijevod od 1926. 
Torino, Marietti. 



188 

svetoga Tome; a onda, 3. pita se ju, da li nalaže po- 
duku ovih dvadesetičetiri teza? — Ne, odgovara ona, 
ne nalažem vam ih. A misli: Na kraju će uvidjeti da, 
moraju li naučavati svetoga Tomu, moraju naučavati 
one dvadesetičetiri teze, koje vjerno iznašaju svetoga 
Tomu, No, u koliko oni ovoga ne uviđaju, pustit ću 
ih u miru. Dat ću im vremena da sami povuku ovaj 
zaključak, te da se sami osvjedoče o ispravnosti ono¬ 
ga što ja zahtijevam da naučavaju. 


Zar Crkva nalaže svojim vjernicima neku vrst »ide¬ 
ološkoga conformizma« u filozofskim pitanjima? — 
Ne, ona toga ne čini. 

Zar je filozofija svetoga Tome za jednoga katolika 
»indiferentna« stvar, koja se njegovu ispitivanju pre¬ 
dočuje upravo na isti način i pod istim uvjetima kao 
bilo koja druga filozofska nauka? — Ne, nije. 

Poput svake filozofije, filozofija se svetog Tome 
predočuje ispitivanju našega razuma. No jedino se 
ona između sviju filozofija predočuje s tom preporu¬ 
kom, te — možemo li tako reći, s tim golemim čim¬ 
benikom da je filozofija kojom se mističko tijelo Kri¬ 
stovo, to jest Crkva, koje smo udovi, služi u svom vla¬ 
stitom umnom životu. Ako auktoritet naučitelja u 
genezi ljudskoga znanja igra onu ulogu koju smo spo¬ 
menuli na prvim stranicama ove studije, ako se u 
samome znanju ma koliko sekundaran onda bio, ovaj 
auktoritet još sveudilj nalazi, koliko će većma auk¬ 
toritet Crkve, — a možda još i više nego li njezine 

zapovijedi, njezin primjer, to jest sama ta činjenica 
da se ova u svom vlastitom intelektualnom životu 
vazda služi filozofijom Zajedničkoga Naučitelja, — 
koliko će to više važiti da svratimo pažnju na sv. Tomu 
te da dobijemo potstreku ne bismo li pod gorkom 
korom skolastike, strpljivo tražili plod obećanoga 
znanja. Nedvojbeno se jedna filozofija može ispravno 
prosuditi samo na jedan način: a taj je da ju prouči¬ 
mo u njoj samoj, te da ocijenimo njezinu unutrašnju 
očevidnost. Ali, međuto, kojega li znaka za jednoga 
kršćanina videći gdje Crkva zvanično daje svoje po¬ 
vjerenje jednome čovjeku, jednome Naučitelju! To 
je zato što, po dubokoj izreci Ivana od Svetoga Tome, 
u svetom Tomi ima nešto što je veće od svetoga Tome, 
majus aliquid in sancto Thoma quam sanctus Thomas 
suscipitur et defenitur. Treba se sjetiti, da u svojim 
najvećim djelima Bog postupa po povlasticama i izu¬ 
zecima, te jedinstvenim slučajevima. On je jedamput 
slao svoga Sina na zemlju, dao je ovome jednoga 
preteču, jedamput je dao zakon po Mojsiji, — a zar 
je čudo da je jedamput svojoj Crkvi dao Nauči¬ 
telja neisporediva u filozofskoj i teološkoj mudrosti? 

Za onoga ko bi htio imati pravi pojam o mudrosti 
Crkve, taj znak, o kome govorimo, dobio bi karakter 
sigurnosti u pogledu ove filozofije uzete općenito i 
ta bi ga sklonula na razumno pristajanje, makar da se 
radi o znaku, koji uvijek ostaje izvana same filo¬ 
zofije sv. Tome pa ne spada na samu nutarnju nauku 
već dobro fundirano povjerenje prama njoj. 

I opet velimo, ne radi se o tom da se time nado¬ 
mjesti filozofski rad, već se radi o tome da se na nj 

potstrekne; ne radi se o tom da se silom nametne neka 
filozofija, već da se ljubavlju i milosrđem pozove na 
traženje istine tamo gdje se ona nalazi. U ovome je 
smisao onih velikih znakova na nebu koje smo vidjeli 
uzastopce onamo od Lava XIII, Dođite i vidite, tako 
se uvijek najavljuju dobre vijesti. » Bez razlike svima 
onima, koji danas traže istinu, kažemo: Idite Tonii 
Akvinskome 

Tako Crkva katolička zahtijeva od svojih vjernika 
da se u korist neke lične teorije ne služe proizvoljno 
iz Sume izvađenim odlomcima, nego da priđu sve¬ 
tome Tomi u svom njegovu živućem jedinstvu. Ona 
želi da on bude učitelj njihova filozofskog uzgoja, 
učitelj kojemu se povjeravamo, a koji nas uči da sami 
mislimo, te stečemo znanje. Kao što je svetome Tomi 
dala misiju da prozbori umu, tako ona sili i um da 
posluša svetoga Tomu. Poželjno je da savremeni uče¬ 
nici sv. Tome prema tome shvate svoju zadaću. Prošlo 
je za njih vrijeme da kude skotiste i okamiste, moli- 
niste, augustinovce, suarezovce, i vaskezovce zbog pi¬ 
tanja škole, koja se već stoljećima imadu smatrati ri¬ 
ješenima. (Neka se ne prezru ova velika pitanja, to 
bi bila slabost duha, nijesmo filozofi ako ih nijesmo 
ispitali; no treba još i druga pitanja postavljati). Čini 
se, da filozofija svetoga Tome ulazi u više apostolsko 
i više laičko razdoblje svoga razvoja, nju traže svi 
problemi kulture. Um, koji je posvuda treba, ne bi joj 
oprostio da zadrijema na svojim pozicijama. 


x ) Sv. O. Pijo XI., enciklika »Studiorum duee m«. 

On traži živi tomizam, koji će zaći u život svijeta 
i raditi za dobro istoga. Po dubokom zakonu, koji se 
može činiti paradoksnim samo duhu hranjenom spo- 
Ijašnjostima, takav će tomizam što više bude laički, 
te što više poradi u svjetovnom redu, tim više ujedno 
biti i crkven. Da bi mogao bez iskvarenja svoje biti, 
te s istinskom djelotvornošću, zaći do skrajnih gra¬ 
nica kuda je pozvan, potrebno je da ga prožme jakost 
veća od njega a koja dolazi od moći Crkve Kristove. 
To pretpostavlja da živa, aktuelna, djelotvorna veza 
mora svaki umni napor spojiti uz molitvu kontem- 
plativaca, obavljenu u samoći njihovih samostana, te 
da taj rad među ljudima mora zaista nositi ova mo¬ 
litva u Gospodinu. 

Oni koji budu s ovakovim raspoloženjem slijedili 
svetoga Tomu Akvinskoga postat će dionici one vrsti 
siromaštva duhom koja je ovome najvećemu Nauči- 
telju podala držanje i jednostavnost djeteta. Oni se 
ne će pouzdavati u svoje znanje; svoje pouzdanje oni 
će postaviti u milosrđe Boga, kojemu su oni sami po¬ 
klonili svoje znanje kao oruđe. Ne da bi stoga iskri¬ 
vili znanost, kako se dešava uvijek onda kada se od 
ove pravi oruđe ljudskoga interesa. Naprotiv, čuvat 
će svu njezinu čistoću i svu njezinu slobodu, jer će 
je staviti jedino u službu Onoga koji sve stvari drži 
u njihovoj praiskonskoj ispravnosti. 

Ali upravo radi ovoga siromaštva i radi ove instru¬ 
mentalne uloge oni se mogu nadati da će uspješno 
djelovati u službi za dobro duša i za dobro ljudske 
zajednice: oni će tako svoj napor podrediti nečemu 
višemu nego li je ljudska zajednica, podredit će ga 

širenju kraljevstva Božjega, evangelizaciji Svijeta; 
svrsi uzvišenijoj nego li je kultura, o kojoj ova zavisi. 

Budući da se sveti Toma u isti mah borio protiv ave- 
roista i protiv pseudo — augustinovaca, valja u tom 
pogledu izbjeći dvjema zabludama: jednoj zabludi 
koja dobiva obilježje Dekartovog optimizma, a koja 
se nada, koja čak zahtijeva neku potpunu i dotjeranu 
racionalnu organizaciju svijeta, neku stabilizaciju 
kulture u konačnom naravnom savršenstvu, kao da 
narav ne bi bila ozlijeđena, i kao da naša svrha ne bi 
bila svrhunaravna. 

A druga se zabluda može staviti pod Luterov pesi¬ 
mizam, koji posvema očajava nad svijetom i nad kul¬ 
turom, ostavivši oboje moćima zloduha, kao da nas 
Krist doista nije otkupio. 

Evanđelje nam kaže da smo u svijetu, ali ne od 
svijeta. To znači, da će napor što ga ovdje činimo 
ostati nepotpun u svijetu, ali da ga ipak još većom 
nadom moramo činiti, uvjereni da se on drugdje do- 
vršuje; a ono malo dobra što ga stičemo ovdje na 
zemlji, te još znatno više ono što ostaje od naših 
patnja i od naših nedaća, sve je to dobiveno za Krista. 

















